എംഎൽഎ പദവി മെഗാബന്പർ..! കർണാടക എംഎൽഎമാരുടെ ആസ്തി കോടികൾ വർധിച്ചു; പ്രതിപക്ഷത്തായിരുന്നെങ്കിലും ബിജെപി എംഎൽഎമാരും ഒട്ടും പിന്നോട്ടു പോയില്ല - RashtraDeepika\nഎംഎൽഎ പദവി മെഗാബന്പർ..! കർണാടക എംഎൽഎമാരുടെ ആസ്തി കോടികൾ വർധിച്ചു; പ്രതിപക്ഷത്തായിരുന്നെങ്കിലും ബിജെപി എംഎൽഎമാരും ഒട്ടും പിന്നോട്ടു പോയില്ല\nന്യൂഡൽഹി: കർണാടക നിയമസഭയിലേക്കു വീണ്ടും ജനവിധി തേടുന്ന എംഎൽഎമാരുടെ ആസ്തിയിൽ വൻ വർധനവെന്നു രേഖകൾ. 17.31 കോടി രൂപയാണ് വീണ്ടും മത്സരിക്കുന്ന 184 എംഎൽഎമാരുടെ ആസ്തിയിലുണ്ടായ ശരാശരി വർധനവ്.\n2013ൽ ശരാശരി വരുമാനം 26.92 കോടിയായിരുന്നത് ഈ വർഷം 44.24 കോടിയായി വർധിച്ചു. ഇത് ഏകദേശം 64 ശതമാനം വർധനവ് വരും. അഞ്ചു കോണ്‍ഗ്രസ് എംഎൽഎമാരുടെ ആസ്തിയിൽ അഞ്ചു വർഷത്തിനിടെ 100 ശതമാനം വർധനവുണ്ടായതായും അസോസിയേഷൻ ഓഫ് ഡെമോക്രാറ്റിക് റിഫോംസ്(എഡിആർ) പുറത്തുവിട്ട റിപ്പോർട്ടിൽ പറയുന്നു.\nകോണ്‍ഗ്രസ് എംഎൽഎ ഡി.കെ.ശിവകുമാറാണ് സന്പന്നൻമാരിൽ മുന്നിൽ. 2013ൽ 251 കോടിയായിരുന്ന ഇദ്ദേഹത്തിന്‍റെ ആസ്തി ഈ വർഷം 840 കോടിയായി വർധിച്ചു. അതായത് 588 കോടി രൂപയുടെ വർധനവ്.\nമറ്റൊരു കോണ്‍ഗ്രസ് എംഎൽഎ എൻ.നാഗരാജുവിന്‍റെ ആസ്തിയിൽ 545 കോടിയുടെ വർധനവാണുണ്ടായത്. 2013ൽ 470 കോടിയായിരുന്ന നാഗരാജുവിന്‍റെ ആസ്തി അഞ്ചുവർഷത്തിനുശേഷം 1015 കോടി രൂപയായി വർധിച്ചു.\nപ്രതിപക്ഷത്തായിരുന്നെങ്കിലും ബിജെപി എംഎൽഎമാരും ആസ്തി ഉയർത്തുന്നതിൽ ഒട്ടും പിന്നോട്ടു പോയില്ല. വീണ്ടും മത്സരിക്കുന്ന 49 ബിജെപി എംഎൽഎമാരുടെ ആസ്തിയിൽ 65 ശതമാനത്തിന്‍റെ ശരാശരി വർധനവാണു സംഭവിച്ചത്.\nമിക്ക സ്ഥാനാർഥികളുടെയും 10 കോടിക്കടുത്ത വരുമാനം 17 കോടിയിലേക്ക് ഉയർന്നതായും എഡിആർ റിപ്പോർട്ടിൽ വ്യക്തമാക്കുന്നു.\nവീണ്ടും ജനവിധി തേടുന്ന 184 എംഎൽഎമാരിൽ 108 പേർ കോണ്‍ഗ്രസിൽനിന്നാണ്. 49 പേർ ബിജെപിയിൽനിന്നും 24 പേർ ജെഡിഎസിൽനിന്നു വീണ്ടും മത്സരിക്കുന്നു.\nആശുപത്രിയിൽ എത്തിച്ചെങ്കിലും..! ചേച്ചി റിമോട്ട് തന്നില്ല; പത്തുവയസുകാരി തൂങ്ങിമരിച്ചു\nകാണാന് തറവാടികള്, കയ്യിലിരിപ്പോ ? ജ്വല്ലറിയില്‍നിന്നു വള മോഷ്ടിച്ച സഹോദരിമാര് പിടിയില്; സഹോദരിമാരുടെ തന്ത്രം ഇങ്ങനെ…


ബ്ലഡ്‌കാന്‍സര് !! (രണ്ടാംഭാഗം)\nഅവളുടെ വീടിന്‍റെ ഒരു വശത്തെ ജനല് തുറന്നിട്ടിട്ടുണ്ട്. അത് അവളും അനുജനും ഉറങ്ങാന് കിടക്കുന്ന മുറിയാണ്. ആ മുറിയിലൊരു കട്ടിലുമുണ്ട്. നല്ല വെയിലുള്ള നേരങ്ങളില് സൈനയെ ഉമ്മ പുറത്തേക്ക് കളിക്കുവാന് വിടാറില്ല. അങ്ങിനെയുള്ള സമയങ്ങളില് അവള് ആ കട്ടിലില് കയറിയിരുന്ന് പഴയ മാസികകളിലെ ചിത്രങ്ങള് വെട്ടിയെടുത്ത് ഒരു പുസ്തകത്തില് ഒട്ടിച്ചു വക്കാറുണ്ട്. അത്തരം അവസരങ്ങളില് ചിലപ്പോഴൊക്കെ ആ തുറന്നിട്ട ജനാലയിലൂടെ ഞാന് അവളോട് സംസാരിച്ചിട്ടുമുണ്ട്.\nഞാന് ജനാലക്കല് എത്തി. ജനലിന്‍റെ അഴികളില് പിടിച്ച് തൂങ്ങിനിന്ന് അകത്തേക്ക് നോക്കി. അകത്ത് കട്ടിലില് പുറംതിരിഞ്ഞു സൈന കിടക്കുന്നു. ഞാന് പതിയെ വിളിച്ചു,\nഅവള് പെട്ടെന്ന് തല ഉയര്‍ത്തി നോക്കി. ജനാലക്കള് എന്നെ കണ്ടതും വിതുമ്പി കരയുവാന് തുടങ്ങി. പിന്നെ അവിടെത്തന്നെ ഒന്നുംകൂടെ ചുരുണ്ട് കിടന്നു. ഞാന് അവളോട് പതിയെ ചോദിച്ചു,\nഅല്പ്പംകൂടെ ഉച്ചത്തിലായ കരച്ചില് പുറത്തു കേള്‍ക്കാതിരിക്കുന്നതിനായി തലക്കല് വച്ചിരുന്ന പുതപ്പ് മുഖത്തിനോട് ചേര്‍ത്തു പിടിച്ചുക്കൊണ്ട് അവള് പറഞ്ഞു, " ഇല്ല്യാ..."\nചെറിയ ശബ്ദത്തിലുള്ള സൈനയുടെ കരച്ചില് തുടര്‍ന്നു. ഇനി മരിച്ചാലും വേണ്ടില്ല എന്ന മട്ടിലായി എന്‍റെ സ്ഥിതി. കാരണം സൈനയുടെ ഈ ദയനീയമായ അവസ്ഥ അത്രക്കണ്ട് എന്നെ വേദനിപ്പിക്കുന്നുണ്ട്.\nഅല്‍പ്പം കഴിഞ്ഞു അവള് പതിയെ എഴുന്നേറ്റ്,അകത്തേക്ക് ഒന്ന് എത്തി നോക്കി, ഉമ്മയോ മറ്റാരേങ്കിലുമോ വരുന്നില്ലെന്ന് ഉറപ്പു വരുത്തിയതിനു ശേഷം ജനാലക്കലേക്ക് അല്‍പ്പം നിരങ്ങി നീങ്ങിയിരുന്നു. അവള് എന്താണ് പറയുവാന് ശ്രെമിക്കുന്നത് എന്നറിയുവാന് ജിഞാസാപൂര്‍വ്വം കാത്തു നില്‍ക്കുന്ന എന്നെയൊന്നു നോക്കി, ശബ്ദം താഴ്ത്തി അവള് പറയുവാന് തുടങ്ങി...\n"ഞാന് മരിച്ചാ...കുട്ട്യോളും ടീച്ചര്‍മാരുമെല്ലാം അറിയും യ്ക്ക് ബ്ലഡ് കാന്‍സര് ആയിരുന്നൂന്ന്... കുട്ട്യോളൊക്കെ നിന്നോട് ചോദിക്കും എങ്ങിന്യാ ബ്ലഡ് വന്നേന്ന്...അപ്പൊ നീ എന്തൂന്നാ പറയാ അവരോടു?\nഎന്ത്‌ന്നാ പറയാ.... എനിക്കാകെ കണ്‍ഫ്യൂഷ്യന് ആയി. ഉണ്ടായത് പറഞ്ഞാല് പ്പോരെ എന്ന് ഞാന് ശങ്കിച്ച് നില്‍ക്കുമ്പോള് സൈന തന്നെ ഒരു സൊലൂഷ്യന് ഇങ്ങോട്ട് പറഞ്ഞു,\n" ഏതില്യാ ചോരവന്നതെന്ന് ആരെങ്കിലും ചോദിക്ക്യാണെങ്കില്... മൂക്കില് കൂട്യാന്നു പറഞ്ഞാല് മതി... "\nഅല്‍പ്പമൊന്ന് നിര്‍ത്തിയതിനുശേഷം അവള് തുടര്‍ന്നു,\n" അല്ലാതെ ഇങ്ങനെ ചോരവന്നിട്ടാ മരിച്ചതെന്ന് കുട്ട്യോളും ടീച്ചര്‍മാരുമൊക്കെ അറിഞ്ഞാല് യ്ക്ക് കൊറവാ..."\nപിന്നെ ദയനീയമായി എന്‍റെ മുഖത്തേക്കൊന്ന് നോക്കിയിട്ട് ചോദിച്ചു,\n" നീ പറയോ...?'\nനടന്നതൊന്നും ആരോടും പറയില്ലെന്നും, സൈന പറഞ്ഞ പോലെ തന്നെ എല്ലാവരോടും പറഞ്ഞെക്കാംഎന്നും ഞാന് ഉറപ്പു നല്‍കി.\nഞങ്ങളിങ്ങനെ സംസാരിക്കുമ്പോള് ആട്ടിന്‍കൂടിനടുത്തേക്ക് വന്ന സൈനയുടെ ഉമ്മ എന്നെ കണ്ട് ചോദിച്ചു,\n'ഈയെന്താ ചെക്കാ ജനാലക്കെ വന്നു നിക്കണെ?"\n" സൈനൂനെ കാണാന് വന്നതാ.." ഞാന് പറഞ്ഞു.\n"തമ്പുരാട്ടി അവടെ അകത്ത് കേറി കെടക്ക്ണ്ട്. മനുഷ്യനിവടെ നടു മടങ്ങണില്ല... ആ ആട്ടങ്ങളെ ഒന്ന് കൂട്ട്യെ കേറ്റാന് പറഞ്ഞപ്പോ അവള്‍ക്ക് മേല് വയ്യാത്രേ.. എങ്ങിന്യാ വയ്യാണ്ടിരിക്ക്യാ ... വെയിലാന്നും, മഴ്യാന്നും ഭേധല്ല്യാണ്ട് ലോകായ ലോകം മുഴുവന് ഓടീണ്ട് നടക്കല്ലേ.. ഉപ്പാടെ കയ്യീന്ന് ഇന്നലെ കിട്ടീതോന്നും പോരാ അവള്‍ക്ക്."\nആട്ടങ്ങളെ കൂട്ടില് കയറ്റുന്നതിനിടയില് ഉമ്മ ഇങ്ങനെയെല്ലാം എന്നോട് പറഞ്ഞപ്പോള് ഞാന് മനസ്സില് പറഞ്ഞു,\n' ഉപ്പേടെ വക കിട്ടീത് പോരെങ്കില് ഇനി ഉമ്മാടെ വകേം കൂടി കൊടുത്തൂട് ഒരു പതിനാറ്... എന്തായാലും ഇന്നത്തേം കൂടിയല്ലേ ഉള്ളൂ.. ദ്രോഹികള്, പിള്ളേരെ കയ്യീ കിട്ട്യാ തല്ലണം തല്ലണം എന്ന വിചാരം മാത്രെ ഉള്ളു...\nരാത്രി ഒരു എട്ടു മണിയോട് കൂടി നടക്കുന്ന കുടുംബ പ്രാര്‍ത്ഥന എന്‍റെ വീട്ടില് നിര്‍ബന്ധമാണ്. പഠനകാര്യങ്ങളില് എന്തെങ്കിലും വിട്ടുവീഴ്ചക്ക് തയ്യാറായാല് പോലും, പ്രാര്‍ഥനാ കാര്യത്തില് അമ്മയില് നിന്നും യാതൊരു വിധത്തിലുമുള്ള ദാക്ഷ്ണ്ണൃവും പ്രതീക്ഷിക്കണ്ട. പനിപ്പിടിച്ചു കിടക്കുകയാണെങ്കില് പോലും പ്രാര്‍ഥനാ സമയത്ത് അല്‍പ്പനേരം എഴുനേല്‍പ്പിച്ചിരുത്തും.കുറേ സമയം മുട്ടിന്മേല് നിന്നും, കുറച്ചു സമയം ഇരുന്നുമെല്ലാം നടത്തുന്ന ഈ പ്രാര്‍ഥനാ പരിപാടി എനിക്ക് അല്‍പ്പം പോലും താത്പര്യമില്ലാത്ത ഒരു സംഗതി ആയിരുന്നു. അക്കാലത്ത് കളിക്കിടയിലുള്ള വീഴ്ചയിലോ മറ്റോ കാല്‍മുട്ടൊന്നു ഉരഞ്ഞു പൊട്ടിയാലും എനിക്ക് വലിയ വിഷമമൊന്നും തോന്നാറില്ല. കാരണം ആ വകുപ്പില് ഒരു രണ്ടാഴ്ചയെങ്കിലും മുട്ടുക്കുത്തിയുള്ള പ്രാര്‍ഥനയില് നിന്നും ഒഴിവാക്കി കിട്ടും.\nപക്ഷെ ആ ദിവസത്തെ പ്രാര്‍ഥനാ സമയം, ഞാന് മുട്ടിന്മേല് നിന്നും ഇറങ്ങിയതെയില്ല. മുട്ടിപ്പായി, അവേശപൂര്‍വ്വമുള്ള പ്രാര്‍ത്ഥന. വീട്ടിലെല്ലാവരും എന്നെ ശ്രെദ്ധിക്കുന്നുണ്ട്, പക്ഷെ ഞാന് അതൊന്നും അറിയുന്നില്ല. പ്രാര്‍ത്ഥനയില് ഉടനീളം ഒരേഒരു ആവശ്യമാണ് ഞാന് തമ്പുരാന് മുന്‍പില് അവതരിപ്പിക്കുന്നത്, ഒരു കാരണവശാലും എന്‍റെ സൈനു മരിക്കരുത്. കര്‍ത്താവ് വിചാരിച്ചാല് ഇമ്മാതിരി അസുഖങ്ങളെല്ലാം പുഷ്പ്പം പോലെ മാറ്റാമെന്ന് ഞായറാഴ്ച്ച നടക്കുന്ന വേദോപദേശ ക്ലാസ്സില് നിന്നും അറിവുണ്ട്. ജാതീം മതോം ഒന്നും നോക്കാണ്ട് കര്‍ത്താവിതു മാറ്റിതന്നെ പറ്റൂ.അവേശപൂര്‍വ്വമുള്ള എന്‍റെ പ്രാര്‍ത്ഥന ക്രമേണെ എങ്ങലടിച്ചുള്ള കരച്ചിലായി. ആ കരച്ചില് പിന്നീട് വാവിട്ടുള്ള നിലവിളിയിലേക്ക് ചുവടുമാറിയപ്പോള് അമ്മ പ്രാര്‍ത്ഥന നിര്‍ത്തി. എല്ലാവരും പ്രാര്‍ത്ഥന നിര്‍ത്തി നിശബ്ധമായപ്പോള് ഞാന് കരച്ചിലും നിര്‍ത്തി.\nഎല്ലാവരും എന്നെ ശ്രദ്ധിക്കുന്ന കാര്യം അപ്പോഴാണ് ഞാന് മനസിലാക്കിയത്.\n"എന്താ കാര്യം?" അമ്മ എന്നോട് ചോദിച്ചു.\n"എന്ത് കാര്യം?" എന്‍റെ തിരിച്ചുള്ള ചോദ്യം.\n" നീ എന്തിനാ കരഞ്ഞേ?"\n"എന്തിനാ വെഷമം വന്നേ..?"\n"എന്തിനാ വെഷമം വന്നെന്ന്?"\nഞാന് വീണ്ടും മറുപടി പറയുന്നില്ല..അമ്മ കുരിശു വരച്ച് എഴുനേറ്റ്, അടുക്കളയില് പോയി ചൂലുംക്കെട്ടു എടുത്തു. ചൂലും കെട്ട് എടുക്കല് ഒരു മുന്നറിയിപ്പാണ്. അടിക്കൊള്ളാനും കൊള്ളാതിരിക്കാനുമുള്ള സാധ്യതയുണ്ട്. നമ്മളൊന്ന് മനസ് വച്ചാല് അടി ഒഴിവാക്കാവുന്നതേയുള്ളൂ. പക്ഷെ ചൂലും കെട്ടില് നിന്നും ഈര്‍ക്കിലി ഊരിയാല് കളി തിരിഞ്ഞു. പിന്നെ നമുക്കൊരു ചോയ്സ് ഇല്ല, അടിപ്പൊട്ടും ഉറപ്പാ.ചൂലുമായി എന്‍റെ മുന്നില് വന്നു നിന്ന് അമ്മ ചോദ്യം ആവര്‍ത്തിച്ചു. വെറുതെ ഈര്‍ക്കിലി ഊരി അമ്മയെ ബുദ്ധിമുട്ടിപ്പിക്കെണ്ടല്ലോ എന്ന് കരുതി ഞാന് പറഞ്ഞു,\n" സൈന ഇന്ന് മരിക്കും. ഇന്ന് മരിച്ചില്ലെങ്കില് നാളെ മരിക്കും."\n" അവള്‍ക്ക് ബ്ലഡ് കാന്‍സര് ആണ്."\n" ഞാന് കണ്ടു."\n"കാണേ....." അമ്മക്കൊരു പിടിയും കിട്ടുന്നില്ല.\n" ഈ ചെക്കന് എന്തൊക്ക്യാ ഈ പറഞ്ഞു കൂട്ടണേ..." കാലു നീട്ടി വച്ച്, ചുമരും ചാരി, കൊന്ത കയ്യിലിട്ട് തിരിക്കുന്നതിനിടയില് അമ്മൂമ്മ പറഞ്ഞു.\n" ബ്ലഡ് കാന്‍സറാന്ന്.... പറഞ്ഞാ മനസിലാവില്ലേ.." അല്‍പ്പം ഈര്‍ഷ്യത്തോട് കൂടിത്തന്നെ ഞാന് അമ്മൂമ്മയെ നോക്കി പറഞ്ഞു.\nചൂല് അടുക്കളയില് തിരിച്ചു കൊണ്ട് വച്ച്, എന്നെ വിളിച്ചു അടുത്തിരുത്തി അമ്മ നടന്ന സംഭവങ്ങളെല്ലാം ചോദിച്ചറിഞ്ഞു. എല്ലാം കേട്ട് കഴിഞ്ഞപ്പോള് ചേച്ചിക്കും ഇളയമ്മക്കും അടക്കിപിടിച്ച ചിരി. അമ്മൂമ്മയാണെങ്കില് കൈ ക്കൊട്ടി ലാവിഷ് ആയാണ് ചിരിക്കുന്നത്. ഒരു കുത്ത് വച്ച് കൊടുക്കാന് തോന്നി എനിക്ക്. ആകെയുള്ള ഒരു കൂട്ടുക്കാരി അതീവ ഗുരുതരാവസ്ഥയില് മരണാസന്നയായി കിടക്കുന്ന കാര്യം ഹൃദയം തകര്‍ന്നു ഞാന് അറിയിച്ചപ്പം ഇരുന്നു കിണിക്ക്യാ..\nഭക്ഷണം കഴിച്ചു കിടന്നുറങ്ങാന് എന്നോട് നിര്‍ദേശിച്ച് അമ്മ ഇളയമ്മയെയും കൂട്ടി സൈനയുടെ വീട്ടിലേക്കു പോയി.\nഉറങ്ങാന് കിടക്കുമ്പോള് എന്‍റെ മനസ് മുഴുവന് സൈനയും, ഞങ്ങള് ഒന്നിച്ചു കണ്ട കാഴ്ച്ചകളും, ഒന്ന് ചേര്‍ന്ന് കാണിച്ച കുസൃതികളും എല്ലാമായിരുന്നു. അതെല്ലാം എനിക്ക് എന്നെന്നേക്കുമായി നഷ്ട്ടപ്പെടുകയാണല്ലോ എന്നോര്‍ത്തപ്പോള് സഹിക്കാനാകുന്നില്ല. ഏങ്ങലടിച്ചു കരയുന്നതിനിടയില് ഞാന് ഓര്‍ത്തു, അടുത്ത പ്രാവശ്യം ആട് പ്രസവിക്കുമ്പോള് ഉപ്പയോട് പറഞ്ഞ് ഒരു കുട്ടിയാടിനെ എനിക്ക് തരാമെന്നു സൈന ഉറപ്പു പറഞ്ഞിരുന്നു. ഇനിയിപ്പോ അതും കിട്ടാന് പോകുന്നില്ല...അങ്ങിനെ എന്തൊക്കെയോ ഒര്‍ത്തുക്കൊണ്ട് ഞാന് ഉറക്കത്തിലേക്കെത്തി.\nPosted by Unknown at 09:195comments Links to this post\nPosted by Unknown at 09:182comments Links to this post\nആത്മാക്കളെ മെനയുന്നവര് (2nd part)\n“തിരാണിക്കാവ് അമ്പലത്തിലെ വെളിച്ചപ്പാട് എങ്ങന്യാ ചത്തതെന്ന് അറിയോ നെനക്ക്..?\nആ പുതിയ ചോദ്യം വീണ്ടുമെന്നെ അമ്മൂമ്മയുടെ അടുക്കലേക്കെത്തിച്ചു. വെളിച്ചപ്പാടിന്‍റെ മരണകാരണം അറിയുമെന്നോ, ഇല്ലെന്നോ ഞാന് പറഞ്ഞില്ല. അമ്മൂമ്മ തുടര്‍ന്നു,\n“ആമ്പല്ലൂര് അടുത്ത്, റോഡരീലെന്നെ ഒരമ്പലണ്ട്. എന്തൂട്ടാണ് അതിന്‍റെ പേര്..... ചാലക്കുടീല് നിന്‍റെ അപ്പാപ്പന്‍റെ വീട്ടില്‍ക്ക് പോവുമ്പോ ഞാന് നേരിട്ട് കണ്ടട്ട്ള്ളതാ ആ അമ്പലം. അതിന്‍റെ പേരുമാത്രം ഒരിക്കലും ഓര്‍മ്മേല് നിക്കില്ല്യ.....”\nഅമ്മൂമ്മ വീണ്ടും ആ അമ്പലത്തിന്‍റെ പേര് ഓര്‍ത്തെടുക്കുവാന് ശ്രമിച്ച് പരാജയപ്പെട്ടു, പിന്നെ തുടര്‍ന്നു,\n“പേരെന്തൂട്ടെങ്കിലും ആവട്ടെ, റോട്ടീന്നു കൊറച്ച് താഴ്ത്തക്ക് എറങ്ങീട്ടണ് ആ അമ്പലം....... യെന്തൂട്ടാണ് അതിന്‍റെ പേര്പൊന്നേ........” വീണ്ടും പരാജയപ്പെടുവാന് ഒരു ശ്രമം. ഇക്കുറി, പേര് ഓര്‍ത്തെടുക്കുവാനുള്ള ശ്രമം പൂര്‍ണ്ണമായും ഉപേക്ഷിച്ച് അമ്മൂമ്മ കഥയിലേക്ക് കടന്നു.\n“അമ്പലത്തിന്‍റെ അടുത്ത് ഒരാല്ണ്ട്......, ലോകായലോകം മുഴുക്കെള്ള വവ്വാലോള് അതുമ്മേവന്നു തൂങ്ങി കിടക്കും. അമ്പലത്തിന്‍റെ പൊറകില് ഒരു പാലീണ്ട്...നല്ല നെടുനീളത്തില്, വട്ടനെ പന്തലിച്ചൊരു പാല. ഏഴിലം പാല്യണത്. അതുമ്യാണ് യക്ഷീടെ വാസം!!! അസമയത്ത് അവടെ എത്തിപ്പെടുന്ന കൊറേപേരെ അവളൊരു വഴിക്കാക്കീട്ടുണ്ട്. ഈ വിവരങ്ങളൊക്കെ അറിഞ്ഞപ്പോ തിരാണിക്കാവിലെ വെളിച്ചപ്പാട്, ‘അവളെ ആ പാലേമ്മേ തളച്ചട്ടാ ഇനി മടങ്ങളോ’ന്നും പറഞ്ഞ് ആമ്പല്ലൂര്‍ക്ക് പൊറപ്പെട്ടു.\nഅയാള്‍ക്കതിന്‍റെ വല്ല കാര്യോം ഇണ്ടാര്‍ന്ന.....അതാ കാലന്‍റെ കളി. അവനു കൊണ്ടോണ്ട സമയാവുമ്പോ അവനിങ്ങനെ ഓരോ ബുദ്ധി ആള്‍ക്കാര്‍ക്ക് ഓതികൊടുക്കും..”\n“വെളിച്ചപ്പാടിനെ യക്ഷി കൊന്നോ?” ഞാന് അക്ഷമനായി.\n“കൊന്നോന്നാ........ അവടിള്ള നാട്ടുക്കാര് ആവുന്നതും വെളിച്ചപാടിനെ തടയാന് നോക്കി. പക്ഷെ വെളിച്ചപ്പാട്‌ണ്ടാ നിക്കണു .... നാട്ടാരെ വകവക്കാണ്ട് ആ യക്ഷിപാലേടെ ചോട്ടിലെന്നെ അയാള് രാത്രി കെടന്നോറങ്ങി. രാവിലെ പല്ലും നഖവും മാത്രാവും ഭാക്കി കിട്ടാന്നാ നാട്ടുക്കാര് കരുത്യെ....”\n“വെളിച്ചപ്പാട് മരിച്ചില്ലേ..?” മരിച്ചിട്ടുണ്ടാകുമെന്നായിരുന്നു നാട്ടുക്കാരുടെ കൂട്ട് ഞാനും കരുതീത്.\n“ഇല്ല്യ, അപ്പൊ മരിച്ചില്ല. കാലത്തെണീറ്റ് ഒരു കൊഴപ്പോം ഇല്ല്യാണ്ട് ആള് തിരാണിക്കാവില്‍ക്ക് പോന്നു. പക്ഷേ, അവള് മേത്ത്കൂടീട്ട്ണ്ടായിരുന്നു. അവടന്നങ്ങട് ഒരു എട്ടാഴ്ച്ച അടുപ്പിച്ച് വെള്ളീം, ചോവ്വേം വന്നാ വെളിച്ചപ്പാടിനൊരു ദെണെണളക്കാ... മുറി അടച്ചിട്ട് ഒറ്റിരുപ്പാ..സ്വന്തം കെട്ട്യോള് ആ പരിസരത്ത് വരണതേ കണ്ടൂട. ഒക്കെ മേത്ത് കൂട്യെക്കണോള്‍ടെ കളീണ്.........\nഓരോ ആഴ്ച്ച കഴിയുംതോറും വെളിച്ചപ്പാട് ശോഷിച്ച്, ഇല്ല്യാണ്ടായി ഇല്ല്യാണ്ടായി വരാര്‍ന്നു. നല്ല ചൊകചോകാന്നു ഇരുന്നെര്‍ന്നാള് കറുത്ത് കരുവാളിച്ചു, കണ്ണൊക്കെ കുണ്ടില്‍ക്കായി ഒരു പ്രേതത്തിന്‍റെ കൂട്ടായി. കൃത്യം ഒന്‍പതാമ്മത്തെ വെള്ളിയാഴ്ച, ഒല്ലൂര് ചങ്ങലഗേറ്റ്ന്‍റെ അവിടെ, വെളിച്ചപ്പാടിന്‍റെ തലീല്ല്യാത്ത ശവം!!! സാമീടെ ഒട്ടലില്‍ക്ക് പുലര്‍ച്ചെ പണിക്ക് പോണോരണ് കണ്ടത്. റെയിലിന് തല വച്ചതാത്രേ...!!!!”\nഅമ്മൂമ്മ ദീര്‍ഘമായൊന്നുശ്വസിച്ചു. പിന്നെ, അങ്ങിങ്ങായി അടര്‍ന്നു നില്‍ക്കുന്ന ചുമരിന്മേല് പറ്റിചേര്‍ന്നിരിക്കുന്ന, വല്യപ്പന്‍റെയും വല്ല്യമ്മയുടെയും വിവാഹ ഫോട്ടോയിലേക്ക് തല തിരിച്ച് നോക്കി. എന്‍റെ ശ്രദ്ധയും ആ ഫോട്ടോയിലേക്ക് ക്ഷണിച്ച്, ഫോട്ടോയില്‍നിന്നും കണ്ണെടുക്കാതെ അമ്മൂമ്മ എന്നോട് ചോദിച്ചു,\n“നീയാ പോട്ടോലിരിക്കണ നിന്‍റെ വല്ല്യപ്പനൊന്നു നോക്ക്യേ... ആ പോട്ടോം, അവന്‍റെ ഇപ്പള്‍ത്തെ കൊലോം തമ്മില് വല്ല ചേര്‍ച്ചീം തോന്ന്ണ്ടാ”?\nഫോട്ടോയില്‍കാണുന്ന വല്യപ്പനെ ഞാന് കണ്ണെടുക്കാതെ, വിസ്മയത്തോടെ നോക്കി. ഒതുക്കി വെട്ടിയ കറുത്ത തലമുടി മുകളിലേക്ക് ചീകി വച്ചിരിക്കുന്നു. വീതുളി പോലെ താഴേക്കിറങ്ങി, പറന്നു കിടക്കുന്ന കൃതാവ്. പ്രകാശം വിതറുന്ന കണ്ണുകള്. ചുണ്ടിന്‍റെ അരിക്ചേര്‍ന്നുപോകുന്ന കരമീശയ്ക്കു ഒരു ചന്തം തോന്നി. വെളുത്തു തുടുത്ത കവിളുകള്, സുന്ദരന്‍തന്നെ.\nവല്യപ്പന്‍റെ നിലവിലുള്ള രൂപത്തെ ഞാന് എന്‍റെ മനസിലൂടെ ആ ഫോട്ടോയോടു ചേര്‍ത്ത്നിര്‍ത്തി താരതമ്മ്യപ്പെടുത്തി; കഷണ്ടി ബാക്കിവച്ച തലമുടിയുടെ ഭൂരിഭാഗവും നര കയറിയിരിക്കുന്നു. മുഖത്തിനോട് ചേര്‍ന്ന് നില്‍ക്കാതെ ആഴങ്ങളിലേക്ക് ഇടറിവീണുകിടക്കുന്ന, ജീവനില്ലാത്ത കണ്ണുകള്. കരുവാളിപ്പ് പടര്‍ന്ന്, ചുളിവുകള് വീണ മുഖം.\n“നല്ല യോഗ്യനായിരുന്നവന്........” അമ്മൂമ്മ ഓര്‍മകളിലേക്ക് ഉറ്റുനോക്കി പറയുവാന് തുടങ്ങി,\n“കുടുംബത്തിലെ ഒരാള്‍ക്കും അവന്‍റെയാ ചന്തം കിട്ടിയിട്ടില്ല. നിങ്ങള്‍ക്കൊക്കെ കൊറേ വെളുപ്പുണ്ടന്നേളളൂ... അവന് അങ്ങനല്ല്യ, എന്താ ഒരു മൊഖശ്രീ....സൂര്യനുദിച്ചോണം ആയിരുന്നു.\nഅവന് ഞായറാഴ്ച്ച കുറുബാനക്ക് പോകുമ്പം, കുണ്ടായിരോടത്തെ റോസീം, പിന്നേ.... അവരടെ തെക്കേല് താമസിക്കണ ഒരു റപ്പായി ഇണ്ടാര്‍ന്നു, അയാള്‍ക്ക് എഴുത്താപ്പീസിലണ് പണി... അവനൊരു മോളുണ്ട്, ഒരാട്ടക്കാരി.......മാത്തിരി......, അതന്നെ..... മാത്തിരീന്നാണ് അവള്‍ടെ പേര്. ഇവര് രണ്ടാളും അവന് വരണത് നോക്കി നിക്കും..., അവന്‍റെ ഒപ്പം പള്ളിവരെ നടക്കാനായിട്ട്.. എന്നിട്ട് രണ്ടാളുംകൂടി ഇവന്‍റെ എടോം വലോം നടന്ന് ഓരോരോ കിന്നാരങ്ങളാ.... ‘വര്‍ഗീസേട്ടനെന്താ മിണ്ടാത്തെ....., വര്‍ഗീസേട്ടനെന്താ ചിരിക്കാത്തെ.........’\nഒരുകാലത്ത് അന്നാട്ടിലെ പെണ്‍കിടാങ്ങളുടെ ആരാധനാപാത്രമായിരുന്ന, സര്‍വ്വയോഗ്യനായ ഒരു ചെറുപ്പക്കാരന്‍റെ അമ്മ എന്ന അഭിമാനം ഓര്‍ത്ത്ക്കൊണ്ടായിരുന്നോ എന്നറിയില്ല, നിലാവ് പെയ്യുന്ന മുഖത്തോടെ ആയിരുന്നു അമൂമ്മ ഇതെല്ലാം പറഞ്ഞുക്കൊണ്ടിരുന്നത്.\n“അതുമാത്രാ.....,” അമ്മൂമ്മ ആവേശത്തോടെ വിവരണം തുടര്‍ന്നു,\n“കൊല്ലന്മാര്ടെ എടോഴീല്‍ക്കന്‍ങ്ങട് അവനെറങ്ങ്യാ...... കൊല്ലത്തിപ്പെണണുങ്ങള് മുഴുവനും വേലിക്ക്‌വന്ന് നെരന്നുനിക്കും. പിന്നോരോ ലോഹ്യം പറച്ചിലോളാ....,ന്‍റെ വര്‍ഗീസ്‌നോട്.\nഒരു മൂളിച്ച..., അല്ലങ്ങേ, ഉവ്വാന്നോ ഇല്ല്യാന്നോആയി ഒരുവാക്ക്......., ഇതുവിട്ട് ഒരു നെല്ലിട കൂടുതല് അവന്‍റെ നാവുംമേല്‍ന്നു പൊറത്തക്ക് കിട്ടില്ല ഈ പെണ്ണുങ്ങള്‍ക്ക്. അവനറിയാം വയലേതാ വരമ്പേതാന്ന്.”\nഏതാനും നിമിഷത്തെ നിശബ്ദത അമ്മൂമ്മയുടെ മുഖത്തെ പ്രസന്നത തുടച്ചുമാറ്റി. ചുമരില് ഇരിക്കുന്ന വല്യപ്പന്‍റെ ഫോട്ടോയില് ഒരിക്കല്‍ക്കൂടി വാല്സല്ല്യപ്പൂര്‍വ്വം നോക്കുമ്പോള് അമ്മൂമ്മയുടെ കണ്ണുകള് നിറഞ്ഞിരുന്നു. അലക്കി, നീലംമുക്കി വെളുപ്പിച്ച മല്‍മ്മുണ്ടിന്‍റെ തുമ്പുയര്‍ത്തി കണ്ണുകള് തുടച്ച്, മടിയിലിരിക്കുന്ന മുറത്തിലേക്ക് തലതാഴ്ത്തിയിട്ട് അമ്മൂമ്മ കപ്പ തൊണ്ട്കളയുവാന് തുടങ്ങി.\nഎന്‍റെ ശ്രദ്ധ ചുമരിലെ ഫോട്ടോയിലേക്കായി. വല്യപ്പന്‍റെ മുഖം ഏതോ ബ്ലാക്ക് ആന്‍ഡ് വൈറ്റ് സിനിമയില് കണ്ട നായകനെ ഓര്‍മിപ്പിച്ചു.\n“എന്തോരു നല്ല ചെക്കനായിരുന്നു എന്‍റെ വര്‍ഗീസ്. ഈ മന്തുകാലീനെ കേട്ടീതില്‍പിന്നെ എന്‍റെ ചെക്കന് ഇങ്ങനെ വവ്വാല് ചപ്പ്യോണം ആയി. അതിനെങ്ങന്യാ...., ഒന്ന് സമാധാനായിട്ടിരുന്നു രണ്ട് വറ്റ് തിന്നാനോ, ഒന്ന് കെടന്ന് ഒറങ്ങാനോ ഈ താടക സമ്മതിക്കോ.........”\nഅമ്മൂമ്മയുടെ പരിഭവം തീരുന്നില്ല. അമ്മൂമ്മ പറയുന്നതില് കാര്യമുണ്ട് എന്ന് എനിക്കുതോന്നി. വല്ല്യമ്മ അല്പ്പാല്‍പ്പമായി വല്യപ്പന്‍റെ ചോര കുടിച്ച്ക്കൊണ്ടിരിക്കുന്നതിനാലാണ് ഇത്രേം സുന്ദരനായിരുന്ന വല്യപ്പന് ഇങ്ങനെ കൊലംക്കെട്ടു പോയതെന്ന് ഞാന് ഉറപ്പിച്ചു. വല്ല്യമ്മ ഭയങ്കരിതന്നെ...!!!!\nതലയിലെ, നടുവാച്ചിലിട്ടു ഒതുക്കി ചീകിവച്ചിരിക്കുന്ന മുടികള്‍ക്കിടയിലൂടെ ഏതുനിമിഷവും വല്യമ്മയ്ക്ക് കൊമ്പ് മുളച്ചേക്കാമെന്നും, രാത്രിയുടെ ഏതോ രഹസ്യവേളയില് വല്യപ്പന്‍റെ ചുടുച്ചോരക്കായുള്ള ദാഹത്തോടെ വല്യമ്മയ്ക്ക് ദംഷ്ട്രകള് ഉണ്ടാകാറുണ്ടെന്നും, ആ കാലുകള് ഒരിക്കലും നിലം തൊടാറില്ലെന്നും ഞാന് വിശ്വസിച്ചു.\nപാവം വല്യപ്പന്‍റെ കാര്യം ഓര്‍ത്തപ്പോള് എനിക്ക് വിഷമം തോന്നി. ഓരോ ദിവസവും തന്‍റെ രക്തം അല്പ്പാല്‍പ്പം നഷ്ട്ടപ്പെടുന്നതറിയാതെ വല്യപ്പന്, വല്ല്യമ്മക്കടുത്ത് വിശ്വാസപൂര്‍വ്വം കിടന്നുറങ്ങുന്നു!!!! അധികം വൈകാതെതന്നെ വല്യപ്പന് ഏതെങ്കിലും തീവണ്ടിക്ക് തല വച്ചേക്കാമെന്നും ഞാന് സംശയിച്ചു. അമ്മൂമ്മപോലും ഈ വിവരങ്ങളൊന്നും വല്യപ്പനെ പറഞ്ഞു മനസിലാക്കുന്നില്ല എന്നതില് ഞാന് അതിശയിച്ചു. തരംകിട്ടുമ്പോള് വല്യപ്പനെ ഈ വിവരങ്ങള് അറിയിക്കണമെന്നും, എങ്ങിനെയെങ്കിലും രക്ഷപ്പെടുവാനായി പ്രേരിപ്പിക്കണമെന്നും ഞാന് തീരുമാനിച്ചു.\nഅമ്മ വീട്ടിലില്ലാത്ത അവധി ദിവസങ്ങളില് ഉച്ച ഭക്ഷണം കഴിഞ്ഞ് ഒരു ഉറക്കം എനിക്ക് പതിവാണ്. അമ്മ വീട്ടിലുണ്ടെങ്കില് ഒരിക്കലും അതിനു അനുവദിക്കാറില്ല. പഠിക്കുന്ന കുട്ടികള് പകലുറങ്ങിയാല് ക്ലാസ്സില് ചെല്ലുമ്പോഴും ആ പതിവ് തുടരും എന്നാണു അമ്മയുടെ പക്ഷം.\nഅമ്മയുടെ അഭാവത്തില് അന്ന് ഞാന് നടത്തിയ ഉച്ചയുറക്കത്തിനിടയില് കുറേയേറെ സ്വപ്‌നങ്ങള് ഞാന് കണ്ടു; ഭയപ്പെടുത്തുന്നവ. അറ്റമില്ലാത്ത, വിജനമായ ഒരു പറമ്പില് നിറയെ അഗാധമായ കിണറുകള്..... കിണറുകളുടെയെല്ലാം അടിത്തട്ടില്, മുകളില് പാടക്കെട്ടിയ അല്‍പ്പം മലിനജലവും, കരിമ്പാറ കൂട്ടങ്ങളും..!! ഈ കിണറുകള്‍ക്കിടയിലൂടെ ഞാന് ഭയപ്പെട്ട് എങ്ങോട്ടോ ഓടുന്നു. ചെന്നുമുട്ടുന്നിടതെല്ലാം ചുവന്ന പട്ടുടുത്തു, മുടി നീട്ടിവളര്‍ത്തി, കയ്യില് ചിലമ്പുമായി ഒരു മദ്ധ്യവയസ്കന് നിന്ന് തുള്ളുന്നു....., അലറുന്നു..!!\nഞാന് എന്‍റെ ഓട്ടം തുടര്‍ന്നുക്കൊണ്ടിരിക്കുകയാണ്. കാണെക്കാണെ കിണറുകള്‍ക്കിടയിലെ അകലം കുറഞ്ഞു വരുന്നു. അവസാനം രണ്ട് കിണറുകള്‍ക്കിടയിലെ അകലം ഒരു കാല്‍പാദത്തിന്‍റെ വീതിയിലേക്ക് ചുരുങ്ങി. രണ്ട് ചോയ്സ് ആണ് എനിക്കുള്ളത്. അതൊരിക്കലും എന്‍റെ രക്ഷപ്പെടലുമായി ബന്ധപ്പെട്ടതല്ല. മറിച്ച്, എന്‍റെ ഇടതുഭാഗത്തെ കിണറ്റില് വീഴണമോ അതോ, വലതുഭാഗത്തെ കിണറ്റില് വീഴണമോ എന്നത് മാത്രമാണ്. ചിലമ്പിന്‍റെ അലര്‍ച്ച കാതോളം ചേര്‍ന്നുവരുന്നു. ചുവന്നപ്പട്ടുടുത്ത രൂപം എന്‍റെ തൊട്ടുപുറകെയുണ്ട് എന്നെനിക്കറിയാം. പക്ഷെ, തിരിഞ്ഞു നോക്കുവാന് എനിക്ക് ധൈര്യം ലഭിക്കുന്നില്ല. ആരെങ്കിലും എന്‍റെ രക്ഷക്കെത്തും എന്നാ പ്രതീക്ഷയോടെ ഞാന് ഉറക്കെ കരയുകയാണ്... ഉറക്കെ......വീണ്ടും വീണ്ടും ഉറക്കെ.......\nഞാന് ഉറക്കത്തില്നിന്നും ഞെട്ടിയുണര്‍ന്നു. ആകെ വിയര്‍ത്ത് കുതിര്‍ന്നിരിക്കുന്നു... ഞാന് എവിടെയാണ് കിടക്കുന്നത് എന്നതിനെ കുറിച്ച് ഒരു വ്യക്തതയും ഇല്ല. ചുറ്റിനും പകച്ച് നോക്കി കിടക്കുമ്പോള് വീണ്ടും ആരോ വിളിക്കുന്നു,\nവിഷ്ണു എന്ന് എന്നെവിളിക്കുന്നത് വല്ല്യമ്മയാണ്, വല്യമ്മ മാത്രമാണ്. അവരെന്തിനാണ് എന്നെ ആ പേര്, പ്രത്യേകിച്ചും ഒരു ഹിന്ദു പേര് വിളിക്കുന്നത് എന്നെനിക്ക് അക്കാലത്ത് തോന്നാറുണ്ട്. ആ പേര് എനിക്ക് ഒട്ടും ഇഷ്ട്ടമല്ലായിരുന്നു.\nഞാന് മുറിയില് കിടന്ന് പുറത്തേക്ക് നോക്കി. പുറത്ത് ഉമ്മറപ്പടിയില് വല്ല്യമ്മ നില്‍ക്കുന്നു.\nPosted by Unknown at 00:393comments Links to this post\nPosted by Unknown at 00:383comments Links to this post\nഈ സഹീര്‍നെകൊണ്ട് ഞാന് തോറ്റു..... ( 1st part)\nത്രിശൂര് ജില്ലയില് കാശ് പലിശക്ക് കൊടുക്കുന്ന തമിഴന്മാര് ആരും സഹീര്‍നു കാശ് കൊടുക്കാറില്ല. കൊടുക്കാറില്ല എന്നു പറഞ്ഞാല്, ഒരിക്കല് കൂടി കൊടുക്കാറില്ല. മിക്ക തമിഴന്മാരും ഓരോ പ്രാവശ്യം സഹീര്‍നു കാശ് കൊടുത്തവരായിരിക്കും. അവര്‍ക്കെല്ലാവര്‍ക്കുംതന്നെ ആ കൊടുക്കുന്ന സമയത്ത് മാത്രമാണ് സഹീര്‍നെ ദര്‍ശിക്കാനുള്ള ഭാഗ്യം സിദ്ധിച്ചിട്ടുള്ളത്.\nഒരു മാതിരിപ്പെട്ട തമിഴന് മാര്‍ക്കൊന്നും സഹീര്‍ന്‍റെ മുഖം ഓര്‍മ കാണില്ല. പക്ഷെ വീട് ക്രിത്യമായിട്ടറിയാം.\nസ്വന്തം വീട് കാണിച്ചാല് കാശ് കിട്ടാത്തതിനാല്, സഹീര്, കുറച്ചു ദൂരെയുള്ള ഒരു വീട് സ്വന്തം വീടാണെന്നും, അവിടുത്തെ കല്‍മേയിതാത്ത സ്വന്തം ഉമ്മയാണെന്നും പറഞ്ഞ് ഒരു പുതു പലിശക്കാരന് തമിഴനില് നിന്നും മുവായിരം രൂപ പലിശക്ക് വാങ്ങി.\nഎല്ലാ ആഴ്ചയും കല്‍മേയിതാത്തയുടെ വീട്ടില് തമിഴന് കാശ് പിരിക്കുന്നതിനായി എത്തുകയും, സഹീര് അവിടെയില്ലെന്ന മറുപടി കേട്ട് മടങ്ങി പോകുകയും പതിവാണ്.\nസഹിക്കെട്ട തമിഴന് കാശ് കിട്ടിയിട്ടേ പോകു എന്ന് പ്രഖ്യാപിച്ച് കല്‍മേയിതാത്തയുടെ വീട്ടില് കുത്തിയിരുപ്പ് ആരംഭിച്ചപ്പോള് ഇത്താത്തയുടെ മക്കള് പ്രശ്നത്തില് ഇടപ്പെട്ടു.\nകല്‍മേയിതാത്തയുടെ നേതൃത്വത്തില് കുടുംബക്കാര് കൂട്ടം ചേര്‍ന്ന് സഹീര്‍ന്‍റെ വീട്ടിലെത്തി.\nപെണ്ണുകാണാന് പോയിടത്തു നിന്നും അന്വേഷിക്കാന് വന്ന ആളാണെന്നും വിശ്വസിപ്പിച്ച്, സഹീര്‍നെ കുറിച്ചു തമിഴന്‍റെ അടുത്ത് നല്ല അഭിപ്രായം പറയിപ്പിച്ചത് മുതല്‍ക്കുള്ള കാര്യങ്ങള് കല്‍മേയിതാത്ത വിസ്ത്തരിച്ചു പറഞ്ഞു.\nഎല്ലാം കേട്ട് കഴിഞ്ഞപ്പോള് സഹീര്‍ന്‍റെ ഉമ്മ, കൈമുദ്രകളോടൊപ്പം ഭാവാഭിനയവും മിക്സ് ചെയ്ത് പറഞ്ഞു,\n" ഇതിപ്പോ..... തമിഴന് ഇന്‍റെ ചെക്കന് പൈസ കൊടുത്തതും, നിങ്ങളതിനു വേണ്ടി ഓനെ റെക്കമെന്‍റ് ചെയ്തതൊന്നും കുടുംബക്കാരറിഞ്ഞട്ടുള്ള സംഭവങ്ങളല്ല. കാര്‍ന്നോര്‍മാരുള്ള ചെക്കന്, നിങ്ങള് റെക്കമെന്‍റ് ചെയ്ത് കാശ് വാങ്ങികൊടുക്കേണ്ട കാര്യെന്തിരിക്കണു... ...? ഈ.., പിള്ളേര്‍ക്ക് കാശ് കൊടുക്കുമ്പോള് അവരടെ വീട്ടിലോരുവാക്ക് ചോദിച്ചിട്ട് വേണ്ടേ കൊടുക്കാന്.... മിണ്ടും പറയും ചെയ്യാണ്ട് ഈ പൊടിപ്പിളെര്‍ക്ക് കാശ് കൊടുക്കും, എന്നിട്ട് കിട്ടാണ്ടാവുമ്പോ എല്ലാവരൂടെ വീട്ടിലിരിക്കനോര്ടെ മേക്കട്ടക്കാ കേറ്റം"\nഅവസാനമായി കല്‍മേയിതാത്തയെ ഒരു പാതി നോട്ടം നോക്കിയിട്ട് സഹീര് ന്‍റെ ഉമ്മ ഇതുംകൂടെ പറഞ്ഞു,\n" ആരൊക്കെ കൂട്യാ കാശ് വാങ്ങി കൊടുത്തതെങ്കില് അവരൊക്കെ കൂടി തന്നെ തിരിച്ചു കൊടുത്തോളാ... അല്ലാതെ ഈ കുടുംബത്തീന്നു അണപൈ കിട്ടൂന്നു ആരും മോഹിക്കണ്ട...\nഉമ്മറ കോലായിലെ തിണ്ണയില് ഇരുന്നിരുന്ന കല്‍മേയിതാത്ത അലറിക്കൊണ്ട് ചാടി എഴുന്നേറ്റു. അകത്തേക്കുള്ള കട്ടിള പടിയിന്മേല് ചാരി നിന്നിരുന്ന സഹീര്‍ന്‍റെ ഉമ്മ, അല്പം പിന്നോട്ട് വലിഞ്ഞ്, അടുക്കളയോട് ചെര്‍ന്നാക്കി നില്‍പ്പിന്‍റെ പൊസിഷന്.\n" ഈ കയ്യ് വീശി ഒന്നങ്ങട് തന്നാല്ണ്ടല്ലാ നിന്‍റെ ആ ഉന്തിനിക്കണ നാല് പല്ല് ഇവടെ താഴെ കെടക്കും... ഹല്ലേ...കരിക്കിന്‍റെ മൂട് ചെത്ത്യോണള്ള മോന്തേം വച്ചു അവള് പറയണ വര്‍ത്താനം കേട്ടാ... നിന്‍റെ ചെക്കന് വേടിച്ചു പറ്റ്യ കാശ് ഇപ്പോതന്നെ മര്യാദക്ക് തിരിച്ചു കൊടുത്തില്ലെങ്കില്..... നിന്നേം നിന്‍റെ ചെക്കനേം ഈ മിറ്റത്ത് കുഴിച്ചിടാന് കല്‍മേയിക്ക് എന്‍റെ ആണ്‍മ്പിളെര്‍ടെ ആവശ്യല്ല്യ.. " ഒരൊത്ത ആണ്നോളം പോന്ന കല്‍മേയിതാത്ത കട്ടായമായി തന്നെ പറഞ്ഞു.\nകാര്യങ്ങളുടെ പോക്ക് പന്തിയല്ലെന്നു കണ്ടപ്പോള്, സഹീര്‍ന്‍റെ ഉപ്പ വിഷയത്തില് ഇടപ്പെട്ടു. എന്തൊക്കെ പറഞ്ഞാലും അയാളൊരു മാന്യനാണ് കേട്ടോ.. സഹീര്‍ന്‍റെ ഉപ്പയാണെന്ന് പറയില്ല.\nകെട്ടിച്ചുവിട്ട മൂത്തമോള്‍ടെ ഭര്‍ത്താവിനു വിസക്ക് കൊടുക്കുവാനായി വച്ചിരുന്ന കാശില് നിന്നും, മുതലും പലിശയും ചേര്‍ത്ത് 4500 രൂപ അയാള് തമിഴനു കൊടുത്തു. ഒപ്പം തന്നെ വീട്ടുക്കാര്‍ക്ക് പ്രയോജനപ്രദവും, നാട്ടുക്കാര്‍ക്ക് മുള്ളുംക്കെട്ടും ആകുന്നവിധത്തിലൊരു പ്രഖ്യാപനവും നടത്തി, 4500 രൂപ ഉപ്പക്കു കൊടുത്ത് തീര്‍ക്കുന്നവരെ സഹീര് വീട്ടില് കടക്കരുത്.\nസഹീര്‍ന്‍റെ കാര്യം ആകെ പരുങ്ങലിലായി. നല്ലൊരു ബ്യുട്ടീഷ്യന് ആണവന്. പക്ഷെ, വീട്ടില് നിന്നും സമൃദ്ധമായ ഫുഡും, ഉമ്മയില് നിന്നും അത്യാവശ്യത്തിനു കാശും ലഭിക്കുന്നതിനാല് തൊഴില്‍വാര്‍ത്തയുടെ പരസ്യം പോലെയാണ് അവന്‍റെ ജീവിതം. ജോലിക്ക് പോകുന്നവരോട് ഒരുതരം പുച്ഛം!!\nഎങ്ങിനെയെങ്കിലും വീട്ടില് കയറികൂടിയേ പറ്റൂ. അല്ലെങ്കില് ജോലിക്കുപോകാന് നിര്‍ബന്ധിതനാകും.\nഇതിന്‍റെപേരില് അഞ്ചുപൈസ തരില്ലെന്ന് ഞങ്ങള് സുഹൃത്തുക്കള് എല്ലാവരും ഒറ്റക്കെട്ടായി പറഞ്ഞു. അവസാനം നിവൃത്തി കേടുക്കൊണ്ട് സഹീര് പഠിച്ച പണിക്ക് പോകാന് തന്നെ തീരുമാനിച്ചു. എന്‍റെ വീട്ടില് ഞാനും അമ്മയും മാത്രമേ ഉള്ളു എന്നതിനാല് സഹീര് കിടപ്പ് എന്നോടൊപ്പമാക്കി.\nകുറച്ചു ദിവസങ്ങള്‍ക്ക് ശേഷം, ഒരാള് കുറച്ചു കാശ് തരാമെന്നു സമ്മതിച്ചിട്ടുള്ളതിനാല് അത് പോയി വാങ്ങുന്നതിനായി വണ്ടിയോന്നു വേണമെന്ന് സഹീര് എന്നോട് ആവശ്യപ്പെട്ടു.\nമുന്‍പൊരിക്കല് ഒരു സുഹൃത്ത് സഹീര്‍നു വണ്ടി കൊടുത്ത് വിടുകയും, വഴിക്കുവച്ച് സഹീര് കാശ് കൊടുക്കുവാനുള്ള ഏതോ ഒരാള് ആ വണ്ടി പിടിച്ചു വക്കുകയും ചെയ്ത ഒരു സംഭവം ഉണ്ടായിട്ടുണ്ട്. പിന്നീട് പോലീസും, നാട്ടുക്കാരുമെല്ലാം ഇടാപ്പെട്ടാണ് ആ വണ്ടി തിരിച്ചു കിട്ടിയത്. ഈ കാര്യം എനിക്കറിയാവുന്നതിനാല്, സഹീര്‍നെ കാണെണ്ടയാളിനടുത്തു വണ്ടിയില് കൊണ്ടെത്തിക്കുന്നതിനും തിരിച്ചു വീട്ടില് കൊണ്ടാക്കുന്നതിനുമായിവീടിനടുത്തുള്ള ഒരു പയ്യനെ ഞാന് ഏല്‍പ്പിച്ചു.\nസഹീറും പയ്യനും ചേര്‍ന്ന് കാശ് തരാമെന്നു ഏറ്റിരുന്ന ആളെ കാണുന്നതിനായി പോയി. പക്ഷെ അയാള് വാഗ്ദാനത്തില് നിന്നും പിന്മാറി. നാട്ടുക്കാര് സഹീര്‍ന്‍റെ നല്ല സ്വഭാവത്തെ കുറിച്ചു പറഞ്ഞു ബോധ്യപ്പെടുത്തിയത് കൊണ്ടാണോ, അതൊ, ധന നഷ്ട്ടവും മാനഹാനിയും സംഭവിക്കാന് ജാതകവശാല് അയാള്‍ക്ക് സമയമാകാത്തത് കൊണ്ടാണോ എന്നറിഞ്ഞു കൂടാ.\nഎന്തായാലും പെട്ടെന്ന് തന്നെ വീട്ടില് തിരിച്ചു കയറാം എന്ന സഹീര്‍ന്‍റെ മോഹത്തിന് താത്കാലിക വിരാമമായി.\nഅയാളുടെ വീട്ടില് നിന്നും, അങ്ങേരും കുടുംബവും പണ്ടാരടങ്ങി പോവുകയേ ഉള്ളു എന്ന് പരസ്യമായി പ്രഖ്യാപിച്ച് തിരിച്ചു പോരുമ്പോള്, സഹീറും പയ്യനും ചേര്‍ന്ന് മയൂരബാറില് കയറി ദുഖഭാരം മുഴുവന് ഒരു ജോഹര് പയിന്‍റ്ല് ഇറക്കിവച്ചു.\nദോഷം പറയരുതല്ലോ, മദ്യപിച്ച് കഴിഞ്ഞാല് സഹീര് ആളൊരു പരോപകാരിയാണ്. ഏക്കര് കണക്കിന് വിസ്താരമുള്ള ഒരു മനസും ആസമയത്തു അവനു സ്വന്തമായി കാണും. ആ ഒരു മനസും വച്ചാണ് അവന് ബാറില് വച്ച് കണ്ട ഞങ്ങളുടെ നാട്ടുകാരന് ചേട്ടനെ തിരിച്ചുള്ള യാത്രയില് കൂടെ കൂട്ടിയത്.\nഅങ്ങിനെ സഹീറും പയ്യനും, സഹീര്‍നാല് ക്ഷണിക്കപ്പെട്ട് മൂന്നാമതായി ബൈക്കില് അകപ്പെട്ട നാട്ടുക്കാരന് ചേട്ടനും ചേര്‍ന്ന് മദ്യത്തിന്‍റെ നിലവാര തകര്‍ച്ചയെ കുറിച്ചും, മദ്യപന്മാര്, മനസാക്ഷിയില്ലാത്ത ഈ സമൂഹത്തില് നിന്നും അനുഭവിക്കുന്ന അവഗണനയെ കുറിച്ചുമെല്ലാം കുലന്കുഷമായി ചര്‍ച്ച ചെയ്ത് യാത്ര തുടരുമ്പോള്, കുറച്ചു മുന്നില് റോഡിന്‍റെ അരികു ചേര്‍ന്ന് നിന്നുകൊണ്ട് ഒരു പാവം പോലീസുകാരന് ബൈക്കിനു കൈ കാണിച്ചു.\nമദ്യപാനത്തിനു ശേഷം ബൈക്കിന്‍റെ സാരഥിയായി മാറിയ സഹീര്, വളരെ മര്യാദയോടെ പോലീസുകാരന് മുന്‍പില് ബൈക്കിന്‍റെ വേഗത കുറച്ച്, സൌഹാര്‍ദപൂര്‍വ്വം അയാളോട് പറഞ്ഞു,\n" ഇനി ഇതിന്മേല് സ്ഥലമില്ല സാറേ.." എന്ന്!!!\nപോലീസ്കാരന് കൈ കാണിച്ചപ്പോള് അവന് കരുതിയത്രേ അയാള് ലിഫ്റ്റ് ചോദിച്ചതാണെന്ന്.\nഎന്നാല് സഹീര്‍ന്‍റെ തോന്നലിനെ മുഖവിലക്ക്എടുക്കാത്തതിനാല്, റോഡരുകില് ഒതുക്കിയിട്ടിരുന്ന ജീപ്പില് നിന്നും ചാടി ഇറങ്ങിയ എസ്.ഐ. അടക്കമുള്ള പോലീസുകാര് ചേര്‍ന്ന്, ബൈക്കിനൊപ്പം ചേര്‍ത്ത് സഹീര് നെയും മറ്റു രണ്ടു പേരേയും, പൊക്കി സ്റ്റേഷനില് എത്തിച്ചു.\nപരാതികാരെ പോലും തരം കിട്ടിയാല് തല്ലുന്ന സ്വഭാവമുള്ള ഒരു വൃത്തിക്കെട്ട പോലീസുകാരന് ആ സ്റ്റേഷനില് ഉണ്ട്. അയാളില് നിന്നും ചെവിക്കല്ല് ഇളകുന്ന വിധത്തില് മൂന്നുപേര്‍ക്കും ഓരോന്ന് കിട്ടി. എസ്. ഐ. യില് നിന്നും ആഘോഷമായ ഒരു പാട്ടുകുര്‍ബാനയും കേട്ടു.\nപരിചയമില്ലാത്ത ഒരു ലാന്‍റ്ലയിന് നമ്പറില് നിന്നും തുടര്‍ച്ചയായി രണ്ടുമൂന്ന് തവണ കോള് വന്നുകൊണ്ടിരുന്നപ്പോള്, തൊട്ടടുത്തവീട്ടില് സുഹൃത്തുമായി സംസാരിച്ച്കൊണ്ടിരിക്കുകയായിരുന്ന എന്‍റെ അടുത്തേക്ക് അമ്മ മൊബൈലുമായി വന്നു. അടുത്ത കോള് ഞാന് അറ്റന്‍ഡ് ചെയ്ത്, നീട്ടിപിടിച്ച് ഒരു ഹലോ വച്ചപ്പോള് അങ്ങേ തലക്കല്‍നിന്നും തെക്കന് ച്ചുവയില് അല്‍പ്പം പരുഷമായ ഒരു ചോദ്യം,\n" എന്തുവാടെയ് വിളിച്ചാല് ഫോണ് എടുക്കാന് മേലെ..?"\nഏതെങ്കിലും സുഹൃത്തുക്കളുടെ കളിപ്പീരായിരിക്കും എന്ന് കരുതി,\n" നിന്‍റെ അപ്പന് സ്ത്രീധനം കിട്ട്യ കാശോണ്ടല്ല ഞാന് മൊബൈല് വാങ്ങീത്... നീ വിളിക്കുംബോഴേക്കും ചാടിയെടുക്കാന്." എന്ന് ഞാന് മറുപടി പറയുകയും ചെയ്തു.\nരണ്ട് നിമിഷത്തെ നിശബ്ദതയ്ക്ക് ശേഷം വിളിച്ചയാള് ഫോണ് കട്ടാക്കി. ഒരു പത്തു മിനിറ്റ് നു ശേഷം വീണ്ടും ആ നമ്പറില് നിന്നും ഒരു കോള്. ഇത്തവണ മറ്റൊരാളായിരുന്നു എന്നോട് സംസാരിച്ചത്. അല്‍പ്പം പ്രായമായ ഒരു ശബ്ദം. എന്‍റെ പേരും, വിലാസവും, തൊഴിലുമെല്ലാം ഇങ്ങോട്ട് പറഞ്ഞതിനുശേഷം അദ്ദേഹം മണ്ണുത്തി പോലിസ് സ്റ്റേഷനില് നിന്നാണ് വിളിക്കുന്നത് എന്നെന്നെ അറിയിച്ചു. ഒപ്പം ഒരു ചോദ്യവും,\n" KL8 W 8806 എന്ന നമ്പറില് ഉള്ള ബ്ലാക്ക് ഹീറോഹോണ്ട സ്പ്ലെണ്ടര് നിങ്ങളുടെ വണ്ടിയാണോ?"\n'സപ്തനാഡികള് തളര്‍ന്നു' എന്ന് കഥകളില് വായിച്ച് മാത്രമാണ് എനിക്ക് പരിചയം. തളര്‍ച്ച ഈ വിധമാണെന്ന് അപ്പോഴാണ് ഞാന് അറിയുന്നത്.\nതുടര്‍ന്ന് വണ്ടിയുടെ ഒറിജിനല് രേഖകളും, എന്‍റെ ഡ്രൈവിംഗ് ലൈസന്‍സുമായി സ്റ്റേഷനില് എത്തുവാനും, ഒപ്പം സഹീര്‍നെയും കൂട്ടരേയും ജാമ്യത്തില് എടുക്കുന്നതിന് രണ്ടു ജാമ്യക്കാരെ കൂടെ കൂട്ടുവാനും അദ്ദേഹം ആവശ്യപ്പെട്ടു. സംഭാഷണം അവസാനിപ്പിക്കുന്നതിന് മുന്‍പായി അങ്ങേരെന്നോട് ചോദിച്ചു,\n" നേരത്തെ ഇവിടെ നിന്നും വിളിച്ച സാറിന്‍റെ, അപ്പന് നിങ്ങള് വിളിച്ചെന്ന് കേട്ടു, ശെരിയാണോ?"\nഞാന് വളരെ ദയനീയമായി പറഞ്ഞു," അത് സാറേ....ഞാന് കരുതി... കൂട്ടുകാര് ആരെങ്കിലും ആയിരിക്കൂന്ന്.."\n"കൂട്ടുക്കാരോട് ഇങ്ങനെയാണോ സംസാരിക്കുന്നത്?" അടുത്ത ചോദ്യം.\nഅത് മുഴുമുപ്പിക്കാന് സമ്മതിക്കാതെ അങ്ങേര്, ചില സിനിമകളില് പോലിസ് വേഷത്തിലുള്ള ഭീമന്‍രഘു പേടിച്ചരണ്ടു നില്‍ക്കുന്ന നായികമാരോട് പറയുന്ന പോലെ ഒരു പ്രത്യേക ടോണില് എന്നോട് പറഞ്ഞു,\n"ങ്ങും..... സ്റ്റെഷനിലേക്ക് വാ.... ബാക്കി ഇവിടെ വന്നിട്ടാകാം.."\nഅങ്ങിനെ എന്‍റെ കാര്യത്തിലൊരു തീരുമാനമായി.\nമേല്‍പറഞ്ഞ സാധന സാമഗ്രികളുമായി സ്റ്റേഷനില് എത്തിയാല് ജാമ്യം കിട്ടിയില്ലെങ്കിലും 'നടയടി ' കിട്ടുമെന്നുറപ്പ്.\nപ്രമാണങ്ങളും, ജാമ്യക്കാരും തയ്യാര്. നടയടി ഒഴിവാക്കാന് എന്ത് ചെയ്യുമെന്ന് കൂട്ടുക്കാരുമായി കൂടിയാലോചിച്ചപ്പോള് ഒരുത്തന് നിര്‍ദേശിച്ചു, "നമുക്ക് പഞ്ചായത്ത് പ്രസിഡന്‍റ് നെ വിളിക്കാം."\nസ്വന്തം പാര്‍ട്ടിക്കാരനെ തെറി വിളിച്ച എസ്.ഐ. യെ പറഞ്ഞ സമയം കൊണ്ട് പുല്ലുപോലെ കാസര്‍ഗോട്ടെക്ക് സ്ഥലം മാറ്റി കരുത്ത് തെളിയിച്ചയാളാണ് ഞങ്ങളുടെ പ്രസിഡന്‍ന്‍റ്. കക്ഷിയാണെങ്കില് എന്ത് ആവശ്യത്തിനും വിളിച്ചാല് മതിയെന്ന് പറഞ്ഞ് മൊബൈല് നമ്പര് തന്നതിനുശേഷം എപ്പോള് കണ്ടാലും ചോദിക്കും, എന്താ വിളിക്കാത്തെയെന്നു...\nപാടത്ത് വച്ച് സ്മാള് അടിക്കുമ്പം ഇടയ്ക്കുവച്ച് സോഡാ തീര്‍ന്നാല് പോയി വാങ്ങാന് ഒരാള്, ഇനി ബാറില് വച്ചാണ് കുടിയെങ്കില് ബില് കൊടുക്കാന് കാശ് തികയാതെവന്നാല് എവിടെ നിന്നെങ്കിലും സംഘടിപ്പിച്ചു കൊണ്ടുവരാന് ഒരാള്.... ഇത്തരത്തിലാണ് അക്കാലത്തെ നമ്മുടെ ഓരോ ആവശ്യങ്ങള്. ഇതിനെല്ലാം പ്രസിഡണ്ട് നെ വിളിക്കാന് പറ്റില്ലല്ലോ.. പുള്ളിക്കാരന്‍റെ റേഞ്ച്നു ചേരുന്നൊരു ആവശ്യം വന്നുപെടുന്നത് ഇപ്പോഴാണ്. എന്തായാലും അങ്ങേരുടെ പരാതി തീര്‍ക്കാന് തന്നെ തീരുമ്മാനിച്ചു.\nപ്രസിഡണ്ട് ന്‍റെ ശുഷ്ക്കാന്തിയുടെ കാര്യം ഇവിടെ പറയാതെ വയ്യ..., ഞാന് വിളിച്ചു കാര്യം പറഞ്ഞ് അഞ്ചു മിനിറ്റ് നകം ആളെന്നെ തിരിച്ചു വിളിച്ചു. നേരിട്ടുപോയി എസ്.ഐ. നെ കണ്ടുകൊള്ളാനും, എല്ലാം പറഞ്ഞ് ശെരിയാക്കിയിട്ടുണ്ടെന്നും അറിയിച്ചു.\nപ്രസിഡണ്ട് ന്‍റെ ധൈര്യത്തില് ജാമ്യക്കാരുമായി ഞാന് സ്റ്റേഷനില് എത്തി. അസമയത് ബസ് സ്റ്റാന്‍ഡില് കാണുന്ന സ്ത്രീകളെ ഓരോ അവന്മമാര് നോക്കുന്ന ഭാവത്തിലാണ് പോലീസുകാര് എന്നെ നോക്കുന്നത്. അല്പ്പസമയത്തിനുശേഷം ഞാന് എസ്.ഐ. യുടെ മുറിയിലേക്ക് ആനയിക്കപ്പെട്ടു.\nഹോ... എന്താ ആ മഹാമനുഷ്യന്‍റെ ഒരു ഭാഷാ നൈപുണ്യം!!!!\nആ ആഴ്ച റിലീസ് ചെയ്ത പച്ചത്തെറികള് കോര്‍ത്തിണക്കിയാണ് അയാള് എന്നോട് ഭരണിപ്പാട്ട് പാടുന്നത്. അതെങ്ങാനും കേള്‍ക്കേണ്ടവര് കേട്ടാല് അങ്ങേരെ പിടിച്ച് വല്ല ദേവസ്വം മന്ത്രിയോ മറ്റോ ആക്കികളയും.\nഒരുമാതിരിപ്പെട്ടവര്‍ക്കൊന്നും താങ്ങാനാകാത്ത തരത്തിലുള്ള ഈ തെറിയഭിഷേകം സ്വാമി സന്ദീപ് ചൈതന്യയുടെ ഗീതാ പാരായണം കേള്‍ക്കുന്ന ഭാവത്തിലാണ് ഞാന് നിന്ന് കേള്‍ക്കുന്നത്.... ബൈക്ക് വിട്ടുകിട്ടിയല്ലേ പറ്റൂ.\nഎന്തായാലും എനിക്കുള്ളത് അതില് തീര്‍ന്നു. ഭേദ്യം ചെയ്യല് ഉണ്ടായില്ല.\nസഹീര് നു ISI മാര്‍ക്കുള്ള നല്ല നാല് തല്ല് ഒരു പോലീസ് കാരനില് നിന്നും കിട്ടിയെന്നറിഞ്ഞു. ഒരു തല്ലില് അവസാനിക്കേണ്ടതായിരുന്നു, എന്നാല് വായനാശാല സെക്രട്ടറിയും താനും തമ്മിലുള്ള ഇരിപ്പുവശം പറഞ്ഞ് അയാളെ വിരട്ടാന് ശ്രമിച്ചതാണ് അടി നാലാവാന് കാരണം. നാട്ടിലെ വായനശാലാ സെക്രട്ടറി , ഒരു "വായനശാലാ സെക്രട്ടറിയുടെ" സ്വാധീന മേഖലകളെ കുറിച്ച് വിസ്തരിച്ച് സഹീര് നെ ശെരിക്കും തെറ്റിദ്ധരിപ്പിച്ചിട്ടുണ്ടെന്ന കാര്യം വളരെ വ്യക്തം!!\nഇതൊന്നും കൂടാതെ സഹീര് ന്‍റെ പേരില് ഏതാണ്ട് മൂവായിരത്തോളം രൂപ കോടതിയില് പിഴയൊടുക്കേണ്ട വിധത്തിലുള്ള വകുപ്പുകള് ചേര്‍ത്ത് ഒരു പെറ്റികേസും ചാര്‍ജ് ചെയ്യപ്പെട്ടു. ഒരു പത്ത്മുന്നൂറ് രൂപക്കുള്ള പണി എനിക്കും കിട്ടി, മദ്യപന്മാരുടെ കൈവശം വണ്ടി കൊടുത്ത് വിട്ടതിന്.\nഎന്തായാലും, ഇതില് തീര്‍ന്നല്ലോ എന്നാശ്വസിച്ച്ബൈക്കെടുത്തു പുറത്തിറങ്ങിയപ്പോള് സഹീര് ന്‍റെ വക ഒരു പ്രഖ്യാപനം വന്നു, അവനെ തല്ലിയ പോലീസുകാരനെ തിരിച്ച് തല്ലാതെ, കുറഞ്ഞപക്ഷം നാല് തെറിയെങ്കിലും വിളിക്കാതെ അവന് തിരിച്ച് വീട്ടിലേക്കില്ലഎന്ന്... (തുടരും.)\nPosted by Unknown at 00:35 1 comments Links to this post\nഎന്‍റെ സ്വന്തം തുടയും, പിന്നെ ചില ചൂരലുകളും.. (part2)\nസ്കൂള് കാലഘട്ടത്തിലെ അവസാനത്തേതും, ആഘോഷപൂര്‍വ്വവുമായ അടി കിട്ടുന്നത് പത്താംക്ലാസ്സ് ഏതാണ്ട് അവസാനിക്കാറായ നാളുകളിലാണ്. ഞാന് പത്താം ക്ലാസ്സില് പഠിക്കുമ്പോഴാണ് എന്‍റെ ചേച്ചി വിവാഹിതയാകുന്നത്. ചേച്ചിയെ വിവാഹം ചെയ്ത് അയച്ചതിനു ശേഷം വീട്ടിലെ സ്ഥിതി അങ്ങേയറ്റം ദയനീയമായിരുന്നു.\nആ സമയത്ത് ഞാന് പഠിക്കുന്നത്, നിര്‍ദ്ധന വിദ്യാര്‍ഥികള്‍ക്ക് നിന്നു പഠിക്കുന്നതിനായി ക്രിസ്ത്യന് സഭ നടത്തുന്ന ഒരു ബോയ്സ് ഹോമില് താമസിച്ചായിരുന്നു. ഇടയ്ക്കിടെ എന്നെ കാണുന്നതിനായി അമ്മ അവിടെ എത്തും. വരുമ്പോള് കയ്യിലൊരു പൊതി കാണും. പലതരം ചിപ്സുകള്, വ്യത്യസ്തമായ വറവു പലഹാരങ്ങള്, മധുരാഹാരങ്ങള്, ഇവയെല്ലാം ചേര്‍ന്ന ഒരു പൊതി.\nഅതില് പലതിനും എണ്ണ കാറിയ മണമുണ്ടായിരിക്കും. അതിനു കാരണം, പല വീടുകളില്‍നിന്ന് അമ്മക്ക് കഴിക്കുവാന് നല്‍കുന്നതും, എവിടെനിന്നൊക്കെയോ അമ്മക്ക് ലഭിക്കുന്നതുമായ എല്ലാ പലഹാരങ്ങളും അമ്മ എനിക്കായി സൂക്ഷിച്ച് വയ്ക്കും. ഒരിക്കല് അമ്മ വന്നു പോയാല്, അടുത്ത വരവിന് എനിക്ക് കൊണ്ടുവരേണ്ട പലഹാരങ്ങള് കൂട്ടിവക്കാന് ആരംഭിക്കും. അവ എന്‍റെയടുക്കല് എത്തുമ്പോഴേക്കും ആദ്യമാദ്യം സംഭരിച്ചവയെല്ലാം പഴകിയിരിക്കും.\nപക്ഷെ, ഞാനത് കാത്തിരിക്കാറുണ്ടായിരുന്നു.\nഈ പൊതി എനിക്ക് നല്‍കുന്നതിനോപ്പംതന്നെ വീട്ടിലെ കഷ്ട്ടപ്പാടുകളെ കുറിച്ചും, ഒരു സാധു സ്ത്രീക്ക് താങ്ങാവുന്നതിനപ്പുറം അമ്മ തോളിലേറ്റി നടക്കുന്ന പ്രാരബ്ദങ്ങളെ കുറിച്ചും, ജീവിതത്തില് നിലനില്‍ക്കുന്നതിനായി നടത്തുന്ന നിശബ്ദ പോരാട്ടങ്ങളെ കുറിച്ചുമെല്ലാം അമ്മ പതിഞ്ഞ ശബ്ദത്തില് വിവരിക്കും. മോഹങ്ങള്‍ക്ക് യാതോരുവിത പ്രസക്തിയും ഇല്ലാത്ത അമ്മയുടെ ജീവിതത്തിലെ ഏക പ്രതീക്ഷ ഞാനാണെന്ന് എന്നെ ഓര്‍മിപ്പിക്കും. അമ്മ പറയുന്ന ഓരോ വാക്കും ഞാന് എന്‍റെ ഹൃദയംക്കൊണ്ട് ശ്രവിച്ചിരുന്നതിനാല് പത്താംക്ലാസ്സില് ഞാന് എന്‍റെ പഠന വിഷയങ്ങളെ അതീവ ഗൌരവത്തോട്ക്കൂടിതന്നെ സമീപിച്ചു.\nപത്താംക്ലാസ്സില്, സ്കൂള് അധികൃതര് എനിക്ക് തീരുമാനിച്ച ക്ലാസ്സില് നിന്നും നിര്‍ബന്ധപൂര്‍വ്വം ഞാന് മറ്റൊരു ക്ലാസ്സിലേക്ക് മാറി. അതിനു കാരണം, ഹരിനാരായണന് എന്നാ മലയാളം അദ്ധ്യാപകന് ആയിരുന്നു.\nമലയാളമായിരുന്നു എനിക്ക് ഏറ്റവും പ്രിയ്യപ്പെട്ട വിഷയം. കണക്കില് ആയിരുന്നു ഞാന് ഏറ്റവും മോശം. കണക്കില് ഞാന് പലപ്പോഴും സം"പൂജ്യന്" ആയി ആദരിക്കപ്പെട്ടിട്ടുണ്ട്.\nഹരിനാരായണന് മാഷടെ മലയാളം ക്ലാസ്സ്, കാവ്യഭംങ്ങിയുടെ ആഴങ്ങളും, മഹത്തായ സാഹിത്യദര്‍ശനങ്ങളും, ഒപ്പം തീവ്രമായ മനുഷ്യസ്നേഹവും പകര്‍ന്നു നല്‍കുന്നതായിരുന്നു. അദ്ദേഹം സര്‍വ്വസമ്മനും, വിദ്യാര്‍ഥികാളാലും, സഹപ്രവര്‍ത്തകരാലും ആദരിക്കപ്പെടുന്നവനും ആയിരുന്നു.\nനിര്‍ഭാഗ്യവശാല് ഒന്‍പതാം ക്ലാസ്സ് വരെ അദ്ദേഹത്തിന്‍റെ വിദ്യാര്‍ത്ഥിയാകുവാന് എനിക്ക് സാധിച്ചില്ല. പലപ്പോഴും അദ്ദേഹത്തിന്‍റെ ക്ലാസ്സിനരികത്ത്കൂടെ എനിക്ക് പോകുവാന് സാധിക്കുകയാണെങ്കില്, അല്‍പ്പസമയം അവിടെ ഒതുങ്ങിനിന്ന് അദ്ദേഹത്തിന്‍റെ വാഗ്ധോരണിയില് ഞാന് വിസ്മയിക്കാറുണ്ട്.\nപത്താംക്ലാസ്സില് സാധിച്ചില്ലെങ്കില് ഇനിയൊരിക്കലും ഹരിനാരായണന് മാഷുടെ വിദ്യാര്‍ഥിയാകുവാന് എനിക്ക് സാധിക്കില്ലെന്ന് ഓര്‍ത്തപ്പോള്, അദ്ദേഹമില്ലാത്ത മറ്റൊരു ക്ലാസ്സില് ഉള്‍പ്പെട്ടത്തില് എനിക്ക് രോക്ഷം തോന്നി. അത് ഞാന് സ്റ്റാഫ് റൂമില് ചെന്ന് പ്രകടിപ്പിക്കുകയും ചെയ്തു. ഹരിനാരായണന് മാഷടെ ക്ലാസ്സിലേക്ക് മാറിയെതീരൂ എന്ന് ഞാന് വാശി പിടിച്ചു. ബഹിഷ്ക്കരണ ഭീഷണിയും ശ്രമിച്ചു നോക്കി, പക്ഷെ ഏറ്റില്ല.\nഅധ്യാപകര് ആരുംതന്നെ എന്‍റെ ആവശ്യം അംഗീകരിക്കുവാന് തയ്യാറായില്ല. പക്ഷെ, സംഭവമറിഞ്ഞ ഹരിനാരായണന് മാഷ് ഇടപ്പെട്ട് എന്നെ അദ്ദേഹത്തിന്‍റെ ക്ലാസ്സില് ഉള്‍പ്പെടുത്തി.\nആ അദ്ധ്യയന വര്‍ഷത്തിന്‍റെ ആരംഭം മുതല്‍ക്കേ ക്ലാസ്സില് ഒരു പ്രത്യേക പരിഗണന ഹരിനാരായണന് മാഷില് നിന്നും എനിക്ക് ലഭിച്ചിരുന്നു. ഏതൊരു പാഠഭാഗവും ഒരു സംശയവും ഭാക്കിവക്കാതെ ഞാന് മനസിലാക്കി എന്ന് ഉറപ്പുവരുത്തിയതിനു ശേഷം മാത്രമേ അദ്ദേഹം അവസാനിപ്പിചിരുന്നുള്ളൂ... കണക്ക്, ഹിന്ദി തുടങ്ങി, എനിക്ക് പ്രയാസമുള്ള എല്ലാ വിഷയങ്ങളുടേയും അധ്യാപകര് ഹരിനാരായണന് മാഷടെ അഭ്യര്‍ത്ഥനയെ തുടര്‍ന്ന് എന്‍റെ പഠനക്കാര്യത്തില് കൂടുതല് താത്പര്യം കാണിക്കുവാന് തുടങ്ങി.\nസ്കൂളില് മൊത്തത്തിലുള്ള എന്‍റെ പെരുമാറ്റവും, സഹ വിദ്യാര്‍ത്ഥികളോടുള്ള എന്‍റെ സമീപനങ്ങളും അദ്ദേഹം സദാ വിലയിരുത്തുകയും, തിരുത്തപ്പെടേണ്ടവാ അപ്പാപ്പോള് ചൂണ്ടി കാണിക്കുകയും ചെയ്തുപോന്നു. ഇതുകൂടാതെ എന്നെ കാണുന്നതിനായി അമ്മ വരുന്ന ദിവസങ്ങളില് അമ്മയോട് വീട്ടുക്കാര്യങ്ങള് തിരക്കാനും, അധികം വൈകാതെതന്നെ, കുടുംബത്തിനെ നിലവിലെ ദുരിതകയത്തില് നിന്നും ഞാന് പിടിച്ചു കയറ്റും എന്ന അമ്മയുടെ ശുഭവിശ്വാസത്തിനു കരുത്ത് പകരാനും അദ്ദേഹം തയ്യാറായി.\nമറ്റു അധ്യാപരെല്ലാം, വിദ്യാര്‍ഥികള് എഴുതി എടുക്കേണ്ടതായ പാഠഭാഗങ്ങളും ചോദ്യോത്തരങ്ങളും പറഞ്ഞു നല്‍കി വിദ്യാര്‍ഥികളെക്കൊണ്ട് എഴുതിക്കുകയാണ് പതിവ്. എന്നാല് ഹരിനരയന് മാഷ് ഇത്തരം കാര്യങ്ങളെല്ലാം ആദ്യാവസാനം, നല്ല വടിവൊത്ത കയ്യക്ഷരത്തില് ബോര്‍ഡില് നിറച്ചെഴുതും. വിദ്യാര്‍ത്ഥികള് അവ തങ്ങളുടെ ബുക്കിലേക്ക് പകര്‍ത്തി എഴുതണം.\nമാഷ് ബോര്‍ഡില് എഴുതിക്കൊണ്ടിരിക്കുമ്പോള് ഒരിക്കലും വിദ്യാര്‍ഥികള് എഴുതുവാന് പാടില്ല. എല്ലാം എഴുതി കഴിഞ്ഞതിനു ശേഷം ഓരോ വാക്കുകളും വളരെ സ്പഷ്ട്ടമായ ശബ്ദത്തില് അദ്ദേഹം വിദ്യാര്‍ഥികള്‍ക്ക് വായിച്ചു നല്‍കും. പിന്നീട് ഏതെങ്കിലുംതരത്തിലുള്ള സംശയങ്ങള് ഉള്ളവര്‍ക്ക് നിവൃത്തി വരുത്തുന്നതിനുള്ള അവസരമാണ്. ഇവയെല്ലാം തീര്‍ന്നതിനു ശേഷം ക്ലാസ്സിനൊന്നടങ്കം പകര്‍ത്തി എഴുത്ത് തുടങ്ങാം. ഇങ്ങനെ പകര്‍ത്തി എഴുതുന്നതില് എന്തെങ്കിലും അക്ഷരത്തെറ്റ് സംഭവിച്ചാല് അടി ഉറപ്പ്.\nഅന്ന്, പാഠഭാഗ വിശദീകരണങ്ങള്‍ക്കു ശേഷം മാഷ് ബോര്‍ഡിലെ എഴുത്ത് പരിപാടികളിലേക്ക് തിരിഞ്ഞു. ഞാന്, ബോര്‍ഡില് പുതുതായി രൂപമെടുക്കുന്ന വാക്കുകളിലേക്ക് ശ്രദ്ധാപൂര്‍വ്വം നോക്കിയിരിക്കുന്നു. പൈന് വശത്തെ ഡെസ്കില് ചാരിയിരിക്കുന്ന എന്നോട്, എനിക്ക് പുറകിലായിരിക്കുന്ന സലിം പതിയെ ചോദിച്ചു, "ഒരു കഥ കേള്‍ക്കണോ?"\nകുറെ വര്‍ഷങ്ങളായി പല ക്ലാസ്സുകളില് തോറ്റുതോറ്റ്...... തട്ടിതടഞ്ഞ് എങ്ങിനെയോ പത്താംക്ലാസ്സില് എത്തിപ്പെട്ടയാളാണ് സലിം. ഉപ്പാപ്പ എന്നാണ് ഞങ്ങളെല്ലാം അവനെ വിളിക്കാറ്.\nകഥ കേള്‍ക്കണമെന്നോ, കേള്‍ക്കെണ്ടെന്നോ ഞാന് പറഞ്ഞില്ല. സലിം ശബ്ദം താഴ്ത്തി കഥ പറയുവാന് ആരംഭിച്ചു, ഒരു ചെറുകഥ.\nഅവന് പറഞ്ഞ ചെറുകഥ അതിനേക്കാള് ചെറുതാക്കി ഞാന് ഇവിടെ അവതരിപ്പിക്കാം. ആദ്യമേ ഒരു മുന്നറിയിപ്പ് തരാം, ഈ കഥ തികഞ്ഞ അശ്ലീലമാണ്. അതിനാല് സദാചാരവാധികള് ഈ കഥയ്ക്ക് ശേഷമുള്ള പാരഗ്രാഫ് മുതല് വായന തുടരുക. ഇനി, കഥ വായിക്കുന്നവരുടെ ശ്രദ്ധയ്ക്ക്, കഥയിലെ അശ്ലീലം ഒഴിവാക്കി നര്‍മ്മം മാത്രം സ്വീകരിക്കുക.\n'രാജാവിന്, പരപുരുഷന്മാരുമായി ബന്ധപെടുത്തി രാജ്ഞിയെ സംശയം. രാജാവിന്‍റെ സംശയത്തില് പൊരുള് ഉണ്ട്താനും. വേട്ടയ്ക്ക് പോകുന്നതിനു മുന്‍പ്, രാജാവ് രാജ്ഞിയുടെ -------------------------- ല് ഒരു ബ്ലേഡ് വച്ചു. കുറച്ചു നാളത്തെ വേട്ടയാടലിനുശേഷം തിരിച്ചെത്തിയ രാജാവ് കൊട്ടാരക്കെട്ടിലെ എല്ലാ പുരുഷന്മാരെയും നിരത്തി നിര്‍ത്തി അവരുടെ സുന പരിശോധിച്ചു. മന്ത്രിയുടേതൊഴിച്ചു ഭാക്കി എല്ലാവരുടേയും മുറിഞ്ഞിരിക്കുന്നു. മന്ത്രിയെ ആശ്ലേഷിച്ച് രാജാവ് പറഞ്ഞു\n," പ്രിയ്യ മന്ത്രി..... താങ്കള് ഒരാളെങ്കിലും ഉണ്ടല്ലോ എനിക്ക് വിശ്വസിക്കാവുന്നവനായി....താങ്കളെ ഞാന് എന്‍റെ പ്രധാനമന്ത്രിയായി നിയമിച്ചിരിക്കുന്നു,"\nസന്തോഷവാനായ മന്ത്രി രാജാവിനോട് നന്ദി പ്രകടിപ്പിച്ചു,\n" സ്ലാങ്ക്യു സര്..."\nമന്ത്രിയുടെ നാവാണ് മുറിഞ്ഞിരുന്നത്.\nകഥ കേട്ട് ഞാന് പെട്ടെന്ന് ചിരിച്ചു പോയി. ചിരി അല്‍പ്പം ഉച്ചത്തിലായുംപോയ്. ബോര്‍ഡിലെ എഴുത്ത് മതിയാക്കി മാഷ് തിരിഞ്ഞു നോക്കി. എന്‍റെ മുഖത്ത് അപ്പോഴും ചിരി ബാക്കി. എഴുന്നേറ്റു നില്‍ക്കുവാനായി മാഷ് എന്നോട് ആംഗ്യം കാണിച്ചു. ഞാന് അനുസരിച്ചു.\n" ബിജു ചിരിച്ചതിന്‍റെ ശബ്ദമാണോ ഞാന് അല്‍പ്പം മുന്‍പ് കേട്ടത്?" അല്‍പ്പം ഗൌരവത്തോടെയുള്ള മാഷടെ ചോദ്യത്തിന് ഞാന് 'അതെ' എന്ന് ഉത്തരം നല്‍കി.\n"എന്തായിരുന്നു ഈ സമയത്ത് ചിരിക്കുവാനുള്ള പ്രേരണ?" എന്‍റെ മുഖത്തേക്ക് രൂക്ഷതയോടെ ഉറ്റുനോക്കിക്കൊണ്ട് അടുത്ത ചോദ്യം.\nഎന്ത് പറയണമെന്ന് ഒരു പിടിയും ഇല്ലാത്തതിനാല് ഞാന് നിശബ്ദത പാലിച്ചു.\n"വേഗം മറുപടി പറയു.... മറ്റു കുട്ടികള്‍ക്ക് പഠിക്കുവാനുള്ള സമയമാണ് നഷ്ട്ടപ്പെട്ടുക്കൊണ്ടിരിക്കുന്നത്. എന്‍റെ ക്ലാസ്സ് റൂമില് ഇത്തരത്തില് പൊട്ടിചിരിക്കത്തക്കവണ്ണം എന്ത് തമാശയാണ് സംഭവിച്ചത് എന്ന് ഞാന് അറിയണ്ടെ..?.....പറയു....."\nഞാന് വിയര്‍ക്കുവാന് തുടങ്ങി. കൈയ്യും കാലും തളരുന്ന പോലെ. അടിയും ചീത്തയുമൊന്നും എനിക്കൊരു പ്രശ്നമേ അല്ല. ഹരിനാരായണന് മാഷടെ മുന്നില് ഇങ്ങനെ ഒരു അപരാധിയായി നില്‍ക്കേണ്ടി വന്നല്ലോ എന്നാ ചിന്ത മാത്രമാണ് മനസ്സില്.\n" നിങ്ങള് എന്തിനാണ് ചിരിച്ചതെന്ന് പറയുന്നുണ്ടോ?" അതൊരു അലര്‍ച്ചയായിരുന്നു.\n"ഓരോന്നോര്‍ത്ത്....വെറുതെ..ചിരിച്ചതാ..." ഞാന് പറഞ്ഞൊപ്പിച്ചു.\n" ഓഹോ.... വെറുതേ പഴയ തമാശകളെല്ലാം ഓര്‍ത്തു ചിരിച്ചതാണല്ലേ...അത് കൊള്ളാം.... ഒരു കാര്യം ചെയ്യ്, ചിന്തിച്ചു കൂട്ടിയ തമാശകള് എന്തൊക്കെയാണെന്ന് ഒന്ന് പറയ്...കേള്‍ക്കട്ടെ. എല്ലാവര്‍ക്കുംകൂടെ ചിരിക്കാലോ.. മാഷ് നിയന്ത്രാതീതമായ ദേഷ്യത്തോടെ പറഞ്ഞു.\nഞാന് എന്‍റെ നിശബ്ദത തുടര്‍ന്നു.\n"ആറും ഏഴും പിരീഡ് ഇങ്ങനെ നിങ്ങള്‍ക്ക് മുന്നില്‍നിന്ന് തൊണ്ട കീറുന്നതിന്‍റെ സുഖം എന്താണെന്നറിയോ തനിക്ക്....?"\nകൈയ്യിലിരിക്കുന്ന ചോക്ക് എന്‍റെ നേരെ വലിച്ചെറിഞ്ഞ് തുടര്‍ന്നു,\n"ദാ..... അതെടുത്ത് ഈ ബോര്‍ഡു നിറയെ ഒന്ന് എഴുതി തീര്‍ക്ക്. അപ്പോളറിയാം അതിന്‍റെ സുഖമെന്താണെന്ന്. ചിലരൊക്കെ ചെയ്യുന്നപോലെ കസേരയിലിരുന്ന് പാഠം വായിച്ച്, ബാക്കി സമയം സ്വയമിരുന്നു പഠിക്കുവാന് പറയാന് എനിക്കും അറിയാം. ഞാനത് ചെയ്യാത്തത് നീയൊന്നും ഭാവീല് പെഴച്ചു പോകരുതല്ലോ എന്ന് കരുതീട്ടാണ്." മാഷ് കോപത്തിന്‍റെ പാരമ്യത്തില് നിന്ന് വിറക്കുകയാണ്.\n"ഒരിക്കല്‍കൂടെ ഞാന് തന്നോട് പറയുന്നു, ചിരിച്ചത് എന്തിനാണെന്നുള്ള കൃത്യമായ മറുപടി തരിക."\nഎന്താണ് പറയേണ്ടത് എന്ന് ഒരു പിടിയുമില്ലാതെ ഞാന് നില്‍ക്കുകയാണ്. എന്‍റെ മറുപടിക്കായി അല്‍പ്പസമയം കാത്തു നിന്ന മാഷ്, അത് ലഭിക്കാതായപ്പോള് തിടുക്കത്തില് ക്ലാസ്സിനു പുറത്തേക്കു പോയി.\nമാഷ് പുറത്തിറങ്ങിയ ഉടന് സലിം എന്നോട് കെഞ്ചുവാന് തുടങ്ങി,\n" ഡാ .. നീയെന്‍റെ പേര് പറയോ?......പറയല്ലടാ....പ്ലീസ്..... പറയോ?\nഏതാനും നിമിഷങ്ങള്‍ക്ക് ശേഷം ഒരു കൊടുംകാറ്റ് പോലെ മാഷ് ക്ലാസ്സിലേക്ക് കയറിവന്നു. കയ്യില് സാമാന്യം ഭേദപ്പെട്ട വലുപ്പമുള്ള ഒരു ചൂരല് ഇരുന്നു വിറക്കുന്നു. വന്നപ്പാടെ എന്‍റെ തോളിനു താഴെയായി കയ്യില് മാഷ് വീശിയടിച്ചു. എന്‍റെ ചുറ്റുവട്ടത്തിരിക്കുന്ന കുട്ടികളെല്ലാം ഒതുങ്ങിമാറി ക്ലാസ്സിന്‍റെ ഒരു മൂലയിലേക്ക് നിന്നു. നീളന് ചൂരല് ദേഹത്താകമാനം വരിഞ്ഞു. അടി മുഖത്ത് കൊള്ളാതിരിക്കാന് ഞാന് പരമാവുധി ശ്രമിക്കുന്നുണ്ട്.\nഎണ്ണമില്ലാത്ത അടികള്‍ക്ക് ശേഷം, ചൂരല് വലിച്ചെറിഞ്ഞ് എന്തൊക്കെയോ പുലമ്പിക്കൊണ്ട് മാഷ് പുറത്തേക്കിറങ്ങി പൊയി\nകിടപ്പ് വിരിക്കു മുകളില്, എന്‍റെ അമ്മയുടെ ഒരു പഴയ സാരി വിരിച്ച്, അതില്‍കിടന്നാണ് ഞാന് എന്നും രാത്രി ഉറങ്ങാറുള്ളത്. ബോയ്സ് ഹോമില് നിന്നും ആദ്യ വെക്കേഷന് വീട്ടിലെത്തി തിരിച്ച് വരുമ്പോള്, തണുപ്പിന് പുതക്കുവാന് എന്ന കാരണം പറഞ്ഞ് അമ്മയോട് ചോദിച്ചു വാങ്ങിക്കൊണ്ടുവന്നതാണ് ആ സാരി. അതില് കിടക്കുമ്പോള് എനിക്ക് എന്‍റെ അമ്മയുടെ സാമിപ്യം ആയിരുന്നു അനുഭവപ്പെട്ടിരുന്നത്. എത്രയോ രാത്രികളില് ആ സാരി നെഞ്ചോട് ചേര്‍ത്ത്പ്പിടിച്ച് ഞാന് നിശബ്ദമായി കരഞ്ഞിരിക്കുന്നു.....\nഅന്ന് രാത്രിയും ഞാന് ഒരുപാട് കരഞ്ഞു. അതൊരിക്കലും അമ്മയെകുറിച്ചോര്‍ത്തായിരുന്നില്ല. ഞാന് ഏറെ ബഹുമാനിക്കുന്ന, എന്നോട് അത്രയേറെ കരുതലും വാത്സല്യവും പ്രകടിപ്പിക്കുന്ന ആ മഹാനായ അധ്യാപകന് മുന്‍പില് ഒരു കുറ്റവാളിയായി തീര്‍ന്നല്ലോ എന്നോര്‍ത്തായിരുന്നു.\nപുലര്‍ച്ചെ ജനാല വഴി വീശിയടിച്ച തണുപ്പില്‍കിടന്ന് ഞാന് വിറക്കുവാന് തുടങ്ങി. എനിക്ക് കടുത്ത പനി. പുലര്‍ച്ചെ കൃത്യം 5: 55 നു ബോയ്സ് ഹോമിലെ കുട്ടികള്‍ക്ക് ഉണരുന്നതിനായുള്ള മണിയടിക്കും. കൃത്ത്യം ആറിന് ആ മണി ഒരിക്കല്‍കൂടെ അടിക്കും. എന്നിട്ടും എഴുന്നേല്‍ക്കാത്തവര്‍ക്കായി മൂന്നാമതൊരു മണിയടി ഇല്ല. അവരെ ഉണര്‍ത്തുവാന് ഒരു നീളന് ചൂരലുമായി ഡയരക്ടര് അച്ഛന് വരും. സാധാരണ ഒന്നാമത്തെ മണിയടിയില് ഞാന് ഉണരുകയും, രണ്ടാമത്തെ മണിയടിയില് എഴുന്നെല്‍ക്കുകയുമാണ് പതിവ്. അന്ന് ഞാന് എഴുന്നേറ്റില്ല. എന്‍റെ പുതപ്പിനകത്തെക്ക് കൂടുതല് കൂടുതല് ചുരുണ്ടു.\nതലേന്നാള് ഞാന് വാങ്ങികൂട്ടിയ തല്ലുകളെ കുറിച്ചു അറിഞ്ഞിരുന്നതിനാലാണെന്നുതോന്നുന്നു, വടിയുമായി എത്തിയ അച്ഛന് എന്നെ അടിച്ച് ഉണര്‍ത്തുവാനായി മുതിര്‍ന്നില്ല. എന്‍റെ മുഖത്ത്നിന്നും പുതപ്പെടുത്തുമാറ്റി, അദ്ധേഹംഎന്നെ രണ്ടുമൂന്നു തവണ പേര് വിളിച്ചു. ഒരു ഞെരക്കം മാത്രമായിരുന്നു എന്‍റെ മറുപടി. എന്‍റെ കഴുത്തിലും നെറ്റിയിലും കൈവച്ചു നോക്കിയ അച്ഛന്, ഞാന് പനിയുടെ ഏതാണ്ട് മൂര്‍ദ്ധന്യതയില് ആണെന്ന് മനസിലാക്കിയ ഉടന് എന്നെ ആശുപ്പത്രിയില് എത്തിച്ചു.\nഏതാണ്ട് പതിനൊന്ന് മണിയോടെ ഞാന് ആശുപ്പത്രിയില്‍നിന്നും തിരിച്ച് ബോയ്സ് ഹോമില് എത്തി. ആശുപ്പത്രിയില് നിന്നും ലഭിച്ച ഇഞ്ചക്ഷനും മരുന്നുകളും എന്‍റെ വിറയല് പാടെ നിര്‍ത്തുകയും, പനിയുടെ കാഠിന്യം കുറക്കുകയും ചെയ്തിരുന്നു. അത്രയധികം മരുന്നുകള് കുറഞ്ഞ സമയത്തിനകം ശരീരത്തില് എത്തിയതിനാലാണെന്നു തോന്നുന്നു, ബോയ്സ് ഹോമില് എത്തി അല്‍പ്പം കഴിയുന്നതിനുമുന്‍പേ ഞാന് ബോധമില്ലാത്ത ഉറക്കം ആരംഭിച്ചു. ഇടക്കെപ്പോഴോ ഞാന് ഉണര്‍ന്നപ്പോള് എന്‍റെ അരികില് ഹരിനാരായണന് മാഷ് ഇരിക്കുന്നുണ്ട്. ഞങ്ങള് പരസ്പരം ഒന്നും പറഞ്ഞില്ല. ഞാന് വീണ്ടും കണ്ണുകള് അടച്ചു കിടന്നു. മാഷ് എന്‍റെ മൂര്‍ദ്ധാവില് പതിയെ തലോടിക്കൊണ്ടിരുന്നു. ഞാന് വീണ്ടും ഉറങ്ങിപോയ്. പിന്നീട് ഉണരുമ്പോള് മാഷ് അരികത്തുണ്ടായിരുന്നില്ല. ഏതൊക്കെയോ പഴവര്‍ഗ്ഗങ്ങള് നിറഞ്ഞ ഒരു പ്ലാസ്റ്റിക് കൂട് എന്‍റെയടുത്തു ഇരിപ്പുണ്ടായിരുന്നു.\nപിന്നീട് ആ സ്കൂള് ജീവിതത്തിന്‍റെ അവസാനം വരെ ഹരിനാരായണന് മാഷോട് പഴയ അടുപ്പം കാണിക്കുന്നതിനായി എനിക്ക് സാധിച്ചിട്ടില്ല, മാഷ്ക്ക് തിരിച്ചും. പാഠഭാഗങ്ങള് വിശദീകരിച്ചു തീരുമ്പോള്, ഒരുപാട് സംശയങ്ങളുമായി എഴുനേറ്റു നില്‍ക്കുവാനോ, ചോദ്യങ്ങള് ചോദിച്ച് തീരും മുന്‍പേ ആവേശത്തോടെ അതിനു മറുപടി നല്‍കുവാനോ ഞാന് ശ്രമിച്ചില്ല.\nഅന്ന് ക്ലാസ്സ്‌റൂമില് എന്നില് നിന്നും സംഭവിച്ച തെറ്റ്, ആ സ്കൂളിലെ മറ്റേതെങ്കിലും വിദ്യാര്‍ഥിയില് നിന്നാണ് ഉണ്ടാകുന്നതെങ്കില് ഹരിനാരായണന് മാഷ് അതൊരിക്കലും ശ്രദ്ധിക്കുമായിരുന്നില്ലെന്നും, എന്നില്‍നിന്നും അത്തരത്തില് നിരുത്തരവാദപരമായ ഒരു പെരുമാറ്റം മാഷ് ചിന്തിചിട്ടെയില്ല എന്നതിനാല് അത്തരത്തില് സംഭവിച്ചപ്പോള് നിയന്ത്രിക്കാനാവാതെപോയതാണെന്ന്, ബോയ്സ് ഹോംന്‍റെ ഡയരക്ടര് അച്ഛനോട് അദ്ദേഹം പറഞ്ഞതായി അറിഞ്ഞു.\nകുറെ വര്‍ഷങ്ങള്‍ക്കു ശേഷം, മറ്റൊരു സ്ഥലത്തും കാണിക്കാത്ത മര്യാദയോടെ, ശാന്തതയോടെ, ചിട്ടകളെല്ലാം പാലിച്ചുക്കൊണ്ട് ബിവറേജസ് കോര്‍പ്പറഷന്‍റെ മണ്ണുത്തി ശാഖയിലെ നീണ്ട ക്യു വിനിടയില് ഞാന് നില്‍ക്കുന്നു. അല്പ്പസമയത്തിനു ശേഷമാണ് ക്യു വില് എന്‍റെ മുന്‍പില് സ്ഥാനംപിടിച്ചിട്ടുള്ള വ്യക്തിയെ ഞാന് ശ്രദ്ധിക്കുന്നത്, സ്കൂളില് എന്‍റെ ഹിസ്റ്ററി അധ്യാപകനായിരുന്ന ജോസഫ് മാഷ്!!!!\nകാഴ്ച്ചയില് മാഷ്ക്ക് എന്നെ മനസില്ലായില്ല. പക്ഷെ വിശദീകരിച്ചപ്പോള് ഞാനെന്ന വിദ്യാര്‍ഥി ഓര്‍മയില് എത്തി. അടുത്ത വര്‍ഷം മാഷ് റിട്ടയേര്‍ഡ് ആവും. വിരമിക്കലിനുശേഷം വീട്ടില് വെറുതെ ഇരിക്കേണ്ടല്ലോ എന്ന് കരുതി അദ്ദേഹം ഇപ്പോഴേ നാട്ടില് ചെറിയതോതില് പൂചെടികളുടെ വില്‍പ്പന ആരംഭിച്ചിരിക്കുന്നു. ആ ആവശ്യത്തിലേക്കായി കുറെ ചെടികള് വാങ്ങുന്നതിനായാണ് മാഷ് മണ്ണുത്തിയില് എത്തിയത്.\nഅദ്ദേഹം പഠിപ്പിക്കുന്ന സ്കൂളില്‍നിന്നും ഏതാണ്ട് 35 കിലോമീറ്റര്‍കള്‍ക്കിപ്പുറം ഒരുനാട്ടിലെ, ബീവറേജസ് കോര്‍പ്പറേഷന്‍റെ ക്യുവില് ഒരു പൂര്‍വ്വ വിദ്യാര്‍ഥിയെ കണ്ട്മുട്ടുമെന്നു മാഷ് ഒരിക്കലും കരുതിക്കാണില്ല.\n"കുറച്ച് പണിക്കാര് കൂടെ ഇണ്ടേ.... അവര്‍ക്ക് കുടിക്കാനായിട്ട് എന്തെങ്കിലും വാങ്ങിക്കൊടുക്കാന്നു കരുത്യാ...... ഈ ബ്രാണ്ടി... വിസ്കി...ന്നൊക്കെ പറയണത് ഒരു പോലത്തെ സാധനങ്ങള് തന്ന്യാണോ...?" മാഷ് എന്നോട്;\n'ഉവ്വ, മനസിലായി....' എന്നമട്ടില് ഞാന് തലകുലുക്കി.\nഅവസാനമാണ് മാഷ് എന്നെ അറിയിച്ചത്, സ്കൂളിന്‍റെ ഇപ്പോഴത്തെ ഹെഡ് മാസ്റ്റര് അദ്ദേഹമാണെന്ന്. ആ സമയത്ത് എനിക്ക് ജോലി സംബന്ധമായി സ്കൂളില് നിന്നും ഒരു സര്‍ട്ടിഫിക്കറ്റ് ന്‍റെ ആവശ്യം ഉണ്ടായിരുന്നു. അക്കാര്യം ഞാന് അറിയിച്ചപ്പോള്, ഏറ്റവും അടുത്തദിവസം സ്കൂളിലെത്തിയാല് സര്‍ട്ടിഫിക്കറ്റ്മായി തിരിച്ചു പോരാമെന്ന് അദ്ദേഹം എനിക്കുറപ്പുനല്‍കി.\nമൂന്നു ദിവസങ്ങള്‍ക്ക് ശേഷമാണ് ഞാന് സ്കൂളില് എത്തുന്നത്. സ്കൂളില് എത്തിയപ്പോഴാണ്, സ്കൂള് മാനേജ്‌മന്‍റ് എന്നോടും, എന്‍റെ ബാച്ച് ലെ സഹവിദ്യാര്‍ഥികളോടും ചെയ്ത കൊടും ചതിയുടെ യഥാര്‍ത്ഥ ചിത്രം എനിക്ക് വ്യക്തമാകുന്നത്. ഞങ്ങള് പത്താംക്ലാസ് കഴിഞ്ഞ് സ്കൂളിനോട് വിടപറഞ്ഞതിന്‍റെ തൊട്ടടുത്ത വര്‍ഷം മുതല് ആ ബോയ്സ് സ്കൂള് ലേക്ക് പെണ്‍ക്കുട്ടികള്‍ക്കും പ്രവേശനം നല്‍കിക്കൊണ്ട്, നേരും നെറിവുംക്കെട്ട സ്കൂള് മാനേജ്‌മന്‍റ് അതൊരു മിക്സ്‌ഡ് സ്കൂള് ആയി പ്രഖ്യാപിച്ചിരിക്കുന്നു.\n'നീയൊന്നും ഒരു കാലത്തും ഗുണം പിടിക്കില്ലടാ....' എന്ന് മാനേജ്‌മന്‍റ്നെ മൊത്തം മനസ്സില് പ്രാകിക്കൊണ്ടാണ് ഞാന് സ്കൂളിലേക്ക് കയറിച്ചെന്നത്\nജോസഫ്‌മാഷ്‌തന്നെ പ്രത്യേക താത്പര്യമെടുത്തു ആവശ്യമായ സര്‍ട്ടിഫിക്കറ്റുകള് എല്ലാം ശെരിയാക്കി തന്നു. മണ്ണുത്തിയിലെ ഏതു ആവശ്യത്തിനും ബന്ധപ്പെട്ടാല് മതിയെന്ന് അറിയിച്ച്, മാഷിനു എന്‍റെ നമ്പര് നല്‍കി തിരിച്ചിറങ്ങുമ്പോള് ഞാന് അദേഹത്തോട് ഹരിനാരായണന് മാഷേക്കുറിച്ചു അന്വേഷിച്ചു. ഹരിനാരായണന് മാഷ് റിട്ടയേഡ് ആയെന്നും, പെന്‍ഷന് സംബന്ധമായ എന്തോ കാര്യത്തിനായി അദ്ദേഹം അന്ന് സ്കൂളില് എത്തിയിട്ടുണ്ടെന്നും ജോസഫ്‌മാഷ് എന്നെ അറിയിച്ചു.\nസ്കൂള് ഗ്രൌണ്ട്നോട് ചേര്‍ന്നുള്ള സ്റ്റേജ് ന്‍റെ സമീപത്തായാണ് ഞാന് ഹരിനാരായണന് മാഷെ കണ്ട്മുട്ടിയത്, ഒരു നിയോഗം പോലെ. അന്ന് ഞാന് അദ്ദേഹത്തെ കണ്ടില്ലായിരുന്നുവെങ്കില് ഒരു പക്ഷെ, പിന്നീട് എപ്പോഴെങ്കിലും അദ്ദേഹത്തെ കാണുവാന് എനിക്ക് സാധിക്കുമായിരുന്നോ എന്നത് സംശയമായിരുന്നു.\nഒരൊറ്റനോട്ടത്തില്‍തന്നെ അദ്ദേഹംഎന്നെ തിരിച്ചറിഞ്ഞതില് ഞാന് സന്തോഷിച്ചു. എന്നെ കുറിച്ച് നിരന്തരം ബോയ്സ് ഹോംന്‍റെ ഡയരക്ടര് അച്ഛനോട് അന്വേഷിക്കാറുണ്ടായിരുന്നെന്നും, അവിടെനിന്നും ലഭിച്ച എന്‍റെ വിലാസത്തിലേക്ക് ചില എഴുത്തുകള് അയച്ചിരുന്നുവെന്നും മാഷ് എന്നെ അറിയിച്ചു. എന്നാല് ആ വിലാസത്തില്‍നിന്നും ഞങ്ങള് മറ്റൊരിടത്തേക്ക് താമസം മാറിയിരുന്നതിനാല് അവ എനിക്ക് കൈപ്പറ്റുവാന് സാധിച്ചിരുന്നില്ല.\n"ആയിരകണക്കിന് വിദ്യാര്‍ത്ഥികളെ ഈ ഔദ്യോകിക ജീവിതത്തിന്‍റെ കാലയളവിനിടയില് പഠിപ്പിച്ചിട്ടുണ്ടാകും. അതില് കുറേപ്പേരെ കാണുമ്പോള് ഓര്‍ക്കാറുണ്ട്. കുറച്ചു പേര് കണ്ടില്ലെങ്കിലും ഓര്‍മകളില് ഉണ്ടാകും. വിരലില് എണ്ണാവുന്നവര് മാത്രമേ ഹൃദയത്തെ സ്പര്‍ശിക്കാറുള്ളു. അതില് ഒന്നാമനാണ് നീ....."\nതുടിക്കുന്ന ഹൃദയത്തോടെ, നിറകണ്ണുകളോടെ ഞാന് ഹരിനാരായണന് മാഷ്ടെ ഈ വാക്കുകള് കേട്ടിരുന്നു.\nഞങ്ങള്‍ക്കിടയില് രൂപംക്കൊണ്ട ആലപ്പ നേരത്തെ നിശബ്ദതക്ക് ശേഷം ഞാന് മാഷ് നോട് പറഞ്ഞു,\n"എനിക്കൊരു കാര്യം പറയാന്‍ഉണ്ടായിരുന്നു..."\n"ഉം..?" മാഷ് അന്വേഷിച്ചു.\n"ക്ലാസ്സില് എന്‍റെ പുറകു ബഞ്ചില് ഇരുന്നിരുന്ന സലിംനെ ഓര്‍ക്കുന്നുണ്ടോ മാഷ്?"\n" പിന്നേ..... അവന് നമ്മുടെ നാട്ടുക്കാരനല്ലേ... ഇപ്പൊ ആള് ഗള്‍ഫില് എവിടെയോ ആണ്. അവധിക്കു നാട്ടിലെത്തുന്ന സമയത്ത് റോഡിലൊക്കെ വച്ചു വല്ലപ്പോഴും കാണേം വിശേഷം പറയേം ഒക്കെ ഉണ്ടാവാറുണ്ട്.."\n'എന്താ ചോദിച്ചത്' എന്ന ഭാവത്തില് മാഷ് എന്നെ നോക്കി.\n" അവന് പറഞ്ഞ കഥകേട്ടു ചിരിച്ചതിനാണ് മാഷെന്നെ പണ്ട് ക്ലാസ്സില് വച്ച് കുറെ തല്ലിയത്"\nമാഷ് അല്‍പ്പസമയം നിശബ്ദനായി. മാഷടെ മനസ്സ് അന്നത്തെ ആ ഓര്‍മകളില്‍ആണ് എന്ന് വ്യക്തം.\n" താന് ആരെയോ സംരക്ഷിക്കുകയാണെന്ന് എനിക്കുറപ്പായിരുന്നു. കാരണം..., എന്‍റെ ക്ലാസിനിടയില് താന് മറ്റൊരു ചിന്തയുമായി ഇരിക്കില്ല എന്ന കാര്യത്തില് എനിക്ക് യാതൊരുവിധ സംശയവും ഇല്ല. മറ്റേതോ ഒരാള്‍ക്ക് വേണ്ടി എന്നെ ധിക്കരിക്കുവാനും, എന്‍റെ ചോദ്യങ്ങളെ അവഗണിക്കുവാനും താന് തയ്യാറായപ്പോള് ..., ഞാന് ബിജുവിനോട് കാണിച്ച സ്നേഹത്തിനും ആത്മാര്‍ത്ഥതക്കും എന്ത് അര്‍ത്ഥമാണ് ഉള്ളത് എന്ന തോന്നലാണ് അന്നെന്നെ ചൊടിപ്പിച്ചത്.... എന്നോട് അതിന്‍റെ വിരോധം തനിക്കിപ്പോഴും മനസിലുണ്ടോ?"\n"ഹേയ്....ഇല്ല്യ മാഷേ... മാഷിനോട് ഒരുക്കാര്യം ഒളിച്ചുവക്കേണ്ടിവന്നല്ലോ എന്ന കുറ്റബോധം മാത്രേ ഉള്ളൂ." ഞാന് ആത്മാര്‍ഥമായിതന്നെ പറഞ്ഞു.\n" കൌമാരത്തിന്‍റെ ഓരോ വികൃതികള്.....ആട്ടെ.., എന്ത് കഥയായിരുന്നു സലിം അന്ന് പറഞ്ഞു തന്നത്?"\nമാഷടെ ആകാംക്ഷകണ്ട് ഞാന് ആദ്യമൊന്നു ചിരിച്ചു. പിന്നെ അല്‍പ്പം ചമ്മലോടെ പറഞ്ഞു,\n"A യോ...... എന്ന് വച്ചാല്...?\n"ഈ അടല്‍ട്ട്സ് ഒണ്‍ലി എന്നൊക്കെ പറയില്ലേ.... അതില്‍പ്പെടുന്നത്.."\nഅത് കേട്ടപ്പോള് മാഷ്‌ന്‍റെ മുഖത്തൊരു ചിരി തെളിഞ്ഞു. പിന്നെ, ആംഗ്യങ്ങളോടെ പറഞ്ഞു,\n" ഈ വൃത്തമിട്ട് അതിനകത്ത് എഴുതുന്ന A അല്ലേ...?"\nവീണ്ടുമൊരു ചിരി.പിന്നെ തുടര്‍ന്നു,\n"സാരല്ല്യ... ഒന്ന് മയപ്പെടുത്തി പറഞ്ഞാല് മതി."\nമാഷടെ അനുവാദം ലഭിച്ചു. ഞാന് കഥ മുഴുവന് പറഞ്ഞു. പക്ഷെ, ഒട്ടും മയപ്പെടുത്തിയില്ല. വിശദമായിതന്നെ പറഞ്ഞു. കഥകേട്ടു മാഷ് അല്‍പ്പനേരം അന്തിച്ചിരുന്നുപോയ്. പിന്നെ ഉറക്കെയുറക്കെ പൊട്ടിച്ചിരിച്ചു.\n"കുട്ട്യോള് ഈ പ്രായത്തില് ഇങ്ങന്യൊക്കെ ചിന്തിക്കേം പറയേം ചെയ്യുന്നുണ്ടല്ലോ ന്‍റെ കൃഷ്ണാ...." എന്ന് മാഷ് ആദിശയപ്പെട്ടു.\nസ്റ്റേജ് ന്‍റെ പുറകുവശത്തേക്ക് മാറിനിന്ന്, സിഗരറ്റ് പുക ഊതി വിട്ടുക്കൊണ്ട്, മാഷ് ഒരുപാട് വിശേഷങ്ങള് എന്നോട് ചോദിക്കുകയും പറയുകയും ചെയ്തു. റിട്ടയര്‍മെന്‍റ് ജീവിതത്തെകുറിച്ച് പറയുമ്പോള് അദ്ദേഹം വികാരാധീനന് ആയിരുന്നു, കണ്ണുകള് നിറഞ്ഞിരുന്നു.\n"ഏതെങ്കിലും പാരലെല് കോളേജ്‌കളില് ഒന്ന് ശ്രമിക്കണം. അദ്ധ്യാപനം ജീവിതത്തില് ഇല്ല്യാണ്ടാവണ അവസ്ഥ സഹിക്കാനാവണില്ലടോ...\nഏറ്റവും വെഷമം, ഇത്രയേറെ വര്‍ഷങ്ങള് എന്‍റെ സ്വന്തമെന്നോണം ഞാന് കൊണ്ട് നടന്ന ഈ സ്കൂളില് ഇങ്ങനെ ഒരു അപരിചിതനായി വന്നു നില്‍ക്കേണ്ട അവസ്ഥയാ...."\nഗോള്‍ഡ് ഫ്ലൈക് സിഗരറ്റിന്‍റെ കട്ടിപുകയും, നര കയറിയ കനത്ത നീണ്ട മീശയും, ഇവയോട് ഒട്ടും ചേരാതെ നിറഞ്ഞൊഴുകുന്ന കണ്ണുകളുമായി ഹരിനാരായണന് മാഷ് ഏതോഒരു അവാര്‍ഡ് സിനിമയിലെ പേര് ഓര്‍മയില്ലാത്ത ഒരു കഥാപാത്രത്തെ എന്നെ ഓര്‍മിപ്പിച്ചു.\nPosted by Unknown at 00:33 15 comments Links to this post\nഎന്‍റെ സ്വന്തം തുടയും, പിന്നെ ചില ചൂരലുകളും... (part 1)\nചൂരലും എന്‍റെ തുടയും പഠിക്കുന്നകാലത്ത് ഒരു നല്ല കോമ്പിനേഷന് ആയിരുന്നു. ചാറി ചാറി വല്ലപ്പോഴും കിട്ടുന്ന അടികള് കൂടാതെ ത്രിശൂര് പൂര വെടിക്കെട്ടിന്‍റെ കൂട്ടപൊരിച്ചില് പോലെയുള്ള തല്ലും എനിക്ക് ഇടക്കൊക്കെ കിട്ടാറുണ്ട്. അങ്ങിനെ ചില ഉശിരന് തല്ലുകളെ കുറിച്ചു പറയാം.\nനാലാം ക്ലാസ്സില് പഠിക്കുമ്പോള് കേരള പ്രൈവറ്റ് എക്സാമിനേഷന് ബോര്‍ഡ് ന്‍റെ പരീക്ഷയില് എനിക്ക് ഒന്നാം റാങ്ക്. തൃശൂരില് നിന്നും സ്കൂള് വക കാറില് ടീച്ചര് മാരോടും അമ്മയോടും ഒപ്പം ഏറണാംകുളത്ത് വന്നു, ടൌണ് ഹാള് ളില് വച്ച് കോട്ടിട്ട ഏതോ കക്ഷിയില് നിന്നും സമ്മാനം വാങ്ങി. അന്നാണ് ആദ്യമായി ഞാന് റ്റൈ കെട്ടിയത്. റ്റൈ കെട്ടി, തലയനക്കാതെയുള്ള എന്‍റെ നടപ്പുക്കണ്ട് അമ്മ പറഞ്ഞു,\n" പേടിക്കണ്ട, അഴിഞ്ഞു പോകില്ല."\nതിരിച്ചു സ്കൂളില് എത്തിയതുമുതല് ഞാന് സ്റ്റാര് ആയി.അസംബ്ലിയിലും , ഓരോ ക്ലാസ് കളിലും എന്നെ കൊണ്ടുപോയി പരിചയപ്പെടുത്തുന്നു. കുട്ടികള്‍ക്കെല്ലാം വല്ലാത്ത ആദരവ്. ടീച്ചര്‍മാര്‍ക്കാണെങ്കില് ഒടുക്കത്തെ സ്നേഹവും.\nഅങ്ങിനെ വിളങ്ങി നില്‍ക്കുന്ന കാലത്താണ് ക്ലാസ് ടീച്ചര് ഷേര്‍ലി , ഒരു നല്ല ചൂരലിന്‍റെ ആവശ്യകതയെ കുറിച്ചും ക്ലാസ്സില് അതിന്‍റെ അഭാവം കൊണ്ടുണ്ടാകുന്ന പ്രശ്നങ്ങളെ കുറിച്ചും വാചാലയായത്.\nനമ്മുടെ സ്വന്തം ടീച്ചര്..... പോരാത്തതിന് ടീച്ചറോട് എനിക്ക് മുടിഞ്ഞ പ്രേമവും, സത്യം!!\nഒന്ന് സഹായിക്കാന് തന്നെ തീരുമാനിച്ചു. അഗ്രികള്‍ച്ചര് യുനിവേഴ്സിറ്റിയില് നിന്നും നല്ല നാല് ചൂരലുകള് വെട്ടി ടീച്ചര്‍ക്ക് അഭിമാനപൂര്‍വ്വം നല്‍കി. ടീച്ചര് തോളില് ചേര്‍ത്തു പിടിച്ചു പറഞ്ഞു, മിടുക്കന്.....\nക്ലാസ്സിലെ കുട്ടികളെ നാല് ടീമുകളായി തിരിച്ചിരിക്കുകയാണ്. ഒരു ടീമിന്‍റെ ലീഡര് ഞാനാണ്. സ്കൂളിലെ ഓരോ ക്ലാസ്സിലെയും ഓരോ ടീമുകളും എന്തോ ആവശ്യത്തിന്‍റെ പേരില് ആ സമയത്ത് ഒരു ഫണ്ട് സ്വരൂപിക്കണ മായിരുന്നു. പല കാരണങ്ങള് പറഞ്ഞുള്ള ഇത്തരം പിരിവുകള് ഒന്നിനുപുറകെ ഒന്നായി സ്കൂളില് ധാരാളം ഉണ്ടാവാറുണ്ട്. ഏറ്റവും അധികം ഫണ്ട് പിരിക്കുന്ന ടീമിന്‍റെ ലീഡര്‍ക്ക് ഹെഡ് മിസ്ട്രെസ്സ് അസംബ്ലിയില് വച്ച് ഷര്‍ട്ടില്, റോസ് റിബണ് കെട്ടിയ മെഡല് കുത്തിതരും.\nഅന്ന് ഉച്ച കഴിഞ്ഞുള്ള ആദ്യ പിരീഡില് ഷേര്‍ളി ടീച്ചര് ക്ലാസ്സില് എത്തിയപ്പോള് ഒരു ടീമിന്‍റെ ലീഡര് ആയ പ്രിന്‍സ് ന്‍റെ വക ഒരു പരാതി കിട്ടി. അവനും ടീം അംഗങ്ങളും ചേര്‍ന്ന് പിരിച്ചെടുത്ത ഫണ്ടില് നിന്നും അഞ്ചു രൂപ കാണ്മാനില്ല.\nശിവ.. ശിവ.... എന്തായീ കേള്‍ക്കണേ... എന്ന മട്ടിലായി ഞാനടക്കമുള്ള എല്ലാവരും. തകര്‍തിയായ അന്വേഷണം. ആരില്‍നിന്നും നഷ്ട്ടപ്പെട്ട അഞ്ചു രൂപ കണ്ടെത്താനായില്ല. മറ്റു മാര്‍ഗങ്ങളൊന്നും ഇല്ലാത്തതിനാല് ഷേര്‍ളി ടീച്ചര് ഒരു ഓഫര് മുന്നോട്ടു വച്ചു. കാശ് എടുത്തത് ആരാണെന്ന് സത്യം പറഞ്ഞാല് അടി ഒഴിവാക്കിക്കൊണ്ട് രണ്ടു നാരങ്ങ മുട്ടായി തികച്ചും ഫ്രീ ...!!!\nനാരങ്ങാ മുട്ടായിയെ കുറിച്ച് കേട്ടതോടെ ക്ലാസ്സിലെ ഒരുതടിയന് സത്യം പറയുവാന് തീരുമാനിച്ചു മുന്നോട്ടു വന്നു. അവന് എന്നെയൊന്നു ഒളിക്കന്നിട്ട് നോക്കിയതിനുശേഷം ടീച്ചറോട് പറഞ്ഞു,\n"കാശെടുത്തത് ബിജു.എം.ജി യാണ്. ഞാന് കണ്ടു."\nഞാനൊഴിച്ച് മറ്റെല്ലാവരും അതുകേട്ടു ഞെട്ടി. എനിക്കാണെങ്കില് അവന് എഴുനേറ്റപ്പോഴേ തലയില് ഇരുട്ട് കയറിയിരുന്നതിനാല് ഞെട്ടാനുള്ള അവസരം കിട്ടിയ്യില്ല. അവന് പറഞ്ഞത് വാസ്തവ വിരുദ്ധമായ ഒരു ആരോപണം എന്ന രീതിയില് ടീച്ചര് എന്നോട് ചോദിച്ചു, "\nഎന്താ ബിജുവിന്‍റെ മറുപടി?\n" അവന് പറഞ്ഞത് ശര്യാ, കാശെടുത്തത് ഞാനാ..." ഞാന് പറഞ്ഞു. സമ്മതിക്കാതെ നിവൃത്തിയില്ല . കൂട്ട് പ്രതിയാണ് മാപ്പുസാക്ഷി ആയിരിക്കുന്നത്.\nടീച്ചറുടെ മുഖത്തു അപ്പോഴും ഒരു അവിശ്വാസം.\nകഴിഞ്ഞയാഴ്ചത്തെ കണക്കു പ്രകാരം പ്രിന്‍സി ന്‍റെ ടീമിനു ഞങ്ങളുടെ ടീമിനേക്കാള് 4.25 രൂപ കൂടുതല് ആയിരുന്നു.. എന്‍റെ ടീമിലാണെങ്കില് ഞാന് എത്ര പറഞ്ഞിട്ടും കുട്ടികളാരും കാശ് പിരിച്ച് ക്കൊണ്ട് വരുന്നുമില്ല. ഫണ്ട് സ്കൂളില് ഏല്‍പ്പിക്കേണ്ട അവസാന ദിവസം അടുത്തിരിക്കുന്നു. ഹെഡ് മിസ്ട്രെസ്സ് ന്‍റെ കയ്യില്‍നിന്നും മെഡല് വാങ്ങാന് മറ്റു മാര്‍ഗങ്ങളൊന്നും ഇല്ലാത്തതിനാലാണ് ഞാനും ആ തടിയനും ചേര്‍ന്ന് ഈ കാശ് അടിച്ചുമാറ്റല് ആസൂത്രണം ചെയ്തു നടപ്പിലാക്കിയത്.\nപിറ്റെന്നു എന്‍റെ അമ്മയെ വിളിച്ചുവരുത്തി, എന്‍റെ ക്ലാസ്സില് വച്ച്, ഞാന് പ്രണയപൂര്‍വ്വം ടീച്ചര്‍ക്ക് സമ്മാനിച്ച ചൂരല്‍ക്കൊണ്ട് ആഘോഷപൂര്‍വ്വ്വം ഹെഡ്മിസ്റ്റ്രെസ്സ്ന്‍റെ കയ്യില് നിന്നും എനിക്കു അടി കിട്ടി.\nഅന്നു രാത്രിയില് എന്‍റെ അമ്മ ഉറങിയിട്ടില്ല. ഇടയ്ക്കിടെ ജനാലക്കല് പോയി നില്‍ക്കുന്നതും, മുറിയുടെ മൂലക്കല് ചാരിയിരിക്കുന്നതും , അടുക്കളയില് ചെന്ന് വെള്ളം കുടിക്കുന്നതുമെല്ലാം എനിക്ക് കാണാം.\nപിറ്റേന്ന് രാവിലെ അമ്മ എന്നെയും കൊണ്ട് പള്ളിയിലേക്ക് പോയി. പള്ളിയിലെ അമ്മസംഘം എന്നൊരു സംഘടനയില് അമ്മ പ്രവര്‍ത്തിക്കുന്നുണ്ട്. ആ സംഘത്തില് പെട്ടവരില്‍നിന്നും, കുറുബാനക്ക് വന്ന മറ്റു ചിലരില്‍നിന്നുമായി അമ്മയെനിക്കു കുറെ പൈസ പിരിച്ചു തന്നു. കുറച്ചു പൈസ അമ്മയും തന്നു.\nകണക്കെടുപ്പ് ദിവസം സ്കൂള് അസംബ്ലിക്ക് മുന്നില് വച്ചു ഞാന് ഹെഡ് മിസ്ട്രെസ്സില് നിന്നും മെഡല് വാങ്ങി. ഒപ്പം ഒരു ചെറിയ പാക്കെറ്റ് മിഠായിയും ലഭിച്ചു. ആ മിഠായി പാക്കെറ്റ് അമ്മയുടെ നിര്‍ദ്ദേശം പോലെ ഞാന് പ്രിന്‍സിനു നല്‍കി. എന്നിട്ട് അമ്മ വാങ്ങി തന്നിരുന്ന മിഠായി ഞാന് ടീമിലെ എല്ലാവര്‍ക്കുമായി വീതിച്ചു. തടിയന് ഒരു മിഠായി കുറവേ കൊടുത്തുള്ളൂ. അവന് അതുംപോയി ടീച്ചറോട് പറഞ്ഞു.\nഒന്‍പതാം ക്ലാസ്സില് എത്തിയപ്പോഴേക്കും സ്കൂളില് നിന്നുമുള്ള അടിതടകളെ എങ്ങിനെ പ്രതിരോധിക്കാം എന്ന വിഷയത്തില് ഞാനൊരു എക്സ്പെര്‍ട്ട് ആയി മാറിയിരുന്നു. അധ്യാപകര് ചൂരല് ഉയര്‍ത്തുന്നതിനോടൊപ്പം തന്നെ കൈ മുകളിലേക്കുയര്‍ത്തി അടിയുടെ കാഠിന്യം കുറക്കുക്ക, ചില അധ്യാപകര് അടിക്കുവാന് ഓങ്ങ്മ്പോഴേക്കും അവരെ വട്ടനെ കെട്ടിപ്പിടിക്കുക....\nഅങ്ങിനെയങ്ങിനെ ഒരുപാട് രീതികള് ഞാന് പരീക്ഷിച്ചു പോന്നിരുന്നു.\nപക്ഷെ ഒന്‍പതാം ക്ലാസ്സിന്‍റെ മധുവിധു നാളുകളില് മലയാളം മാഷിന്‍റെ തല്ലില് നിന്നും രക്ഷപ്പെടുവാന് കാണിച്ച നമ്പര് അല്‍പ്പം സാഹസമായിപ്പോയി.\nമാഷ് ചൂരലുമായി എന്‍റെയടുക്കല് എത്തിയതും ഞാന് അഴികളില്ലാത്ത ജനല് വഴി പുറത്തേക്ക് ചാടി, ഓടി, കി ണറിന്‍റെ യടുത്തു നിലയുറപ്പിച്ചു . വടിയുമായി മാഷ് പുറകെ. കിണറി ന്‍റെ ഒരു വശത്ത് ഞാന് , മറു വശത്ത് മാഷ്. എന്നെ തല്ലിയാല് കിണറ്റിലേക്ക് ചാടുമെന്നു ഞാന്, ഇനി തല്ലുക്കൊള്ല്ളുന്നതിനെക്കാള് നിനക്ക് നല്ലത് കിണറ്റില് ചാടുന്നതായിരിക്കുമെന്നു മാഷ്......,.\nമാഷിനെ ഞാന് കിണറിനു ചുറ്റും ഓടിക്കുകയാണ്. കാഴ്ച്ചക്കാരായി ക്ലാസിലെ കുട്ടികള് വാതില്‍ക്കലും ജനലിലും നില്‍ക്കുന്നു.\nഒറ്റയ്ക്ക് എന്നെ പിടിക്കുവാന് സാധിക്കില്ലെന്ന് മനസിലായപ്പോള് മാഷ് ക്ലാസ്സിലെ കുട്ടികളെ വിളിച്ചു. ക്ലാസ് ലീഡറും , തടിമിടുക്കുള്ള വേറെ രണ്ടുക്കുട്ടികളും കൂടെ എന്നെ പിടിക്കുവാന് തയ്യാറായി വന്നു. വര്‍ഗ്ഗവഞ്ചകന്മാര്!!!!!!!!!!!!!!!!!!!!!!!!!!!!!!!!!!!1......................................,......!!\nഇനി നിന്നാല് പണി പാളുമെന്നു മനസിലായപ്പോള് ഞാന് സ്കൂള് മതില് എടുത്തു ചാടി, അടുത്തുള്ള സെമിനാരിയുടെ വളപ്പിലേക്ക് ഓടി. പിന്നാലെ ലവന്‍മാരും . എല്ലാവരുടെയും കണ്ണുവെട്ടിച്ചു ഞാനൊരു മാവിന് മുകളില് കയറിയിരുപ്പായി.\nമാവില് പുളിയുറുംബുകളുടെ സംസ്ഥാന, ദേശീയമോന്നുമല്ല.... വിശ്വ മഹാ സമ്മേളനമാണ് നടക്കുന്നത്. എന്‍റെ അസ്ഥാനത്തെല്ലാം ഉറുന്പ് കയറി കടിക്കുവാന് തുടങ്ങി.\nഅല്‍പ്പം കൂടെ കഴിഞ്ഞാല് ഞാന് കുട്ടപ്പെട്ടന്‍റെ അവസ്ഥയിലാകുമെന്നു എനിക്ക് മനസിലായി.\nകുട്ടപ്പേട്ട ന്‍റെ അവസ്ഥ എന്താണെന്നല്ലേ, പറയാം\nകുട്ടപ്പെട്ടനെയും അവിടെത്തന്നെ കടന്നല് കുത്തി. നീരുവന്നു വീര്‍ത്തു. ഭാര്യയോടൊപ്പം ഡോക്ട്ടരുടെ അടുത്തെത്തിയപ്പോള് അങ്ങേരു രണ്ടു ഗുളികകള് നല്‍കി, ഒന്ന് വേദന മാറുവാന്, ഒന്ന് നീര് വറ്റുവാന്. ഭാര്യ ഡോക്ട്ടരോട് പറഞ്ഞു, തത്കാലം വേദന മാറുവാനുള്ള ഗുളിക മാത്രം മതി.\nഉറുമ്പുകടി അസഹ നീയം ആയപ്പോള് ഞാന് മാവില്‍നിന്നും ഊര്‍ന്നു താഴെയിറങ്ങി. എന്‍റെ സഹപാഠികള് എന്നെ കയ്യോടെ പിടികൂടി മാഷിന്‍റെ മുന്നില് എത്തിച്ചു. ഒരു ചൂരലി ന്‍റെ മൊത്തം ആയുസ്സ് അയാളെന്‍റെ ദേഹത്തു തീര്‍ത്തു.\nഒന്‍പതാം ക്ലാസ്സിലെ ഓണ പരീക്ഷ. അന്ന് ഫിസിക്സ് ആയിരുന്നു. സിനിമാ സംവിധായകനാവാന് ഫിസിക്സ് പഠി ക്കേണ്ടതില്ലെന്ന് ആരോ എന്നോട് പറഞ്ഞിരുന്നതിനാല് ആ വിഷയത്തിനും മറ്റുള്ള വിഷയങ്ങളെ പോലെതന്നെ ഞാന് അത്രയ്ക്ക് ശ്രെദ്ധ കൊടുത്തിരുന്നില്ല. അതിനാല് പരീക്ഷക്ക് വിശേഷിച്ചൊന്നും എഴുതുവാനും ഉണ്ടായിരുന്നില്ല.\n15 മിനിട്ട് കൊണ്ട് അറിയാവുന്നതെല്ലാം എഴുതി തീര്‍ത്ത് വെറുതെയിരിക്കുമ്പോള് എനിക്കൊരു തോന്നല് ,\nഫിസിക്സ് മാഷിനു ഒരു ഓണാശംസ നെര്‍ന്നാലോ.....\nപെയ്പ്പറി ന്‍റെ പുറകുവശത്തു കുത്ത് കുത്തുക്കള് ഇട്ടു ഞാന് എഴുതിവച്ചു, കരടിക്ക് ഓണാശംസകള്!!\nകരടിയെന്നാണ് മാഷിന്‍റെ ഇരട്ട പേര്.\nഓണ അവധിക്കു ശേഷം സ്കൂളിലെത്തി. ഫിസിക്സുമാഷ് മാര്‍ക്ക് അനുസരിച്ചു ഉത്തരകടലാസ് എല്ലാവര്‍ക്കും വിതരണം ചെയ്യുന്നു. കൂടുതല് മാര്‍ക്കുള്ളവന് ആദ്യം പെയ്പ്പര് നല്‍കും, പിന്നെ ക്രമമായി കുറവുള്ളവര്‍ക്ക് നല്‍കി പോരും . ഇതാണ് പതിവ്.\nഏറ്റവും അവസാനത്തില് എന്‍റെ പേര് വിളിച്ചപ്പോഴും എനിക്ക് അത്ഭുതമൊന്നും തോന്നിയില്ല, മുന്‍പും അങ്ങിനെയൊക്കെ തന്നെയാണ് പതിവ്. പെയ്പ്പര് എന്‍റെ കയ്യില് തരാതെ , സ്റ്റാഫ് റൂമില് പോയി ഒരു ചൂരല് വാങ്ങി വരുവാന് മാഷ് എന്നോട് പറഞ്ഞു. സാധാരണയായി പരീക്ഷയില് തോറ്റതിന് മാഷ് ഒരിക്കലും തല്ലാറില്ല. ആ ഒരു ധൈര്യത്തില് സ്റ്റാഫ് റൂമില് ചെന്ന് കിട്ടാവുന്നതില് വച്ചും ഏറ്റവും നല്ല വടിതന്നെ തിരഞ്ഞെടുത്തു ഞാന് മാഷിനു കൊടുത്തു.\nമാഷ് എല്ലാവര്‍ക്കും എന്‍റെ പെയ്പ്പര് കാണിച്ചു കൊടുത്തപ്പോഴാണ് ഓണാശംസ യുടെ കാര്യം എനിക്ക് ഓര്‍മ വന്നത്. അവധിക്കിടയില് ഞാനത് മറന്നു പോയിരുന്നു.\nഅടിക്കാന് വരുമ്പോള് ഞാന് ഇറങ്ങി ഓടാറുണ്ട് എന്നാ കാര്യം മാഷ് അറിഞ്ഞിരുന്നു എന്ന് തോന്നുന്നു, എന്‍റെ കയ്യില് മുറുകെ പിടിച്ചാണ് മാഷെന്നെ പൊതിരെ തല്ലുന്നത്. അന്നുമുതല് ഫിസിക്സ് ക്ലാസ്സില് നിന്നും ഞാന് ഔട്ട്. ക്രിസ്ത്തുമസ്സ് പരീക്ഷയുടെ മുന്‍പുള്ള മിഡ് ടേം പരീക്ഷവരെ ഇത് തുടര്‍ന്നു. പക്ഷെ അപ്പോഴേക്കും എന്‍റെ മനസിലൊരു വാശി കയറിയിരുന്നതിനാല് ഞാന് മിനക്കെട്ടു പഠിച്ചാണ് ഫിസിക്സ് പരീക്ഷ എഴുതിയത്.\nപരീക്ഷക്ക് എന്‍റെ തൊട്ടടുത്തു ഇരിക്കുന്നത് ക്ലാസ്സിലെ വന്‍കിട പഠിപ്പിസ്റ്റ്. ഒന്നാമത് കിടക്കുന്ന ചോദ്യത്തിന്‍റെതൊഴിച്ചു ബാക്കിയെല്ലാ ചോദ്യങ്ങള്‍ക്കും എനിക്ക് ഉത്തരം അറിയാം. ഒന്നാമത്തെ ചോദ്യത്തിന് ഒരു മാര്‍ക്കാണ്.ബ്രായ്ക്കെറ്റില്3ഉത്തരങ്ങള് നല്‍കിയിരിക്കുന്നു. അതില് ഒരു ഉത്തരം അതിന്‍റെ തല്ലെന്നു എനിക്കറിയാം. ബാക്കി രണ്ടെണത്തില് ഞാന് ഉടക്കി നില്‍ക്കുകയാണ്. ആ സമയം പഠിപ്പിസ്റ്റ് എന്‍റെ സഹായത്തിനെത്തി. ബ്രായ്ക്കെറ്റില് കൊടുത്തതിലെ രണ്ടാമത്തെ ഉത്തരമെന്ന് അവന് ആന്ഗ്യത്തിലൂടെ എന്നോട് പറഞ്ഞു. അവന് പറഞ്ഞപോലെ ഞാന് എഴുതി.\nഒരാഴ്ച്ചക്കു ശേഷം മൂല്യ നിര്‍ണ്ണയം കഴിഞ്ഞു ഉത്തര പെയ്പ്പര് ലഭിച്ചു. ഫിസിക്സില് ഒന്നാമത് പതിവുപോലെ, എനിക്ക് ഉത്തരം പറഞ്ഞു തന്നു സഹായിച്ച മഹാനുഭാവന്.. അമ്പതില് അമ്പതു മാര്‍ക്ക്.\nതുടര്‍ന്ന് എന്‍റെതൊഴിച്ച് മറ്റെല്ലാവരുടെയും ഉത്തര കടലാസുകള് നല്‍കി. ഈശ്വരാ...!!! ഇപ്പ്രാവശ്യവും ഞാന് ലാസ്റ്റോ .....? ഇതെന്തു കഥ എന്നായി ഞാന്..\nഅവസാനം എന്‍റെ പേര് വിളിക്കുന്നതിനു മുന്‍പായി എല്ലാവരോടും എഴുന്നേറ്റു നിന്ന് കയ്യടിക്കാന് മാഷ് ആവശ്യപ്പെട്ടു. ആ കയ്യടികള്‍ക്കിടയിലൂടെ മാഷെന്നെ മേശക്കരികിലേക്ക് വിളിച്ചു. പെയ്പ്പര് കയ്യില് തന്നു. 49 മാര്‍ക്ക്.\nഒരു മാര്‍ക്ക് എവിടെ പോയി, ഞാന് നോക്കി. പഠിപ്പിസ്റ്റി ന്‍റെ നിര്‍ദ്ദേശപ്രകാരം എഴുതിയ ഉത്തരം തെറ്റ്!!!! അതെ ചോദ്യത്തിന് അവന് ശെരിയായി ഉത്തരം എഴുതുകയും ചെയ്തു.... വൃത്തിക്കെട്ടവന്...\nമാഷ് എനിക്ക് ഷെഐക്ക് ഹാന്‍ഡ് നല്‍കുന്നതിനായി കൈ നീട്ടി. ഞാന് മാഷിനു കൈ നല്‍കാതെ ബഞ്ചില് പോയി ഇരുന്നു. ഒട്ടും നീരസം പ്രകടിപ്പിക്കാതെ വളരെ സ്നേഹപ്പൂര്‍വ്വം മാഷ് എന്നോട് ചോദിച്ചു,\nഎന്താ കൈ തരാത്തെ? "\nമാഷുക്ക് കൈ തരേണ്ട കാര്യം എനിക്കില്ല. മാഷ് പഠിപ്പിച്ചത് എഴുതിയല്ല ഞാന് മാര്‍ക്ക് വാങ്ങിയത്. എന്‍റെ വീട്ടുക്കാര് വാങ്ങിതന്ന ബുക്ക് നോക്കി പഠിച്ചാണ് ഞാന് മാര്‍ക്ക് വാങ്ങിയത്."\nഇത്രയും പറഞ്ഞു ഞാന് എന്തിനും തയ്യാറായി നിന്നു. അടിക്കുവാന് വരികയാണെങ്കില് ജനല് വഴി ചാടി ഓടുവാന് തീരുമാനിച്ചിരുന്നു. പക്ഷെ ഒന്നും സംഭവിച്ചില്ല. കുറച്ചു നേരം കസേരയില് എന്തോ ചിന്തിച്ചിരുന്നതിനുശേഷം മാഷ് പുറത്തെക്കി റങ്ങി പോയി . ആ പിരീഡു ഞങ്ങള്‍ക്ക് ഒഴിവായിരുന്നു.\nPosted by Unknown at 00:31 21 comments Links to this post


അല്ലാഹു ആഘോഷിച്ചു, വിശ്വാസികളും മുത്ത്‌നബിയെ ആഘോഷിക്കുന്നു|Love your prophet|SeerahOnWeb\nഅല്ലാഹു ആഘോഷിച്ചു, വിശ്വാസികളും മുത്ത്‌നബിയെ ആഘോഷിക്കുന്നു\nകേവലം അധ്യാത്മക വ്യക്തിത്വമല്ല റസൂല്(സ). അധ്യാത്മികതയില് ഉയരാന് കഴിയുന്നിടത്തോളം ഉയരുമ്പോഴും സമൂഹത്തെ നോക്കിക്കണ്ട വ്യക്തിത്വമാണ്. വലിയ ചിന്തകന്മാര് പലരുമുണ്ട്. പക്ഷേ, അവരൊക്കെ തങ്ങളുടെ മേഖലയില് ഒതുങ്ങിക്കൂടുന്നവരായിരിക്കും. അതോടൊപ്പം തന്നെ താന് പ്രബോധനം നടത്തിയ കാര്യങ്ങളൊക്കെയും ജീവിതത്തില് പകര്‍ത്തിയവരാണ് റസൂല്(സ). വലിയ പുസ്തകങ്ങളെഴുതിയ പ്രഗത്ഭരായ ഫിലോസഫര്‍മാരുണ്ടാകും. പക്ഷേ, അവരുടെ ജീവിതം അതനുസരിച്ചാകുകയുമില്ല. പറയുന്ന കാര്യം ജീവിതത്തില് പകര്‍ത്തലാണ് പ്രധാനം. ദശക്കണക്കിന് ഫിലോസഫി ഗ്രന്ഥങ്ങളെഴുതാന് എളുപ്പമാണ്, പക്ഷേ, ഒരു പ്രിന്‍സിപ്ള് ജീവിതത്തില് പ്രയോഗവത്ക്കരിക്കലാണ് ബുദ്ധിമുട്ട്. സ്വുബ്ഹിക്ക് നേരത്തെ എണീക്കുന്നതിനെക്കുറിച്ച് 500 പേജുള്ള പുസ്തകങ്ങളെഴുതാം. പക്ഷേ, എണീക്കലാണ് ബുദ്ധിമുട്ട്. ലോകത്ത് വലിയ ചിന്തകള് സൃഷ്ടിച്ച കാറല്‍മാക്‌സ് തന്റെ ആശയങ്ങള്‍ക്ക് അനുകൂലമല്ലാതെ ജീവിച്ചപ്പോള് അദ്ദേഹത്തോട് അതുസംബന്ധിച്ച് ചോദിച്ചു. അദ്ദേഹം പറഞ്ഞു: ഞാന് മാര്‍ക്‌സ് ആകുന്നു. നിങ്ങളുടെ അത്ര മാര്‍ക്‌സിസ്റ്റ് ആകുന്നില്ല. എന്നാല് നബി(സ)യുടെ ജീവിതം അങ്ങനെയായിരുന്നില്ല.\nറസൂല്(സ) പറഞ്ഞതുപോലെ ജീവിച്ചാല് രണ്ടു ലോകത്തും ഹസനത്ത് കിട്ടും. റസൂലി(സ)ന്റെ സ്വഹാബാക്കളെ ചികിത്സിക്കാന


ഇനി മുതല് ഫോണ് ഇല്ലാതെ നാലു കമ്പ്യൂട്ടറുകളില് വരെ ഉപയോഗിക്കാം; പുതിയ അപ്‌ഡേറ്റുമായി വാട്‌സ്ആപ്പ് – Chandrika Daily\nBy web desk3Thursday July 15, 2021 14:56 pm\nഅപ്‌ഡേറ്റ് ചെയ്ത മള്‍ട്ടി ഡിവൈസ് വെര്‍ഷന് വാട്‌സ്ആപ്പ് പ്രഖ്യാപിച്ചു. ടെസ്റ്റ് പൂര്‍ത്തിയാക്കിയ ശേഷം, പുതിയ അപ്‌ഡേറ്റ് ലോകം മുഴുവന് ലഭ്യമാക്കും\nവാട്‌സ്ആപ്പ് ഇനിമുതല് ഫോണ് ഇല്ലാതെ നാലു കമ്പ്യൂട്ടറുകളില് വരെ ഉപയോഗിക്കാം. പുതിയ ബീറ്റാ വെര്‍ഷനിലാണ് ഈ സൗകര്യമുള്ളത്. അപ്‌ഡേറ്റ് ചെയ്ത മള്‍ട്ടി ഡിവൈസ് വെര്‍ഷന് വാട്‌സ്ആപ്പ് പ്രഖ്യാപിച്ചു. ടെസ്റ്റ് പൂര്‍ത്തിയാക്കിയ ശേഷം, പുതിയ അപ്‌ഡേറ്റ് ലോകം മുഴുവന് ലഭ്യമാക്കും.\n‘പുതിയ അപ്‌ഡേറ്റ് വരുന്നതോടെ, ഫോണിന് പുറമേ, നാല് ഡിവൈസുകളില് ഒരേസമയം വാട്‌സ്ആപ്പ് ഉപയോഗിക്കാന് സാധിക്കും. ഫോണ് ബാറ്ററി തീര്‍ന്നാലും ഇത് ഉപയോഗിക്കാന് സാധിക്കും’ വാട്‌സ്ആപ്പ് മേധാവി വില് കാച്ച്കാര്‍ട്ട് വ്യക്തമാക്കി.\nഫോണുകളില് ലഭിക്കുന്ന അതേ സുരക്ഷയോടെ, എന്റ്ടുഎന്റ് എന്‍ക്രിപ്ഷന് ഉള്‍പ്പെടെ പുതിയ വെര്‍ഷന് ഉപയോഗിക്കാന് സാധിക്കുമെന്നാണ് വാട്‌സ്ആപ്പ് വ്യക്തമാക്കുന്നത്.\nനിലവില് ഫോണില് കണക്ട് ചെയ്ത് ഒരു കമ്പ്യൂട്ടറില് മാത്രമേ വാട്‌സ്ആപ്പ് ഉപയോഗിക്കാന് സാധിക്കുകയുള്ളു. ഇനിമുതല് വിന്‍ഡോസ്,മാക് ഒഎസ് എന്നിവയില് ഉപയോഗിക്കാം.\nഓരോ ഡിവൈസിലെയും അക്കൗണ്ടുകള് തമ്മില് വാട്‌സ്ആപ്പ് മാപ്പിങ് ഉണ്ടായിരിക്കും. മെസ്സേജ് ഏത് ഡിവൈസിലേക്കാണ് അയക്കേണ്ടത് എന്നതിന് സെര്‍വറിന്റെ ഡിവൈസ് ലിസ്റ്റ് കീ ഓപ്ഷന് നല്‍കുമെന്നും വാട്‌സ്ആപ്പ് വ്യക്തമാക്കി.\nഗൂഗിള് മീറ്റില് വീഡിയോകള്‍ക്ക് നിയന്ത്രണം\nഐഫോണ് വാങ്ങാന് പറ്റിയ നേരം; 27,000 രൂപ വരെ വിലക്കുറവ്, അത്ഭുതപ്പെടുത്തുന്ന ഓഫറുമായി ആമസോണ്


emalayalee.com - ഫൊക്കാനാ നേഴ്‌സസ് സെമിനാറില് ഡോ: അനിരുദ്ധന് നയിക്കുന്ന ഡയബറ്റിക് ക്ലാസ്\nഫൊക്കാനാ നേഴ്‌സസ് സെമിനാറില് ഡോ: അനിരുദ്ധന് നയിക്കുന്ന ഡയബറ്റിക് ക്ലാസ്\nന്യൂയോര്‍ക്ക് : ജൂലൈ5മുതല് 8 വരെ ഫിലാഡല്‍ഫിയ വാലിഫോര്‍ജ് കണ് വന്‍ഷന് സെന്ററില് നടക്കുന്ന പതിനെട്ടാമത് ഫൊക്കാന നാഷണല് കണ്‍വെന്‍ഷനോടനുബന്ധിച്ചു നടക്കുന്ന നേഴ്‌സസ് സെമിനാറില് ഫൊക്കാനയുടെ ആദ്യത്തെ പ്രസിഡന്റ്ഉം നോര്‍ക്ക ഡയറക്ടറുമായ ഡോ:അനിരുദ്ധന് നയിക്കുന്ന ഡയബറ്റിക് സെമിനാര് ഉണ്ടായിരിക്കുമെന്ന് ഫൊക്കാന നേഴ്‌സസ് സെമിനാര് ചെയര്‍പേഴ്‌സണ് മേരി ഫിലിപ്പ് അറിയിച്ചു .\nമനുഷ്യന് അഭിമുഖീകരിക്കുന്ന മഹാരോഗങ്ങളില് ഒന്നാണ് പ്രമേഹം. ലോകത്തെമ്പാടുമായി 50.6 കോടിയിലധികം ആളുകള് ഈ രോഗത്തിന്റെ പിടിയില് അമര്‍ന്നുകഴിഞ്ഞു. അതിന്റെ വ്യാപ്തി നാള്‍ക്കുനാള് കൂടിക്കൊണ്ടിരിക്കുന്നു. മാരകമായ ആക്രമണത്തോടെ രോഗിയെ അപായപ്പെടുത്തുന്ന മഹാമാരിയല്ല പ്രമേഹം. മറിച്ച്, മധുരിമയോടെ അടുത്തുകൂടി നിശ്ശബ്ദമായി ആന്തരാവയവങ്ങളെ കീഴ്പ്പെടുത്തി ഇല്ലാതാക്കുന്ന സുമുഖനായ വില്ലനാണ്.\nലോകാരോഗ്യ സംഘടനയുടെ കണക്കുകളനുസരിച്ച് മരണകാരിയായ രോഗങ്ങളുടെ കൂട്ടത്തിലാണ് പ്രമേഹവും ഉള്‍ക്കൊള്ളുന്നത്. നമ്മുടെ കൊച്ചു കേരളത്തിലാവട്ടെ ദിനംപ്രതി രോഗികളുടെ എണ്ണം അഭൂതപൂര്‍വ്വം കൂടിക്കൊണ്ടിരിക്കുന്നു. ആയാസരഹിതമായ ജീവിതത്തിന് സൗകര്യങ്ങള് ഏറിയതോടെയാണ് പ്രമേഹം അതിവേഗം വ്യാപിച്ചു തുടങ്ങിയത്. പ്രമേഹബാധിതരായ സ്ത്രീകളുടെയും കുട്ടികളുടെയും എണ്ണം വളരെയേറെ വര്‍ധിച്ചുവരുന്നു. ഈ സാഹചര്യത്തിലാണ് നേഴ്‌സസ് സെമിനാറിനോടനുബന്ധിച്ചു പങ്കെടുക്കുന്ന കുടുംബങ്ങള്‍ക്ക് ഗുണകരമായ രീതിയില് ഒരു സെമിനാര് സംഘടിപ്പിക്കുന്നത്.\nചിക്കാഗോയില് നിരവധി വര്‍ഷങ്ങളായി ആരോഗ്യ ഫുഡ് സപ്ലിമെന്റ് ഉത്പാദന രംഗത്ത് വിജയം വരിച്ച വ്യക്തികൂടിയായ ഡോ;അനിരുദ്ധന്റെ നേതൃത്വത്തില് നടക്കുന്ന ഡയബറ്റിക് സെമിനാര് പ്രമേഹ രോഗികള്‍ക്ക് വലിയ ആശ്വാസമാകും .വളരെ വ്യക്തമായ രീതിയില് നിയന്ത്രിക്കാവുന്ന രോഗമാണ് പ്രമേഹമെന്നും കൃത്യമായ ശീലങ്ങളിലൂടെയും ലളിതമായ ഫുഡ് സപ്ലിമെന്റുകളിലൂടെയും ഈ രോഗം കൂടുതല് ആളുകളിലേക്ക് വരാതെ നിയന്ത്രിക്കാന് കഴിയുമെന്ന് ബോധ്യമാകുന്ന സെമിനാര് ആയിരിക്കും കണ്‍വന്‍ഷനില് നടക്കുന്നത്\nപ്രമേഹം തടയുകയോ നിയന്ത്രിക്കുകയോ ചെയ്യുന്നതില് നമ്മുടെ ജീവിതചര്യയ്ക്ക് വലിയ സ്ഥാനമുണ്ട്. ഭക്ഷണത്തിലെ നിയന്ത്രണം, വ്യായാമം, തുടങ്ങിയ മാര്‍ഗങ്ങളൊക്കെ ഈ സെമിനാറില് ചര്‍ച്ച ചെയ്യപ്പെടും.


പങ്കുവയ്ക്കാനായ് മാത്രം......: കള്ള് പെരുപ്പിക്കാന് കൊളംബോ പേസ്റ്റ്\nകള്ള് പെരുപ്പിക്കാന് കൊളംബോ പേസ്റ്റ്\nതിരുവനന്തപുരം: കള്ള് പെരുപ്പിക്കാന്‍കൊളംബോ പേസ്റ്റ്. വീര്യംകൂട്ടാന് ഡയസേപാമും മെത്തനോളും. ഇതാണ് നാട്ടില്‍സുലഭമായ വ്യാജക്കള്ളിന്റെ രസതന്ത്രം. കേരളത്തില് ആകെഉത്പാദിപ്പിക്കപ്പെടുന്ന നാലുലക്ഷം ലിറ്റര് കള്ള് 20 ലക്ഷം ലിറ്ററാക്കിപെരുപ്പിക്കുന്നത് ഇങ്ങനെയാണ്.\nകള്ളുഷാപ്പുകള്‍ക്ക് ലൈസന്‍സ് നല്‍കുന്ന ഘട്ടം മുതല് ആരംഭിക്കുന്നക്രമക്കേടും നിയമലംഘനവും വ്യാജമദ്യനിര്‍മാണവും വില്പനയുംവരെ ഒരുതടസ്സവുമില്ലാതെ തുടരുന്നു. ഒരു കള്ളുഷാപ്പിന് ലൈസന്‍സ് ലഭിക്കുന്നതിന്കുറഞ്ഞത് 50 തെങ്ങുകളെങ്കിലും ചെത്തണമെന്നാണ് ചട്ടം. 500, 1000 എന്നിങ്ങനെചെത്തുന്ന തെങ്ങുകളുടെ എണ്ണം പെരുപ്പിച്ചുകാട്ടി 'വൃക്ഷക്കരം' അടച്ചാണ്ഷാപ്പുടമകള് ലൈസന്‍സ് നേടുന്നത്. 1000 തെങ്ങുകള് ചെത്തി കള്ള്ഉത്പാദിപ്പിക്കുന്നതായി കണക്ക് പെരുപ്പിച്ച് കാട്ടുന്നതിനാണ് കൂടുതല്‍തെങ്ങുകള്‍ക്ക് വൃക്ഷക്കരം കരാറുകാര് അടയ്ക്കുന്നത്.\nതെങ്ങ് ചെത്തി ഉത്പാദിപ്പിക്കുന്ന 200 ലിറ്റര് കള്ള് 1000 ലിറ്റര്‍ആക്കുന്നതിനാണ് കൊളംബോപേസ്റ്റും ഡയസേപാമും ഉപയോഗിക്കുന്നത്. ശരിയായകള്ളില് ആവശ്യത്തിന് വെള്ളം ചേര്‍ത്ത് നേര്‍പ്പിച്ചശേഷം ആവശ്യത്തിന്ഡയസേപാമും കൊളംബോപേസ്റ്റും ചേര്‍ക്കുക എന്നതാണ് രീതി. കള്ളിന്റെരൂപഭാവങ്ങള് ലഭിക്കുന്നതിനാണ് കൊളംബോപേസ്റ്റ്. ലഹരിക്കുവേണ്ടിയാണ് ഡയസേപാം ചേര്‍ക്കുന്നത്. ഡയസേപാം ഗുളികയ്ക്ക് ഇപ്പോള് വില വളരെ കൂടുതലായതുകൊണ്ടും പലപ്പോഴും കിട്ടാതെവരുന്നതുകൊണ്ടുമാണ് മെത്തനോള് ഉപയോഗിച്ചുതുടങ്ങിയത്.\nഡയസേപാമിനെ അപേക്ഷിച്ച് മെത്തനോള് അപകടകാരിയാണ്. ഇതാണ് ദുരന്തത്തിന് കാരണമാകുന്നത് .


BJP | തെരഞ്ഞെടുപ്പ് പ്രചാരണങ്ങള്‍ക്ക് തുടക്കം കുറിച്ച് ബിജെപി; അമിത്ഷാ, യോഗി ആദിത്യനാഥ് ഉള്‍പ്പടെയുള്ള കേന്ദ്ര നേതാക്കള് കേരളത്തില്; എല്ലാ ബൂത്ത് പ്രവര്‍ത്തകരുമായി പ്രധാനമന്ത്രി നരേന്ദ്രമോദി വീഡിയോ കോണ്‍ഫറന്‍സിലൂടെ സംവദിക്കും - Malayalivartha.com Widgets Magazine\nതെരഞ്ഞെടുപ്പ് പ്രചാരണങ്ങള്‍ക്ക് തുടക്കം കുറിച്ച് ബിജെപി; അമിത്ഷാ, യോഗി ആദിത്യനാഥ് ഉള്‍പ്പടെയുള്ള കേന്ദ്ര നേതാക്കള് കേരളത്തില്; എല്ലാ ബൂത്ത് പ്രവര്‍ത്തകരുമായി പ്രധാനമന്ത്രി നരേന്ദ്രമോദി വീഡിയോ കോണ്‍ഫറന്‍സിലൂടെ സംവദിക്കും\n12 FEBRUARY 2019 02:47 PM IST\nലോക്‌സഭാ തെരഞ്ഞെടുപ്പ് പ്രചാരണങ്ങള്‍ക്ക് കേരളത്തില് തുടക്കം കുറിച്ച് ബി.ജെ.പി. ദേശീയ അദ്ധ്യാക്ഷന് അമിത്ഷാ, ഉത്തര്‍പ്രദേശ് മുഖ്യമന്ത്രി യോഗി ആദിത്യനാഥ് തുടങ്ങി നിരവധി കേന്ദ്ര നേതാക്കള് കേരളത്തില് എത്തും. കൂടാതെ എല്ലാ ബൂത്ത് പ്രവര്‍ത്തകരുമായി പ്രധാനമന്ത്രി നരേന്ദ്രമോദി വീഡിയോ കോണ്‍ഫറന്‍സിലൂടെ സംവദിക്കും.\nബി.ജെ.പിയുടെ ആദ്യഘട്ട പ്രചാരണത്തിന് തുടക്കം കുറിക്കുന്നതിന് മുന്നോടിയായി പണ്ഡിറ്റ് ദീനദയാല് സ്മൃതിദിനം നടന്നു വരുകയാണ്. ബൂത്തുതലങ്ങളില് നടക്കുന്ന പരിപാടി 15-ന് സമാപിക്കും. ഇന്നു മുതല് മാര്‍ച്ച് രണ്ടു വരെ രാജ്യമൊട്ടാകെ നടക്കുന്ന ആദ്യഘട്ട പ്രചാണത്തിന്റെ ഭാഗമാണ് സംസ്ഥാനത്തും പരിപാടികള് സംഘടിപ്പിക്കുന്നത്.\nഎന്റെ കുടുംബം ബി.ജെ.പി കുടുംബം എന്ന പേരില് പ്രവര്‍ത്തകരുടെ വീടുകളില് പാര്‍ട്ടി കൊടി ഉയര്‍ത്തല്, സ്റ്റിക്കര് പതിക്കല് പരിപാടിയ്ക്ക് ഇന്ന് തുടക്കമാകും. 20 ദിവസം നീണ്ടു നില്‍ക്കുന്ന പരിപാടിയുടെ സംസ്ഥാനതല ഉദ്ഘാടനം സംസ്ഥാന അദ്ധ്യക്ഷന് പി.എസ്. ശ്രീധരന്‍പിള്ളയുടെ കോഴിക്കോടുള്ള വസതിയില് നടക്കും. ഉത്തര്‍പ്രദേശ് മുഖ്യമന്ത്രി യോഗി ആദിത്യനാഥ് 14-ന് പത്തനംതിട്ട യില് നടക്കുന്ന യോഗങ്ങളില് പങ്കെടുക്കും. തിരുവനന്തപുരം, ആറ്റിങ്ങല്, കൊല്ലം, പത്തനംതിട്ട, ലോകസഭാ മണ്ഡലങ്ങളിലെ ശക്തികേന്ദ്ര ഇന്‍ചാര്‍ജുമാരുടെ യോഗത്തിലും പത്തനംതിട്ട ലോകസഭാ മണ്ഡലത്തിലെ പേജ് ഇന്‍ചാര്‍ജുമാരുടെയും യോഗത്തിലും അദ്ദേഹം പങ്കെടുക്കും.\nബി.ജെ.പി ദേശീയ അദ്ധ്യക്ഷന് അമിത് ഷാ 22-ന് പാലക്കാട് എത്തും. പാലക്കാട്, ആലത്തൂര്, മലപ്പുറം, പൊന്നാനി എന്നീ ലോകസഭാ മണ്ഡലങ്ങളിലെ ശക്തികേന്ദ്ര ഇന്‍ചാര്‍ജുമാരുടെ യോഗത്തില് പങ്കെടുക്കും. മഹിളാ മോര്‍ച്ചയുടെ ആഭിമുഖ്യത്തില് ശക്തി കേന്ദ്ര അടിസ്ഥാനത്തില് 26ന് കമല്‍ജ്യോതി പ്രതിജ്ഞ പരിപാടി സംഘടിപ്പിക്കും. താമരയുടെ ചിത്രത്തില് ശക്തികേന്ദ്രങ്ങളിലെ പ്രവര്‍ത്തകര് ദീപങ്ങള് തെളിയിക്കുന്ന പരിപാടിയാണിത്. ഇതുമായി ബന്ധപ്പെട്ട് കേന്ദ്രസര്‍ക്കാരിന്റെ വികസന നേട്ടങ്ങള് ജനങ്ങളില് എത്തിക്കും.\nപ്രധാനമന്ത്രി നരേന്ദ്രമോദി 28-ന് രാജ്യത്തെ എല്ലാ ബൂത്തുതല പ്രവര്‍ത്തകരുമായി നേരിട്ട് വീഡിയോ കോണ്‍ഫറന്‍സിലൂടെ സംവദിക്കും. യുവമോര്‍ച്ചയുടെ ആഭിമുഖ്യത്തില് മാര്‍ച്ച് രണ്ടിന് ആയിരക്കണക്കിന് പ്രവര്‍ത്തകര് അണിനിരക്കുന്ന ജില്ലാതലങ്ങളില് സംഘടിപ്പിക്കും. തെരഞ്ഞെടുപ്പിനായുള്ള മുന്‍ഒരുക്കങ്ങളുടെ ഭാഗമായാണ് പരിപാടികള് സംഘടിപ്പിക്കുന്നതെന്ന് സംസ്ഥാന വക്താവ് എം.എസ്. കുമാര് പത്രസമ്മേളത്തില് അറിയിച്ചു. ശബരിമല കര്‍മ്മസമിതി നടത്തുന്ന പരിപാടികള്‍ക്ക് ബി.ജെ.പി പിന്തുണ നല്‍കുമെന്നും അദ്ദേഹം വ്യക്തമാക്കി.


രാജ്യത്തെ രക്ഷിക്കാന് സിപിഐഎമ്മുമായി സഹകരിക്കാന് തയ്യാറെന്ന് മമതാ ബാനര്‍ജി\nThu Jul 19 2018 07:52:04 GMT+0530 (IST)\nNarada Desk| Updated On: 2016-11-12 15:51:18.0 | Location :\nകോണ്‍ഗ്രസ്, സമാജ്‌വാദി പാര്‍ട്ടി, ബിഎസ്പി തുടങ്ങിയ പാര്‍ട്ടികളും ഒന്നിച്ച് നിന്ന് രാജ്യത്തെ രക്ഷിക്കണമെന്നും മമത ആവശ്യപ്പെട്ടു.\nകൊല്‍ക്കത്ത: സിപിഐഎമ്മുമായി ആദര്‍ശപരമായ വിയോജിപ്പുണ്ടെങ്കിലും രാജ്യത്തെ രക്ഷിക്കാന് സിപിഐഎമ്മുമായി സഹകരിക്കാന് തയ്യാറെന്ന് ബംഗാള് മുഖ്യമന്ത്രി മമത ബാനര്‍ജി. കോണ്‍ഗ്രസ്, സമാജ്‌വാദി പാര്‍ട്ടി, ബിഎസ്പി തുടങ്ങിയ പാര്‍ട്ടികളും ഒന്നിച്ച് നിന്ന് രാജ്യത്തെ രക്ഷിക്കണമെന്നും മമത ആവശ്യപ്പെട്ടു.\nപ്രധാനമന്ത്രി നരേന്ദ്ര മോദിയുടെ നോട്ടു പിന്‍വലിക്കല് തീരുമാനം പിന്‍വലിക്കണം. യാതൊരു മുന് കരുതലും ഇല്ലാതെ എടുത്ത ഈ തീരുമാനം ജനങ്ങള്‍ക്ക് വലിയ ബുദ്ധിമുട്ടാണുണ്ടാക്കുന്നത്. കല്‍ക്കത്തയില് വിളിച്ചുചേര്‍ത്ത പ്രസ് കോണ്‍ഫറന്‍സിലാണ് മമത ഇക്കാര്യം വ്യക്തമാക്കിയത്.\nരണ്ടുലക്ഷത്തോളം വരുന്ന എടിഎമ്മുകള് അടഞ്ഞു കിടക്കുകയാണ്. നൂറ് രൂപ നോട്ടുകള് കിട്ടാനില്ല. ജനങ്ങളുടെ ദുരിതം ഞാന് ഇന്ന് നേരില് കണ്ടു. ആരും അറിയാതെ അര്‍ധരാത്രി എടുത്ത ഈ തീരുമാനം പിന്‍വലിക്കണം. മമത ആവശ്യപ്പെട്ടു.\nകേന്ദ്ര സര്‍ക്കാരിനെതിരെയുള്ള നീക്കത്തില് എല്ലാ രാഷ്ട്രീയ കക്ഷികളെയും സ്വാഗതം ചെയ്യുന്നതായി മമത പറഞ്ഞു. ഇക്കാര്യത്തില് എല്ലാ പാര്‍ട്ടികളും ഒന്നിക്കണമെന്ന് മമത ആവശ്യപ്പെട്ടു. മമത നേരത്തെ ബിജെപിക്കെതിരെ വര്‍ഗീയ വിരുദ്ധ മുന്നണി രൂപം കൊടുക്കണമെന്ന് ആഹ്വാനം ചെയ്തിരുന്നു.


ചിദംബരത്തിനെതിരായ കേസ്; കുരുക്കായത് ഇങ്ങനെ - Rose Malayalam | Rose Malayalam\nUpdated on 21-08-2019 at 11:33 am\nന്യൂഡല്‍ഹി : മുന് കോണ്‍ഗ്രസ് നേതാവും മുന് ധന-ആഭ്യന്തര മന്ത്രിയുമായ പി. ചിദംബരത്തിന്റെ ജാമ്യാപേക്ഷ ഇന്ന് പരിഗണിക്കില്ലെന്ന് വാര്‍ത്തകള്.അഴിമതി കേസില് ചിദംബരത്തെ അറസ്റ്റ് ചെയ്യാനുളള തയ്യാറെടുപ്പിലാണ് സിബിഐയും എന്‍ഫോഴ്‌സ്‌മെന്റ് ഡയരക്ടറേറ്റും. കഴിഞ്ഞ ദിവസം ഡല്‍ഹി ഹൈക്കോടതി മുന്‍കൂര് ജാമ്യം നിഷേധിച്ചതിനെ തുടര്‍ന്നാണ് അറസ്റ്റിനുളള സാധ്യത തെളിഞ്ഞത്. ഇന്ന് രാവിലെ സുപ്രീം കോടതി ചിദംബരത്തിന്റെ അപ്പീല് പരിഗണിച്ചെങ്കിലും അത് ചീഫ് ജസ്റ്റിസിന്റെ പരിഗണനയ്ക്ക് വിട്ടിരിക്കുകയാണ്. അതിനിടെ മുന് മന്ത്രിക്കെതിരെ അന്വേഷണ ഏജന്‍സികള് ലുക്ക് ഔട്ട് നോട്ടീസ് പുറപ്പെടുവിച്ചിരിക്കുകയാണ്.\nഐഎന്‍എക്സ് മീഡിയ എന്ന കമ്പനിയ്ക്ക് വിദേശനിക്ഷേപം സ്വീകരിക്കുന്നതിന് ക്രമരഹിതമായി അനുമതി നല്‍കിയെന്നതാണ് കേസ്. പി ചിദംബരം ധനമന്ത്രിയായിരിക്കെ വിദേശനിക്ഷേപ പ്രോല്‍സാഹന ബോര്‍ഡാണ് ഈ കമ്പനിക്ക് 307 കോടി രൂപയുടെ വിദേശ നിക്ഷേപം സ്വീകരിക്കാനുള്ള അനുമതി നല്‍കിയത്. ഇന്ദ്രാണി മുഖര്‍ജിയും അവരുടെ ഭര്‍ത്താവ് പീറ്റര് മുഖര്‍ജിയുമാണ് ഐഎന്‍എക്സ് മീഡിയയുടെ സ്ഥാപകര്. 2007 ലാണ് കമ്പനി സ്ഥാപിക്കപ്പെട്ടത്.\nധനകാര്യ മന്ത്രാലയത്തിലെ ഫിനാന്‍ഷ്യല് ഇന്റലിജന്‍സ് വിഭാഗമാണ് മൗറിഷ്യസ് ആസ്ഥാനമായ മൂന്ന് കമ്പനികള് ഐഎന്‍എക്സ് ലിമിറ്റഡില് 305 കോടി രൂപയുടെ നിക്ഷേപം നടത്തിയിട്ടുള്ളതായി കണ്ടെത്തിയത്. പിന്നീട് 2010 ല് എന്‍ഫോഴ്സ്മെന്റ് ഡയറക്ടറേറ്റ് ഐഎന്‍എക്സ് മീഡിയ ഫോറിന് എക്സ്ചേഞ്ച് മാനേജ്മെന്റ് ആക്ട് ലംഘിച്ചതിന് കേസെടുത്തു. രണ്ട് കേസുകളാണ് ഇതുമായി ബന്ധപ്പെട്ടുള്ളത്. 2017 ലാണ് സിബിഐ വിദേശ നിക്ഷേപത്തിന് അനുമതി നല്‍കിയതില് ക്രമക്കേട് കാണിച്ചുവെന്നാരോപിച്ച് കേസ് റജിസ്റ്റര് ചെയതത്.\n2018 ല് എന്‍ഫോഴ്സ്മെന്റ് ഡയറക്ടറേറ്റ് പണം തട്ടിപ്പിനുള്ള കേസും റജിസ്റ്റര് ചെയ്തു. 2018 മാര്‍ച്ചില് ഇന്ദ്രാണി മുഖര്‍ജി കേസുമായി ബന്ധപ്പെട്ട് സിബിഐയ്ക്ക് മൊഴി നല്‍കി. ഐഎന്‍എക്സ് മീഡിയയ്ക്ക് വിദേശ നിക്ഷേപം സ്വീകരിക്കുന്നതിന് അനുമതി നല്‍കാന് 10 ലക്ഷം ഡോളറിന്റെ കരാറില് ചിദംബരത്തിന്റെ മകന് കാര്‍ത്തി ചിദംബരവുമായി ഏര്‍പ്പെട്ടുവെന്നായിരുന്നു ഇവരുടെ മൊഴി.\nഇന്ദ്രാണി മുഖര്‍ജിയെ കഴിഞ്ഞ മാസം ഡല്‍ഹി കോടതി മാപ്പു സാക്ഷിയാക്കിയിരുന്നു. മകള് ഷീന ബൊറയെ കൊലപ്പെടുത്തിയ കേസില് മുഖ്യപ്രതി കൂടിയാണ് ഇന്ദ്രാണി മുഖര്‍ജി. എഫ് ഐ ആര് അനുസരിച്ച് ഐഎന്‍എക്സ് മീഡിയ വിദേശ നിക്ഷേപ ബോര്‍ഡിനെ സമീപിക്കുന്നത് 2007 മാര്‍ച്ച് 13 നാണ്. 2007 മെയ് 30 ന് 4.62 കോടി വിദേശ നിക്ഷേപം സ്വീകരിക്കാനുള്ള അനുമതി കമ്പനിയ്ക്ക് ലഭിക്കുന്നു. സിബിഐയുടെ വാദമനുസരിച്ച് ബോര്‍ഡ് നല്‍കിയ നിബന്ധനകള്‍ക്ക് വിധേയമായ അനുമതി മറികടന്നാണ് 305 കോടി സ്വീകരിച്ചത്.\nകാര്‍ത്തി ചിദംബരത്തിന്റെ ചെസ് മാനേജ്മെന്റ് സര്‍വീസ് പ്രൈവറ്റ് ലിമിറ്റഡ് കമ്പനിയുമായി ബന്ധപ്പെട്ട അന്വേഷണം നടക്കുന്നതിനിടയിലാണ് ഐഎന്‍എക്സ് മീഡിയയുമായി അദ്ദേഹത്തിനുള്ള ബന്ധം വെളിച്ചത്ത് വന്നത്. കാര്‍ത്തി ചിദംബരത്തിന്റെ ചാര്‍ട്ടേഡ് എക്കൗണ്ടന്റ് ഭാസ്‌ക്കരരാമന്റെ കംപ്യൂട്ടറില്‍നിന്നാണ് ഇതു സംബന്ധിച്ച വിവരങ്ങള് അന്വേഷണ സംഘത്തിന് ലഭിച്ചത്.\nവിദേശ നിക്ഷേപത്തിന് അനുമതി നല്‍കിയ സമയത്ത് കാര്‍ത്തി ചിദംബരത്തിന് പണം ലഭിച്ചുവെന്ന സൂചിപ്പിക്കുന്ന വിവരങ്ങളാണ് ലഭിച്ചതെന്നാണ് അന്വേഷണ സംഘം അവകാശപ്പെട്ടത്. ഇതേ തുടര്‍ന്നാണ് സിബിഐ കേസ് എടുക്കുന്നത്. കഴിഞ്ഞ വര്‍ഷം ഫെബ്രുവരിയിലാണ് സിബിഐ കാര്‍ത്തി ചിദംബരത്തെ അറസ്റ്റ് ചെയ്യുന്നത്. പിന്നീട് അദ്ദേഹത്തിന് ജാമ്യം അനുവദിക്കുകയായിരുന്നു. ഇദ്ദേഹത്തിന്റെ 54 കോടി രൂപയുടെ സ്വത്ത് എന്‍ഫോഴ്സ്മെന്റ് ഡയറക്ടറേറ്റ് കണ്ടുകെട്ടിയിരുന്നു.\n2008 മെയ് 26 ന് വിദേശ നിക്ഷേപ ബോര്‍ഡ് ഐഎന്‍എക്സ് ബോര്‍ഡില്‍നിന്നും വിദേശ നിക്ഷേപം സ്വീകരിച്ചതുമായി ബന്ധപ്പെട്ട വിശദീകരണം തേടുന്നു. ഈ ഘട്ടത്തിലാണ് ഐഎന്‍എക്സ് മീഡിയ കാര്‍ത്തി ചിദംബരത്തിന്റെ കമ്പനിയുമായി ബന്ധപ്പെടുന്നത്. വിദേശനിക്ഷേപ ബോര്‍ഡിലുള്ളവരെ, ചിദംബരത്തിന്റെ മകനെന്ന നിലയില് സ്വാധീനിച്ച് വിഷയം തീര്‍പ്പക്കണമെന്നതായിരുന്നു ഇവരുടെ ആവശ്യം. ഈ ഘട്ടത്തില് ഐഎന്‍എക്സ് മീഡിയക്കെതിരെ തുടരന്വേഷണം നടത്തുന്നതിന് പകരം കമ്പനിയോട് വിദേശ നിക്ഷേപത്തിന് പുതിയ അപേക്ഷ നല്‍കാന് ആവശ്യപ്പെടുന്നത്.\nനേരത്തെ ലഭിച്ച വിദേശ നിക്ഷേപത്തിന് അനുമതി തേടികൊണ്ട് അപേക്ഷ നല്‍കാനാണ് ധനമന്ത്രാലയം നിര്‍ദ്ദേശിച്ചത്. ഇതില് ക്രമക്കേടുണ്ടെന്നാണ് സിബിഐയുടെ ആരോപണം. ഇതുമായി ബന്ധപ്പെട്ട് പി ചിദംബരത്തെ എന്‍ഫോഴ്സമെന്റ് ഡയറക്ടറേറ്റ് കഴിഞ്ഞ ഡിസംബറിലും ജനുവരിയിലുമാണ ചോദ്യം ചെയ്തത്. അറസ്റ്റ് തടയണമെന്നാവശ്യപ്പെട്ട് പി ചിദംബരം നല്‍കിയ ഹര്‍ജിയില് നേരത്തെ ഡല്‍ഹി ഹൈക്കോടതി അനുകൂല വിധി നല്‍കിയിരുന്നു.\nഎന്നാല് വിശദമായ ചോദ്യം ചെയ്യലിന് കസ്റ്റഡിയില് ആവശ്യമുണ്ടെന്ന അന്വേഷണ സംഘത്തിന്റെ അപേക്ഷ പരിഗണിച്ചാണ് കഴിഞ്ഞ ദിവസം ഹൈക്കോടതി മുന്‍കൂര് ജാമ്യാപേക്ഷ തള്ളിയത്. പി ചിദംബരത്തെ പൂര്‍ണമായി പിന്തുണയ്ക്കുന്ന നിലപാടാണ് കോണ്‍ഗ്രസ് സ്വീകരിച്ചിട്ടുള്ളത്. പാര്‍ട്ടിയുടെ മുതിര്‍ന്ന നേതാവിനെതിരെ രാഷ്ട്രീയ പകപോക്കല് നടത്തുകയാണ് കേന്ദ്രം എന്നാണ് കോണ്‍ഗ്രസിന്റെ ആരോപണം.\nപി ചിദംബരത്തിന്റെ അറസ്റ്റ് ആസന്നമായിരിക്കെ എഐസിസി ഭാരവാഹികള് രൂക്ഷമായ ഭാഷയിലാണ് കേന്ദ്ര സര്‍ക്കാരിനെ വിമര്‍ശിച്ചത്. ഭീരുക്കളായ വിഡ്ഡികളാണ് ചിദംബരത്തെ അറസ്റ്റ് ചെയ്ത് ജയിലിലടക്കാന് ശ്രമിക്കുന്നതെന്നാണ് ഇവര് ആരോപിച്ചത്. പ്രിയങ്ക ഗാന്ധിയും കേന്ദ്രത്തിനെതിരെ രൂക്ഷ വിമര്‍ശനം ഉന്നയിച്ചിരുന്നു. കേസിനാസ്പദമായ സംഭവം നടക്കുമ്പോള് പ്രധാനമന്ത്രിയായിരുന്ന മന്‍മോഹന് സിങ് പ്രതികരിച്ചിട്ടില്ല.


കണ്ണൂരില് ആര്.എസ്.എസ് പ്രവര്‍ത്തകന്‍റെ വീട്ടില് സ്ഫോടനം; പ്രതിഷേധവുമായി വിവിധ സംഘടനകള് രംഗത്ത്: സ്ഫോടനം നടന്നത് ബോംബ് അലക്ഷ്യമായി കൈകാര്യം ചെയ്യുന്നതിനിടെ ⋆ Third Eye News Live\nകണ്ണൂര്: വീട്ടിൽ സൂക്ഷിച്ചിരുന്ന സ്ഫോടക വസ്തു പൊട്ടിത്തെറിച്ചുണ്ടായ അപകടത്തിൽ വീട്ടുടമയടക്കം രണ്ട് പേർക്ക് പരിക്കേറ്റു. ആറളം പറമ്പത്തേക്കണ്ടിയില് ആര്.എസ്.എസ് പ്രവര്‍ത്തകന്‍റെ വീട്ടിലാണ് സ്ഫോടനം നടന്നത്. പറമ്പത്തേക്കണ്ടി മുസ്‍ലിം പള്ളിക്ക് മുന്നിലെ വീടിന്‍റെ മുറ്റത്ത് വെച്ചാണ് സ്ഫോടനം നടന്നത്. കഴിഞ്ഞ ദിവസം രാത്രിയില് നടന്ന സ്ഫോടനത്തില് വീട്ടുടമയടക്കം രണ്ട് പേര്‍ക്ക് പരിക്കേറ്റു.\nവീടിന്‍റെ മുന്നില് വെച്ച് സ്ഫോടക വസ്തു ഇനത്തില്‍പ്പെട്ട പടക്കം അനധികൃതമായി കൈകാര്യം ചെയ്യുന്നതിനിടെ അലക്ഷ്യമായി ഉപയോഗിച്ച് സ്ഫോടനം നടന്ന് പരിക്കേല്‍ക്കുകയായിരുന്നു എന്ന് ആറളം പൊലീസ് രജിസ്റ്റര് ചെയ്ത എഫ്.ഐ.ആറിൽ വ്യക്തമാക്കി. പരിക്കേറ്റ വീട്ടുടമ കുളങ്ങരത്ത് പ്രകാശന്, പ്രണവ് എന്നിവരെ ഇരിട്ടി താലൂക്ക് ആശുപത്രിയില് പ്രവേശിപ്പിച്ചു. ആറളം എസ്.ഐ പ്രകാശന്‍റെ നേതൃത്വത്തില് പൊലീസ് സ്ഥലത്തെത്തി അന്വേഷണം നടത്തി.\nഅതെ സമയം ആര്.എസ്.എസ് പ്രവര്‍ത്തകന്‍റെ വീട്ടില് നടന്ന സ്ഫോടനത്തില് യൂത്ത് കോണ്‍ഗ്രസ്, സി.പി.ഐ.എം, യൂത്ത് ലീഗ്, വെല്‍ഫയര് പാര്‍ട്ടി, എസ്.ഡി.പി.ഐ എന്നീ സംഘടനകള് പ്രതിഷേധിച്ചു. സംഭവത്തില് സമഗ്ര അന്വേഷണം വേണമെന്ന് യൂത്ത് കോണ്‍ഗ്രസ് ആറളം മേഖല കമ്മിറ്റി ആശ്യപ്പെട്ടു.\nസ്ഫോടനത്തില് സമഗ്രാന്വേഷണം നടത്തി കുറ്റവാളികളെ പുറത്തു കൊണ്ടുവരണമെന്ന് വെല്‍ഫയര് പാര്‍ട്ടി ആറളം പഞ്ചായത്ത് കമ്മിറ്റി ആവശ്യപ്പെട്ടു. വിഷയത്തില് സമഗ്രാന്വേഷം വേണമെന്ന് എസ്.ഡി.പി.ഐ പേരാവൂര് നിയോജകമണ്ഡലം കമ്മിറ്റിയും ആവശ്യപ്പെട്ടു സംഭവത്തിൽ പ്രതിേധിച്ച് സി.പി.ഐ.എം, യൂത്ത് ലീഗ് സംഘടനകള് ആറളത്ത് പ്രതിഷേധ പ്രകടനം നടത്തി.\nPrevious articleഉദയനാപുരത്തെ പതിനാറാം വാർഡും കണ്ടെയ്ൻമെൻ്റ് സോണിൽ : ജില്ലയില് 10 കണ്ടെയ്ന്‍മെന്‍റ് സോണുകള്\nNext articleസുധീഷ് പി.ടി നിര്യാതയായി


ആദ്യം പറ്റില്ല എന്നാണ് പറഞ്ഞത് പിന്നീട് സമ്മതം അറിയിക്കുകയായിരുന്നു; തുറന്ന് പറഞ്ഞ് അമ്പിളി ദേവീ..!! - Skylark Pictures\nആദ്യം പറ്റില്ല എന്നാണ് പറഞ്ഞത് പിന്നീട് സമ്മതം അറിയിക്കുകയായിരുന്നു; തുറന്ന് പറഞ്ഞ് അമ്പിളി ദേവീ..!!\nതങ്ങളുടെ വീട്ടിലെ അല്ലെങ്കില് അയല്‍വക്കത്തെ കുട്ടിയായിട്ടാണ് നടി അമ്ബിളിദേവിയെ മലയാളികള് കാണുന്നത്. കഴിഞ്ഞ രണ്ടര വര്‍ഷത്തോളമായി അഭിനയ രംഗത്തുനിന്ന് ഇടവേളയെടുത്തിരിക്കുകയായിരുന്നു നടി. ഇപ്പോഴിതാ തന്റെ പുതിയ വിശേഷം പങ്കുവച്ചുകൊണ്ട് രംഗത്തെത്തിയിരിക്കുകയാണ് താരം. രണ്ടരവര്‍ഷത്തെ ഇടവേളയ്ക്ക് ശേഷം ഒരു സ്വകാര്യ ചാനലിലെ സീരിയലിലൂടെ വീണ്ടും പ്രേക്ഷകര്‍ക്ക് മുന്നിലെത്തുകയാണ് അമ്ബിളി ദേവി. കരുത്തുറ്റ കഥാപാത്രത്തിലൂടെയാണ് തിരിച്ചുവരവെന്ന് ഒരു സ്വകാര്യ മാദ്ധ്യമത്തിന് നല്‍കിയ അഭിമുഖത്തില് നടി വെളിപ്പെടുത്തി. ഇളയ മോനെ ഗര്‍ഭിണിയായപ്പോഴായിരുന്നു നടി അഭിനയ ജീവിതത്തില് നിന്ന് ചെറിയ ഇടവേളയെടുത്തത്.\n2019 മേയ് മാസത്തിലായിരുന്നു അവസാനം അഭിനയിച്ചത്. പുതിയ സീരിയലിലേക്ക് വിളി വന്നെങ്കിലും ആദ്യം താന് നോ പറഞ്ഞിരുന്നുവെന്ന് അമ്ബിളി ദേവി പറയുന്നു. ‘ആദ്യം ഞാന് നോ പറഞ്ഞെങ്കിലും കഥാപാത്രം ഇഷ്ടമായതിനാലും, കംഫര്‍ട്ടായി വര്‍ക്ക് ചെയ്യാനുള്ള സാഹചര്യം ഉറപ്പായതിനാലുമാണ് വീണ്ടും അഭിനയിക്കാമെന്ന് സമ്മതിച്ചത്. ഇപ്പോഴത്തെ അവസ്ഥയില് കുട്ടികളെ ഒറ്റയ്ക്കാക്കി മാറി നില്‍ക്കാനാകില്ല. അച്ഛനെയും അമ്മയേയും കുട്ടികളെയും കൂട്ടിയാണ് ഷൂട്ടിംഗിന് പോകുന്നത്. അതിനുള്ള സൗകര്യം സീരിയലിന്റെ അണിയറ പ്രവര്‍ത്തകര് ഒരുക്കിത്തന്നിട്ടുണ്ട്.’- നടി പറഞ്ഞു.അമ്പിളി ദേവീ ഏറ്റവും അവസാനമായി അഭിനയിച്ചത് 2019 മെയ് മാസത്തിലായിരുന്നു. വളരെ വേറിട്ടതും വ്യത്യസ്തവുമായ ഏറ്റവും പുതിയ സീരിയലിലേക്ക് തനിക്ക് ഓഫർ വന്നെങ്കിലും ആദ്യത്തെ പ്രാവിശ്യം പറ്റില്ലയെന്ന് തന്നെയാണ് പറഞ്ഞത്.\nഅങ്ങനെ ഒരു കാര്യം തുറന്ന് പറഞ്ഞത് കൊണ്ട് തന്നെ പിന്നീട് അതിന് ശേഷം ആ കഥാപാത്രം കൂടുതൽ ഇഷ്ട്ടമായതും കൊണ്ടും,സുരക്ഷിതമായി തന്നെ വർക്ക് ചെയ്യാൻ സാഹചര്യം ഉറപ്പ് നൽകിയത് കൊണ്ട് മാത്രമാണ് സമ്മതം അറിയിച്ചത്. ഇപ്പോഴത്തെ സാഹചര്യം കൊണ്ട് തന്നെ വളരെ പ്രധാനമായും കുട്ടികളെ മാറ്റി നിർത്തി കൊണ്ട് എങ്ങും പോകുവാനാകില്ല.ഷൂട്ടിംഗിന് പോകുന്നത് തന്നെ അമ്മയേയും അച്ഛനെയും കുട്ടികളെയും കൊണ്ടാണ്. അതിന് വേണ്ടിയുള്ള സൗകര്യങ്ങൾ സീരിയലിന്റെ അണിയറ പ്രവർത്തകർ നൽകിയിട്ടുണ്ട്.\nമകൻ ഇന്ന് ജീവനോടെ ഇരിക്കാനും എന്റെ ഏറ്റവും വലിയ സന്തോഷത്തിനും കാരണം മോഹൻലാലാണ്; കാരണം തുറന്ന് പറഞ്ഞ് സേതുലക്ഷ്മിയമ്മ..!!


ടിനു യോഹന്നാൻ കേരള രഞ്ജി ടീം പരിശീലകൻ | Fanport | Featured News Malayalam\nHome Cricket Ranji Trophy ടിനു യോഹന്നാൻ കേരള രഞ്ജി ടീം പരിശീലകൻ\nJune 1, 2020 - 4:56 PM\nമുൻ ഇന്ത്യൻ താരം ടിനു യോഹന്നാനെ കേരള രഞ്ജി ട്രോഫി ടീമിന്റെ പരിശീലകനായി നിയമിച്ചു. ഓസ്‌ട്രേലിയൻ പരിശീലകനായിരുന്ന ഡേവിഡ് വാട്മോറിന്റെ കാലാവധി കഴിഞ്ഞതോടെയാണ് ടിനു കേരള രഞ്ജി ടീമിന്റെ പരിശീലകനാവുന്നത്. ഈ സീസണിൽ രഞ്ജി ട്രോഫിയിൽ കേരളത്തിന്റെ പ്രകടനം മോശമായതോടെയാണ് ഡേവിഡ് വാട്മോറിനെ മാറ്റാൻ കേരള ക്രിക്കറ്റ് അസോസിയേഷൻ തീരുമാനിച്ചത്.\n2017ലാണ് വാട്മോർ കേരള രഞ്ജി ട്രോഫി ടീമിന്റെ പരിശീലകനായി ചുമതലയേറ്റത്. ഇന്ത്യക്ക് വേണ്ടി ആദ്യമായി ടെസ്റ്റ് കളിച്ച മലയാളിയാണ് ടിനു യോഹന്നാൻ. അണ്ടർ 23 ടീമിന്റെ പരിശീലകനായി ഫിറോസ് റഷീദിനെയും അണ്ടർ 19 ടീമിന്റെ പരിശീലകനായി സുനിൽ ഒയാസിസിനെയും അണ്ടർ 16 ടീമിന്റെ പരിശീലകനായി പി.പ്രശാന്തിനെയും നിയമിച്ചിട്ടുണ്ട്. നേരത്തെ കേരള രഞ്ജി ടീമിന്റെ ബൗളിംഗ് പരിശീലകനായും താത്കാലിക പരിശീലകനായും ടിനു പ്രവർത്തിച്ചിട്ടുണ്ട്. ഇന്ത്യക്ക് വേണ്ടി3ടെസ്റ്റ് മത്സരങ്ങളും3ഏകദിന മത്സരങ്ങളുമാണ് ടിനു കളിച്ചത്. കേരളത്തിന് വേണ്ടി ടിനു യോഹന്നാൻ 59 ഫസ്റ്റ് ക്ലാസ് മത്സരങ്ങൾ കളിച്ചിട്ടുണ്ട്.\nPrevious articleഇംഗ്ലീഷ് ചാമ്പ്യൻഷിപ്പ് ജൂൺ 20ന് പുനരാരംഭിക്കും\nNext articleവിക്ടർ ഒസിമെൻ നാപോളിയിലേക്ക് എത്തും


ധാർമ്മികത ഉയർത്തിപ്പിടിച്ചുള്ള രാജിയെന്ന് വിജയരാഘവൻ, നല്ല മാതൃകയെ അംഗീകരിക്കുന്നുവെന്ന് എംഎ ബേബി |avijayaraghavan and ma baby cpm leaders response on kt jaleel's resignation\nധാർമ്മികത ഉയർത്തിപ്പിടിച്ചുള്ള രാജിയെന്ന് വിജയരാഘവൻ, നല്ല മാതൃകയെ അംഗീകരിക്കുന്നുവെന്ന് എംഎ ബേബി\nപൊതു ജീവിതത്തിന്റെ മാന്യത ഉയർത്തിപ്പിടിച്ചയാളാണ് ജലീലെന്നും രാജി തീരുമാനം സ്വാഗതാർഹമാണെന്നും വിജയരാഘവൻ കൂട്ടിച്ചേർത്തു.\nThrissur, First Published Apr 13, 2021, 2:04 PM IST\nതൃശൂർ: ബന്ധുനിയമനപരാതിയിലെ ലോകായുക്ത വിധിയുടെ പശ്ചാത്തലത്തിലെ മന്ത്രി കെ ടി ജലീലിന്റെ രാജി ധാർമ്മികത ഉയർത്തിപ്പിടിച്ചെന്ന് സിപിഎം ആക്ടിംഗ് സെക്രട്ടറി എ വിജയരാഘവൻ. പൊതു ജീവിതത്തിന്റെ മാന്യത ഉയർത്തിപ്പിടിച്ചയാളാണ് ജലീലെന്നും രാജി തീരുമാനം സ്വാഗതാർഹമാണെന്നും വിജയരാഘവൻ കൂട്ടിച്ചേർത്തു. രാജിവെച്ചെന്ന് കരുതി തെറ്റ് ചെയ്തെന്ന അർത്ഥമില്ല. രാജിയുടെ മുഹൂർത്തം നിശ്ചയിക്കേണ്ടത് മാധ്യമങ്ങളല്ല.\nനേരത്തെ പാമോയിൽ കേസിൽ ഉമ്മൻ ചാണ്ടിക്കെതിരെ പരമർശമുണ്ടായി. കെ ബാബുവിനെതിരായ വിജിലൻസ് കോടതി പരാമർശവും വന്നു . എന്നാൽ ഇവരാരും രാജി വെച്ചില്ല. അത്തരം സമീപനം എൽഡിഎഫോ ജലീലോ സ്വീകരിച്ചിട്ടില്ല. നിയമപരമായ കാര്യങ്ങൾ പരിശോധിച്ചാണ് തീരുമാനം. ജലീൽ രാജി വെച്ചെന്നതാണ് പ്രധാന കാര്യമെന്നും പാർട്ടി ആവശ്യപ്പെട്ടിട്ടാണോ രാജി എന്നതല്ല പ്രധാന കാര്യമെന്നായിരുന്നു ഇത് സംബന്ധിച്ച ചോദ്യങ്ങളോട് വിജയരാഘവന്റെ പ്രതികരണം.\nകെ ടി ജലീലിന്റെ രാജി പാർട്ടിയുടെയും മുന്നണിയുടെയും ധാർമിക മൂല്യങ്ങൾ ഉയർത്തിപിടിച്ചെന്ന് എം എ ബേബിയും പ്രതികരിച്ചു. ജലീൽ സ്വയം രാജി വച്ചതാണ് സ്വന്തം വാദം നീതി ന്യായ വ്യവസ്ഥയെ ബോധ്യപ്പെടുത്താൻ ഹൈക്കോടതിയിൽ പോയത്. നല്ല മാതൃകയെ അംഗീകരിക്കുന്നുവെന്നും ബേബി പ്രതികരിച്ചു. രാജി വെച്ചത് നല്ല തീരുമാനമെന്നായിരുന്നു പി ജയരാജന്റെ പ്രതികരണം.\nLast Updated Apr 13, 2021, 2:04 PM IST\nkt jaleel's resignation\nധാർമ്മികത ഉയർത്തിപ്പിടിച്ചുള്ള രാജി


Film based on Christchurch mosque attack in the works-ക്രൈസ്റ്റ് ചര്‍ച്ച് ഭീകരാക്രമണം സിനിമയാകുന്നു | Indian Express Malayalam\nfilm based on christchurch mosque attack in the works\nമാര്‍ച്ച് 15ന് ക്രൈസ്റ്റ് ചര്‍ച്ചിലെ മുസ്ലീം പള്ളികള്‍ക്ക് നേരെ വെള്ളിയാഴ്ച പ്രാര്‍ത്ഥനയ്ക്കിടയിലാണ് വെടിവെപ്പ് നടന്നത്.\nMay 16, 2019 3:38:46 pm\nന്യൂസിലാന്‍ഡിലെ ക്രൈസ്റ്റ് ചര്‍ച്ചിലുള്ള മുസ്ലീം പള്ളികള്‍ക്കു നേരെയുണ്ടായ ഭീകരാക്രമണങ്ങളെ അടിസ്ഥാനമാക്കി സിനിമയൊരുങ്ങുന്നു. ‘ഹെലോ ബ്രദര്’ എന്ന് പേരിട്ടിരിക്കുന്ന ചിത്രം സംവിധാനം ചെയ്യുന്നത് മോയസ് മസൂദാണെന്ന് വെറൈറ്റി റിപ്പോര്‍ട്ട് ചെയ്യുന്നു.\nമാര്‍ച്ച് 15ന് ക്രൈസ്റ്റ് ചര്‍ച്ചിലെ മുസ്ലീം പള്ളികള്‍ക്ക് നേരെ വെള്ളിയാഴ്ച പ്രാര്‍ത്ഥനയ്ക്കിടയിലാണ് വെടിവെപ്പ് നടന്നത്. ആക്രമണത്തില് 51 പേര് കൊല്ലപ്പെടുകയും നിരവധി പേര്‍ക്ക് പരുക്കേല്‍ക്കുകയും ചെയ്തിരുന്നു. വെടിവയ്ക്കുന്ന ദൃശ്യങ്ങള് അക്രമി സോഷ്യല് മീഡിയയില് ലൈവ് ആയി കാണിച്ചിരുന്നു.\nമരണത്തെയും തകര്‍ച്ചയേയും നേരിട്ട ഒരു കുടുംബം തങ്ങളുടെ ജീവന് രക്ഷിക്കാനുള്ള ശ്രമങ്ങള് തുടരുന്നതായാണ് കഥ വികസിക്കുന്നത്. ഇതിന് ക്രൈസ്റ്റ് ചര്‍ച്ച് ആക്രമണവുമായി ബന്ധമുണ്ടെന്ന് വെറൈറ്റി റിപ്പോര്‍ട്ട് ചെയ്യുന്നു.\n‘മനുഷ്യത്വത്തിന് നേരെയുള്ള ആക്രമണമാണ് മാര്‍ച്ച് 15ന് ക്രൈസ്റ്റ് ചര്‍ച്ചില് ലോകം സാക്ഷ്യം വഹിച്ചത്. മുറിവുകള് ഉണങ്ങിവരുന്നതിനായുള്ള ആദ്യ പടി എന്ന നിലയിലാണ് ഹെലോ ബ്രദര് എത്തുന്നത്. കാരണം വെറുപ്പിന്റേയും വര്‍ണവെറിയുടേയും തീവ്രവാദത്തിന്റേയുമെല്ലാം മൂലകാരണം എന്താണെന്ന് അറിയാനും പരസ്പരം നമുക്ക് മനസിലാക്കാനും ഇതുവഴി സാധിക്കും,’ മോയസ് മസൂദ് പറയുന്നു.\nRead More: ന്യൂസിലൻഡിലെ തെരുവുകളില് ഒട്ടാകെ ബാങ്ക് വിളി മുഴങ്ങി; രണ്ട് മിനിറ്റ് നിശബ്‌ദം പ്രാര്‍ത്ഥിച്ച് ലക്ഷങ്ങള്\nക്രൈസ്റ്റ് ചര്‍ച്ച് ആക്രമണത്തിന് ശേഷം ന്യൂസിലാന്‍ഡ് പ്രധാനമന്ത്രി ജെസീന്ത ആര്‍ഡേണ് വളരെ പക്വമായ പ്രതികരണമായിരുന്നു മുന്നോട്ട് വച്ചത്. കൊല്ലപ്പെട്ട മുസ്ലിം പൗരന്മാര്‍ക്കു വേണ്ടി ജസീന്ത ഹിജാബ് ധരിച്ചെത്തിയത് ശ്രദ്ധേയമായിരുന്നു. ന്യൂസിലന്‍ഡ് പള്ളിയില് നടന്ന വെടിവയ്പില് കൊല്ലപ്പെട്ട ഓരോ പൗരന്റെയും ബന്ധുക്കളെ ആശ്വസിപ്പിക്കാനായിരുന്നു ജസീന്തയെത്തിയത്. അവരെ ചേര്‍ത്തു പിടിച്ചു, ആശ്വസിപ്പിച്ചു. ഒപ്പം ഉണ്ടെന്നു പറഞ്ഞു. കൊല്ലപ്പെട്ടവരുടെ സംസ്‌കാര ചടങ്ങുകള്‍ക്കുള്ള പണം അവര് നല്‍കി. ലേബര് പാര്‍ട്ടിയുടെ പ്രവര്‍ത്തകയായ ഇവര് 2017 ഓഗസ്റ്റ് 1 മുതല് പാര്‍ട്ടി നേതാവാണ്. 2008 ലെ പൊതുതിരഞ്ഞെടുപ്പിലാണ് ആദ്യമായി പാര്‍ലമെന്റിലേയ്ക്ക് തിരഞ്ഞെടുക്കപ്പെട്ടത്.\nRead More: ‘ഞങ്ങൾ ശരിയ്ക്കും ഭാഗ്യവാന്മാരാണ്’; ക്രൈസ്റ്റ് ചർച്ച് വെടിപ്പിൽ നിന്ന് ബംഗ്ലാദേശ് ക്രിക്കറ്റ് ടീം രക്ഷപ്പെട്ടത് കഷ്ടിച്ച്\nക്രൈസ്റ്റ് ചര്‍ച്ചിലുണ്ടായ ആക്രമണത്തിന് ശേഷമുള്ള ആദ്യ പാര്‍ലമെന്റ് സെഷന് ന്യുസിലന്‍ഡ് ആരംഭിച്ചത് ഖുര്‍ആന് പാരായണത്തോടെയായിരുന്നു. മുസ്ലീം പള്ളികള്‍ക്കു നേരെയുണ്ടായ ആക്രമണത്തില് കൊല്ലപ്പെട്ടവര്‍ക്ക് ആദരസൂചകമായാണ് ഖുര്‍ആന് പാരായണം നടത്തിയത്. ഇമാം നിസാമുല് ഹഖ് തന്‍വിയായിരുന്നു പ്രാര്‍ഥന ചൊല്ലിയത്.\nWeb Title: Film based on christchurch mosque attack in the works


ധർമ്മജൻ ബോൾഗാട്ടി - വിക്കിപീഡിയ\nമുളവുകാട്, കൊച്ചി, ഇന്ത്യ\nനടൻ, സ്റ്റേജ് കലാകാരൻ, ടെലിവിഷൻ അവതാരകൻ, സ്റ്റാൻഡ്-അപ്പ് കൊമേഡിയൻ\nഒരു ചലച്ചിത്രനടനും നിർമ്മാതാവും ടെലിവിഷൻ അവതാരകനും മിമിക്രി താരവുമാണ് ധർമ്മജൻ ബോൾഗാട്ടി.\nകുമാരൻ-മാധവി ദമ്പതികളുടെ മകനായി കൊച്ചിയിലെ മുളവുകാട് എന്ന സ്ഥലത്ത് ജനിച്ചു. മുളവുകാട് ഹൈസ്കൂളിലായിരുന്നു പ്രാഥമിക വിദ്യാഭ്യാസം. പിന്നീട് കൊച്ചിയിലെ സെന്റ് ആൽബർട്ട്സ് കോളേജിൽ ചേർന്നു. സ്റ്റേജ് പരിപാടികൾ അവതരിപ്പിച്ചു കൊണ്ടായിരുന്നു കലാരംഗത്ത് തുടക്കം. ദേ മാവേലി കൊമ്പത്ത് പോലെയുള്ള കോമഡി സ്കിറ്റുകളുടെ രചനയിലും പങ്കെടുത്തു.\nഏഷ്യാനെറ്റ് പ്ലസ് ചാനലിൽ രമേശ് പിഷാരടിയോടൊപ്പം ബ്ലഫ് മാസ്റ്റേഴ്സ് എന്ന ഹാസ്യപരിപാടിയുടെ അവതാരകനായി മിനിസ്ക്രീനിൽ എത്തിയതോടെയാണ് ധർമ്മജൻ ശ്രദ്ധിക്കപ്പെടുന്നത്. പിന്നീട് രമേശ് പിഷാരടി, മുകേഷ് എന്നിവർ പ്രധാന അവതാരകരായ ‘ബഡായി ബംഗ്ലാവ്’ എന്ന ഹാസ്യപരിപാടിയിലും സ്ഥിരം സാന്നിധ്യമായി പ്രേക്ഷകപ്രീതി നേടി.\n2010-ൽ പുറത്തര്രങ്ങിയ പാപ്പി അപ്പച്ചാ എന്ന ചിത്രത്തിലൂടെയായിരുന്നു സിനിമയിൽ രംഗപ്രവേശം ചെയ്തത്. പിന്നീട് ഓർഡിനറി, മൈ ബോസ്, സൗണ്ട് തോമ, പ്രേതം, ആട് ഒരു ഭീകരജീവിയാണ് തുടങ്ങി നിരവധി ചിത്രങ്ങളിൽ ശ്രദ്ധേയമായ വേഷങ്ങൾ ചെയ്തു. കട്ടപ്പനയിലെ ഹൃത്വിക് റോഷൻ എന്ന ചിത്രത്തിലൂടെ വലിയ ജനപ്രീതി നേടി. ഈ ചിത്രത്തിലെ അഭിനയത്തിന് മികച്ച സഹനടനുള്ള ഏഷ്യാനെറ്റ് ഫിലിം അവാർഡ് നാമനിർദ്ദേശം ലഭിച്ചു. ധർമ്മജൻ നിർമ്മിച്ച് വിഷ്ണു ഉണ്ണികൃഷ്ണൻ സംവിധാനം ചെയ്ത 'നിത്യഹരിതനായകൻ' എന്ന ചിത്രത്തിൽ ഇദ്ദേഹം ഒരു ഗാനവും ആലപിച്ചിട്ടുണ്ട്.\nഅനുജയാണ് ഭാര്യ. വൈഗ, വേദ എന്നീ രണ്ട് പെണ്മക്കളാണ് ഈ ദമ്പതികൾക്ക്.\nഏഷ്യാനെറ്റ് ഫിലിം അവാർഡ് മികച്ച സഹനടൻ കട്ടപ്പനയിലെ ഋത്വിക് റോഷൻ നാമനിർദ്ദേശം\nസൗത്ത് ഇന്ത്യൻ ഇന്റർനാഷണൽ മൂവി അവാർഡ് മികച്ച ഹാസ്യതാരം 2017 കട്ടപ്പനയിലെ ഋത്വിക് റോഷൻ നാമനിർദ്ദേശം\nഐ.എഫ്.എ.എ.യുടെ ഉത്സവം മികച്ച ഹാസ്യതാരം കട്ടപ്പനയിലെ ഋത്വിക് റോഷൻ നാമനിർദ്ദേശം\nഫ്ലവേഴ്സ് ഗൾഫ് ഫിലിം അവാർഡ് മികച്ച ഹാസ്യതാരം കട്ടപ്പനയിലെ ഋത്വിക് റോഷൻ വിജയി\nവനിതാ ഫിലിം അവാർഡ് മികച്ച ഹാസ്യതാരം 2017 കട്ടപ്പനയിലെ ഋത്വിക് റോഷൻ വിജയി\nഏഷ്യാനെറ്റ് കോമഡി അവാർഡ് വെർസറ്റൈൽ പെർഫോമർ (ടി.വി.) 2016 ബഡായി ബംഗ്ലാവ് വിജയി\nഏഷ്യാനെറ്റ് ഫിലിം അവാർഡ് മികച്ച ഹാസ്യതാരം 2018 വിവിധ ചിത്രങ്ങൾ വിജയി\n↑ 1.0 1.1 1.2 http://www.mangalamvarika.com/index.php/en/home/index/235/21\n↑ മനോരമ ഓൺലൈൻ, 16 നവംബർ, 2018\n↑ ഫിൽമി ബീറ്റ്, ഫെബ്രുവരി 17, 2018\n"https://ml.wikipedia.org/w/index.php?title=ധർമ്മജൻ_ബോൾഗാട്ടി&oldid=3537016" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 05:44, 18 മാർച്ച് 2021.


റാഫേല് ഇടപാട്: വിമാനത്തിന്‍റെ അടിസ്ഥാനവില 670 കോടിയെന്ന് കേന്ദ്ര...\nറാഫേല് ഇടപാട്: വിമാനത്തിന്‍റെ അടിസ്ഥാനവില 670 കോടിയെന്ന് കേന്ദ്രം\n05 Jun, 2018 at 09:59 AM\nറാഫേല് ഇടപാടിന്‍റെ അന്തിമവില നിശ്ചയിച്ചിട്ടില്ലെന്ന് കേന്ദ്ര സര്‍ക്കാര്.\nറാഫേല് ഇടപാടിന്‍റെ അന്തിമവില നിശ്ചയിച്ചിട്ടില്ലെന്ന് കേന്ദ്ര സര്‍ക്കാര്. അതിനാല് തന്നെ ഇടപാടില് വില കൂട്ടിയെന്ന് പറയാനാവില്ലെന്നും പ്രതിരോധ മന്ത്രാലയം വ്യക്തമാക്കി. അതേസമയം ആയുധങ്ങളും സര്‍വ്വീസിങ് അടക്കമുള്ളവ ഉൾപ്പെടാതെ ഒരു വിമാനത്തിന് മാത്രം ഏകദേശം 670 കോടി രൂപ വിലവരുമെന്നും വ്യത്യസ്ത ചോദ്യങ്ങള്‍ക്കുള്ള മറുപടിയില് കേന്ദ്രം അറിയിച്ചു.\nമുന് സര്‍ക്കാര് 126 റാഫേല് വിമാനങ്ങള്‍ക്കാണ് ഫ്രാന്‍സുമായി ചര്‍ച്ചകള് നടത്തിയെങ്കില് ബിജെപി സര്‍ക്കാര് ഫ്രാന്‍സുമായി 36 റാഫേല് യുദ്ധവിമാനങ്ങള് വാങ്ങാനാണ് 2016 സെപ്തംബറില് കരാറിലേര്‍പ്പെട്ടത്. ഇതില് അഴിമതിയുണ്ടെന്നാണ് പ്രതിപക്ഷ ആരോപണം. എന്നാല് മുന്‍സര്‍ക്കാരിന്‍റെ നീക്കം 108 യുദ്ധവിമാനങ്ങള് ഇന്ത്യയില് നിര്‍മിക്കാനുള്ള ലൈസന്‍സിനാണ്. പക്ഷേ നിലവിലെ കരാര് പൂര്‍ണസജ്ജമായ 36 റാഫേല് വിമാനങ്ങള് വാങ്ങാനാണ്. അതിനാല് തന്നെ യുപിഎ യുടെ പ്രൊപ്പോസലും നിലവിലെ കരാറും തമ്മില് താരതമ്യം ചെയ്യാനാവില്ലെന്നാണ് വാദം. പുതിയ കരാര് പ്രകാരം കൂടുതല് സാമ്പത്തിക ബാധ്യതയുണ്ടാകുമെന്ന വാദവും സര്‍ക്കാര് തള്ളിക്കളഞ്ഞു. ഇടപാടിലെ തുക ഇതുവരേയും അന്തിമമായി നിശ്ചയിച്ചിട്ടില്ലെന്നും പ്രതിരോധ മന്ത്രാലയം വിവേക് ടങ്കയുടെ ചോദ്യത്തിന് മറുപടി നല്‍കി.\nഅതേസമയം 2016 നവംബറിലെ വിനിമയ നിരക്കനുസരിച്ച് ഒരു റാഫേല് വിമാനത്തിന് ഏകദേശം 670 കോടി വിലവരുമെന്നാണ് മറ്റൊരംഗമായ രവി പ്രകാശ് വര്‍മയുടെ ചോദ്യത്തിന് പ്രതിരോധ മന്ത്രാലയം നല്‍കിയ മറുപടി. എന്നാലിത് അനുബന്ധ ഉപകരണങ്ങളോ ആയുധങ്ങളോ ഇന്ത്യയുടെ ആവശ്യപ്രകാരമുള്ള മാറ്റങ്ങളോ വരുത്താത്തതാണ്. മെയിന്‍റനന്‍സും മറ്റ് സേവനങ്ങളും ഇതിനുപുറമെ വരുമെന്നും കേന്ദ്രത്തിന്‍റെ മറുപടി വ്യക്തമാക്കുന്നു. ഇതെല്ലാം ചേര്‍ന്ന് എത്രയാണ് ഓരോ വിമാനത്തിനും ഇന്ത്യക്ക് ചെലവാകുന്നതെന്ന് പക്ഷെ ഇപ്പോഴും ഇന്ത്യ വ്യക്തമാക്കിയിട്ടില്ല.\nRafale DealRafale fighter planeRafale fighter jets


അബുദാബി: അനധികൃത താമസക്കാര്‍ക്ക് പിഴ കൂടാതെ രാജ്യം വിട്ട് പോകാനോ വിസാ ക്രമീകരണം നടത്താനോ വേണ്ടി രണ്ട് മാസത്തെ പൊതുമാപ്പ് അനുവദിച്ചതായി യു.എ.ഇ താമസ കുടിയേറ്റ വകുപ്പ് അസിസ്റ്റന്റ് അണ്ടര് സെക്രട്ടറി മേജര് ജനറല് നാസര് അവാദി അല് മിന്‍ഹാലി അറിയിച്ചു.\nഅനധികൃത താമസക്കാര്‍ക്ക് യു.എ.ഇയിലെവിടെയും താമസ കുടിയേറ്റ വകുപ്പ് ഓഫീസ് സന്ദര്‍ശിച്ച് കടലാസ് പണികള് പൂര്‍ത്തിയാക്കാം. രാജ്യം വിട്ടുപോകാന് ആഗ്രഹിക്കുന്നവര്‍ക്ക് പിഴ ചുമത്തുകയില്ല.\nവിസാ കാലാവധി കഴിഞ്ഞവര്‍ക്കുള്ള പിഴയില് ഇളവുണ്ടാകും. ഡിസംബര് നാല് മുതല് ഫെബ്രുവരി നാല് വരെയാണ് പൊതുമാപ്പ് കാലാവധി. ഇതിനിടയില് വിസാ മാറ്റം നടത്തുകയോ രാജ്യം വിട്ട് പോകുകയോ വേണം. ഇല്ലെങ്കില് കടുത്ത നടപടി നേരിടേണ്ടി വരും.\nഅനധികൃത താമസക്കാര് ഡിസംബര് ആദ്യ വാരം തന്നെ താമസ -കുടിയേറ്റ വകുപ്പില് ഹാജരാകണം. യാത്രാരേഖകള് ഇല്ലാത്തവര് അതാത് നയതന്ത്ര കാര്യാലയങ്ങളില് നിന്ന് ഔട്ട്പാസ് കരസ്ഥമാക്കണം. പൊതുമാപ്പിന് ശേഷം വ്യാപക തിരച്ചില് ആരംഭിക്കും. പിടിക്കപ്പെട്ടാല് കടുത്ത ശിക്ഷ ഏല്‍ക്കേണ്ടി വരുമെന്നും മേജര് ജനറല് പറഞ്ഞു.\nപാസ്‌പോര്‍ട്ടും എയര്‍ലൈന് ടിക്കറ്റും ഹാജരാക്കുന്നവര്‍ക്ക് സ്വദേശത്തേക്ക് തിരികെ പോകുന്നതിന് വിലക്കുണ്ടാകില്ലെന്നാണ് അറിയുന്നത്. യാതൊരു യാത്രാരേഖയും ഇല്ലാത്തവര്‍ക്ക് വിലക്കുണ്ടായേക്കും.\nരണ്ടാഴ്ചത്തെ ബോധവത്ക്കരണം ഏര്‍പ്പെടുത്തിയിട്ടുണ്ട്. ബംഗ്ലാദേശികളാണ് അനധികൃത താമസക്കാരില് കൂടുതല് എന്നാണ് നിഗമനം. ഇന്ത്യക്കാരും പാക്കിസ്ഥാനികളും ധാരാളമായുണ്ട്.


Mansiya V P replys critics by her Rank winning | കഥകളി പഠിച്ചതിനും തട്ടമിടാത്തതിനും മഹല്ലിലും നാട്ടിലും ഒറ്റപ്പെടുത്തി; ഉമ്മ മരിച്ചപ്പോൾ ഖബർസ്ഥാനിൽ അടക്കാൻ സമ്മതിച്ചില്ല; നടന്നുപോകുമ്പോൾ കുശുകുശുക്കുന്നവർ ഇപ്പോഴുമുണ്ട്; ചെന്നൈയിൽ പോയി പഠിക്കാൻ സഹായിച്ചത് സ്പീക്കർ ശ്രീരാമകൃഷ്ണൻ; വിലക്കിയവർക്ക് ഒന്നാം റാങ്കിലൂടെ മറുപടി; മൻസിയ മറുനാടൻ മലയാളിയോട് മനസു തുറക്കുന്നു - MarunadanMalayali.com\nMay 22, 2017 | 12:27 PM IST | Permalink\nമലപ്പുറത്തെ നർത്തകരും സഹോദരങ്ങളുമായ റൂബിയയെയും മൻസിയയെയും അത്രപെട്ടെന്നൊന്നും മലയാളി മറക്കില്ല. കുറച്ചു വർഷങ്ങൾക്കു മുമ്പത്തെ കഥയാണ്. തൊണ്ണൂകളുടെ അവസാനവും രണ്ടായിരത്തിന്റെ ആദ്യവും കേരളം സജീവമായി ചർച്ച ചെയ്ത മലപ്പുറത്തെ മതവിലക്കിന്റെ ചരിത്രം. കഥകളി പഠിക്കാൻ പോയതിനാണ് റൂബിയയെയും മൻസിയയെയും കുടുംബത്തോടെ മഹല്ലും നാട്ടിലെ മതവാദികളും പലതരത്തിൽ വിലക്കിയത്. എന്നാൽ തോറ്റുപിൻവാങ്ങാൻ തയാറായിരുന്നില്ല രണ്ടുപേരും. അരങ്ങുകളിൽ ചിലങ്കയിലായി ഇരുവരും സമ്മാനങ്ങൾ വാരിക്കൂട്ടി. വിലക്കുകളെ നൃത്തം ചെയ്തു തോൽപിച്ചു. ഇളയകുട്ടി മൻസിയ ഇപ്പോൾ വീണ്ടും ചരിത്രം കുറിച്ചിരിക്കുന്നു. മദ്രാസ് സർവകലാശാലയിൽ എംഎ ഭരതനാട്യത്തിൽ ഒന്നാം റാങ്ക് നേടിയാണ് മൻസിയ ഇക്കാലമത്രയും വിലക്കുകളിലൂടെ ഉപദ്രവിച്ച മതവാദികൾക്കു മറുപടി നൽകിയിരിക്കുന്നത്. സ്പീക്കർ പി ശ്രീരാമകൃഷ്ണനാണ് മൻസിയയ്ക്ക് ചെന്നൈയിൽപോയി പഠിക്കാൻ സഹായമൊരുക്കിയത്. മൻസിയ മറുനാടൻ മലയാളിയോടു സംസാരിക്കുന്നു, കഴിഞ്ഞകാലത്തെക്കുറിച്ച്... പോരാട്ടങ്ങളെക്കുറിച്ച്... സ്വപ്‌നങ്ങളെക്കുറിച്ച്....\nമലപ്പുറം വള്ളുവമ്പ്രത്തെ ഒരു സാധാരണ മുസ്‌ളിം കുടുംബത്തിൽ അലവിക്കുട്ടി, ആമിന ദമ്പതികളുടെ ഇളയ മകളായാണ് മൻസിയയുടെ ജനനം. നൃത്തം അഭ്യസിച്ചതിന്റെ പേരിൽ മഹല്ലിൽനിന്നും സമുദായത്തിൽനിന്നു വരെ ഒറ്റപ്പെട്ടു കഴിയേണ്ടിവന്നു. പ്രതിസന്ധികളും ഭീഷണികളും നിറഞ്ഞ ജീവിതത്തിൽ നിശ്ചയദാർഢ്യത്തിന്റെ കരുത്തിൽ മൻസിയ വിജയത്തിന്റെ പടവുകൾ ചവിട്ടുകയായിരുന്നു. ഇഷ്ടവിഷയത്തിൽ ഒന്നാം റാങ്കിന്റെ തിളക്കം കാണാൻ ഉമ്മ ആമിന ജീവിച്ചിരിപ്പില്ലെന്ന സങ്കടം മാത്രമാണ് മൻസിയക്ക് ബാക്കി.\nഭരതനാട്യം, കുച്ചുപ്പുടി, കേരള നടനം തുടങ്ങിയ ഇനങ്ങളിൽ മൻസിയ സ്‌കൂൾ പഠനകാലത്തേ സമ്മാനങ്ങൾ വാരിക്കൂട്ടിയിരുന്നു. എന്നാൽ കഥകളി അഭ്യസിച്ച് അരങ്ങിലെത്തിയതോടെയാണ് വിവാദങ്ങൾ തുടങ്ങിയത്. ക്ഷേത്രകല അഭ്യസിക്കുകയും കഥകളിവേഷം കെട്ടുകയും ചെയ്തത് മതമേലധ്യക്ഷന്മാർ അപരാധമായി കണ്ടു. മലപ്പുറം ജില്ലയിൽനിന്നു കഥകളി അവതരിപ്പിച്ച ആദ്യ മുസ്ലിം സഹോദരിമാർ കൂടിയായിരുന്നു മൻസിയയും ജേഷ്ഠ സഹോദരി റൂബിയയും. എതിർപ്പുകളും വിമർശനങ്ങളും മൻസിയക്ക് നൽകിയത് മുന്നോട്ടു ഗമിക്കാനുള്ള ഊർജ്ജമായിരുന്നു. ഇന്ന് സ്‌കൂൾ കലോത്സവങ്ങളിൽ വിധികർത്താവായെത്തുന്ന സ്ഥിരം അതിഥികൂടിയാണ് മൻസിയ. ഡാൻസിൽ എംഫിലും പിഎച്ച്ഡിയും ചെയ്യുന്നതോടൊപ്പം ഒരു പെർഫോമറായി തിളങ്ങാനാണ് മൻസിയയുടെ ആഗ്രഹം.\nവിമർശകർ പലരും ഇന്ന് പിന്തുണയുമായെത്തിയിട്ടുണ്ട്. എതിർപ്പുകളില്ലായിരുന്നെങ്കിൽ താൻ ഒന്നുമാകില്ലായിരുന്നുവെന്നും എതിർത്തവർക്കും പിന്തുണച്ചവർക്കും നന്ദിയുണ്ടെന്നും മൻസിയ മറുനാടൻ മലയാളിയോട് പറഞ്ഞു. മദ്രാസ് യൂണിവേഴ്‌സിറ്റിയിലെ എം.എ പരീക്ഷാ ഫലം വന്ന ശേഷം വി.പി മൻസിയ മറുനാടൻ മലയാളിക്ക് അനുവദിച്ച അഭിമുഖത്തിന്റെ പൂർണരൂപം:\n? വിമർശനങ്ങളോടും പ്രതിബന്ധങ്ങളോടും പൊരുതിയാണ് മൻസിയ ഇപ്പോൾ ഈ നേട്ടത്തിൽ എത്തിനിൽക്കുന്നത്. എന്താണ് തോന്നുന്നത്.\nഎന്റെ ഇഷ്ട വിഷയമായ ഭരതനാട്യത്തിൽ തന്നെ ഒന്നാം റാങ്ക് ലഭിച്ചതിൽ ഞാൻ ഏറെ സന്തോഷത്തിലാണ്. സഹായിച്ചവർക്കും പിന്തുണച്ച് കൂടെ നിന്നവർക്കും നന്ദിയുണ്ട്. മഞ്ചേരി എൻ.എസ്.എസ് കോളേജിൽ ബി.എ ഇംഗ്ലീഷ് ഡിഗ്രി കഴിഞ്ഞ് മദ്രാസ് യൂണിവേഴ്‌സിറ്റിയിൽ പോയി. രണ്ട് വർഷത്തെ പിജി കോഴ്‌സ് എം.എ ഭരതനാട്യമായിരുന്നു പഠിച്ചത്. കഴിഞ്ഞ ദിവസം റിസൾട്ട് വന്നു. അതിനു ശേഷമാണ് റാങ്ക് ഉണ്ടെന്ന് അറിയുന്നത്. ഒരുപാട് സന്തോഷമുണ്ട് കാരണം, പത്താം ക്ലാസിൽ ഫുൾ എ പ്ലസ് ആയിരുന്നു. പ്ലസ് ടുവിനും ഒരു എ പ്ലസ് മാത്രമായിരുന്നു കുറഞ്ഞത്. പഠനത്തിൽ ഒരുപാട് നേട്ടങ്ങൾ ഉണ്ടായിരുന്നൈങ്കിലും അന്നില്ലാത്തത്രയും സന്തോഷം ഇപ്പോഴുണ്ട്. ഡാൻസ് പഠിച്ചതുകൊണ്ട് മാത്രമാണ് എനിക്ക് ഈ എതിർപ്പുകളെല്ലാം വന്നത്. എതിർപ്പ് നേരിട്ട അതേ വിഷയത്തിൽ ആരുടെയൊക്കെയോ പ്രാർത്ഥനകൊണ്ട് കിട്ടിയ നേട്ടം ഇരട്ടി മധുരമായി തോന്നുകയാണിപ്പോൾ. ഉമ്മ ഇപ്പോൾ ജീവിച്ചിരിപ്പില്ല, ഉപ്പയ്ക്കും ഉമ്മയ്ക്കും കൊടുക്കാൻ പറ്റുന്ന വലിയൊരു സമ്മാനമായാണ് ഞാൻ ഇതിനെ കാണുന്നത്. ഇനി അവർ ആഗ്രഹിക്കുന്ന പോലെ മുന്നോട്ടു പോകും. എന്റെ നേട്ടം കാണാൻ ഉമ്മ ജിവിച്ചിരിപ്പില്ലെന്ന സംങ്കടം എനിക്കുണ്ട്. പക്ഷേ, ഉമ്മ എവിടെ നിന്നെങ്കിലും ഇത് കാണുമെന്ന് എനിക്കുറപ്പാണ്. അതുകൊണ്ടായിരിക്കാം ഇത്രയും മത്സരം നിറഞ്ഞ സാഹചര്യത്തിൽ നിന്നും എനിക്ക് ഒന്നാം റാങ്ക്\nലഭിച്ചത്. എന്നെക്കാളും സന്തോഷം എന്റെ കൂട്ടുകാർക്കും പിന്തുണച്ചവർക്കുമെല്ലാമാണ്. ഫോൺ കോളിലൂടേയും അല്ലാതെയും അവരെല്ലാം അഭിനന്ദനം അറിയിച്ചിരുന്നു.\n? സ്പീക്കർ ശ്രീരാമകൃഷ്ണൻ പഠനച്ചെലവ് വഹിക്കുന്നത് എങ്ങിനെയായിരുന്നു.\nസ്പീക്കർ ശ്രീരാമകൃഷ്ണൻ സാറും ഉപ്പയുടെ ഫാമിലി ഫ്രണ്ടായ സിബി സാറുമാണ് എന്റെ പഠനച്ചെലവ് വഹിച്ചത്. രണ്ട് പേരും എന്നെക്കുറിച്ചുള്ള വാർത്തകളും പ്രശ്‌നങ്ങളും അറിഞ്ഞിരുന്നവരാണ്. ഞാൻ പാർട്ടി പ്രവർത്തക കൂടിയായിരുന്നു. ഡിഗ്രി കഴിഞ്ഞ് ഒരു വേദിയിൽ നിന്നാണ് ശ്രീരാമകൃഷ്ണൻ സാർ എന്റെ ഡാൻസും പഠനവും അന്വേഷിച്ചത്. എന്റെ തുടർപഠനത്തെ കുറിച്ച് അന്ന് അവിടെവച്ച് അവർ തിരക്കിയിരുന്നു. പിന്നീടാണ് വിളിച്ചു പറഞ്ഞത് ചെന്നൈയിലൊക്കെ പഠിക്കാൻ നല്ല ചെലവ് വരില്ലേ.., കുഴപ്പമില്ല ഇഷ്ടള്ള സ്ഥലത്ത് പഠിച്ചോളൂ ചെലവ് നോക്കാമെന്ന്.\n? തുടർ പഠനം, ഭാവി.\nഎം.എഫിൽ ചെയ്യണം. എവിടെയാണെന്ന് തീരുമാനിച്ചിട്ടില്ല. കലാമണ്ഡലത്തിൽ എൻട്രൻസ് എഴുതി കിട്ടിയിട്ടുണ്ട്. ഒന്നാം റാങ്ക് കിട്ടിയതുകൊണ്ട് മദ്രാസ് യൂണിവേഴ്‌സിറ്റിയിൽ തന്നെ സീറ്റ് ലഭിക്കും. രണ്ട് വർഷം ചെന്നൈയിൽ ആയിരുന്നില്ലേ, ഇനി നാട്ടിൽ നിന്ന് പഠിക്കണമെന്നാണ് താൽപര്യം. ചെന്നൈയിൽ നൃത്തത്തിൽ ഒരുപാട് അവസരങ്ങളുണ്ട്. പക്ഷേ, നാട്ടിൽ എന്നെ അറിയും, അവിടെ ഞാൻ മറ്റൊരാളല്ലേ... ഡാൻസ് പഠനം മാത്രമല്ല ഞാൻ ഉദ്ദേശിക്കുന്നത് ഒരു പെർഫോമർ കൂടിയാവാനാണ്. പിഎച്ച്ഡി എടുക്കണം നെറ്റ് പരീക്ഷ എഴുതി കോളേജ് ലക്ച്ചറർ ആകണം എന്നൊക്കെയാണ് ആഗ്രഹം. ടീച്ചിങ് ഫീൽഡിൽ മാത്രം ഒതുങ്ങിക്കൂടാൻ താൽപര്യമില്ല, പേർഫോമറാകാനാണ് അതിലേറെ താൽപര്യം. കേരളത്തിൽ ഒരുപാട് നൃത്താധ്യാപികമാരുണ്ടെങ്കിലും മിക്കവരും സ്റ്റേജിൽ ഇപ്പോൾ കയാറാത്തവരാണ്. ചെന്നൈയിൽ നേരെ തിരിച്ചാണുള്ളത്. അവിടെ അദ്ധ്യാപകർ സ്റ്റേജിലും ലൈവാകുന്നവരാണ്.\nഇപ്പോഴില്ല. പഠനവും ഡാൻസും ലക്ഷ്യങ്ങളുമാണിപ്പോൾ. എന്തായാലും ഒരു അഞ്ച് കൊല്ലം കഴിഞ്ഞിട്ടേ അതിനെ കുറിച്ച് ചിന്തിക്കുന്നുള്ളൂ... ഞാനും ഉപ്പയുമാണ് ഇപ്പോൾ ഞങ്ങളുടെ വീട്ടിൽ താമസിക്കുന്നത്. ഉപ്പ ക്ലിനിക്ക് നടത്തുന്നു. എന്റെ ജേഷ്ഠ സഹോദരി റൂബിയ വിവാഹം കഴിഞ്ഞ് ഇപ്പോൾ ഉത്തർപ്രദേശിലാണുള്ളത്. താത്തയും ഡാൻസിന്റെ ഫീൽഡിലാണുള്ളത്.\nഎന്നെ വിമർശിച്ചിരുന്ന ആളുകളിൽ പലരും ഇപ്പോൾ അഭിന്ദനവുമായെത്തുന്നുണ്ട്. ആ സമയത്ത് നാട്ടിലുള്ള പലർക്കും എന്നെ പരസ്യമായി പിന്തുണയ്ക്കാൻ പേടിയായിരുന്നു. അവർക്കെല്ലാം ഇപ്പോൾ ആത്മവിശ്വാസം കൈവന്നിട്ടുണ്ട്. സോഷ്യൽ മീഡിയയിലൂടെയും നാട്ടിൽനിന്നുമെല്ലാം ഇപ്പോൾ നല്ല സപ്പോർട്ട് കിട്ടുന്നുണ്ട്. അന്ന് ഞങ്ങളെ എതിർത്തവരെല്ലാം ഇപ്പോഴും ഇവിടെ അതുപോലെയുണ്ട്. ഞങ്ങളും അതുപോലെ തന്നെയുണ്ട്. അവരാരും ഇപ്പോൾ എതിർപ്പുമായി വരാറില്ല. ഞങ്ങൾ അവരെ ആശ്രയിക്കാറുമില്ല. ഉമ്മ ആയിരുന്നു ഞങ്ങളുടെ വീട്ടിൽ വിശ്വാസിയായി ഉണ്ടായിരുന്നത്. ഉപ്പ പക്കാ കമ്മ്യൂണിസ്റ്റാണ്. ഞാനും താത്തയും അതു പോലെതന്നെയാണ് വളർന്നത്. ഉമ്മ പോയി. ഇപ്പൊ ഞങ്ങൾക്ക് മഹല്ലിന്റെ ഒരു ആവശ്യവുമില്ല. ആ കാര്യങ്ങൾ നോക്കാറുമില്ല, അവർ ഇങ്ങോട്ടുമില്ല. ഇടക്ക് ചില തലപ്പാവുധാരികളായ മതപണ്ഡിതർ എത്തി ഉപദേശിച്ചിട്ടൊക്കെ പോകും. മരണവും മരണാനന്തര ജീവിതവുമൊക്കെയായിരിക്കും അവർ പറയുക. നാട്ടിൽനിന്നുള്ള വിമർശനങ്ങൾ കുറവാണ്. ചിലർ ഇപ്പോഴും കുശുകുശുക്കും. നമ്മൾ നടന്നു പോകുമ്പോൾ ചിലർ എന്തെങ്കിലും കമന്റ്‌സ് പറയും. പക്ഷ, പണ്ടുണ്ടായിരുന്നത്രയും ഇപ്പോയില്ല. പണ്ട് ഞങ്ങൾ ഒറ്റപ്പെട്ട അവസ്ഥയായിരുന്നു. അന്ന് പത്തു പേരിൽ ഒരാൾ മാത്രമായിരുന്നു ഞങ്ങളെ നോക്കി ചിരിച്ചിരുന്നത്. ഇപ്പോൾ ഈ എണ്ണം കൂടിവന്നു.\n? എതിർപ്പുകളുടെ തുടക്കം എങ്ങിനെയാണ്\nഎന്റേയും താത്തയുടേയും ഡാൻസ് ആയിരുന്നു എതിർപ്പുകളുടെ തുടക്കമെങ്കിലും അതിനു പിന്നിൽ രാഷ്ട്രീയം കൂടിയുണ്ടായിരുന്നു. മലപ്പുറം ജില്ലയിൽ ഞങ്ങളുടെയൊക്കെ പ്രദേശം മുസ്ലിംലീഗിന്റെ ശക്തി കേന്ദ്രങ്ങളാണ്. ഉപ്പ ചെറുപ്പം തൊട്ടേ ഉറച്ച കമ്മ്യൂണിസ്റ്റുകാരനും നാടകനടനുമായിരുന്നു. ഞങ്ങൾ സജീവ രാഷ്ട്രീയത്തിൽ ആദ്യം ഉണ്ടായിരുന്നില്ല. താത്ത തീരെ രാഷ്ട്രീയത്തിൽ ഉണ്ടായിരുന്നില്ല. ഉപ്പ കമ്മ്യൂണിസ്റ്റാണെന്നും ഹിന്ദുക്കളുടെ ഡാൻസ് കുട്ടികൾ പഠിക്കുന്നുവെന്നും പറഞ്ഞായിരുന്നു എതിർപ്പ് തുടങ്ങിയത്. ഞങ്ങൾക്കെതിരെയുള്ള എതിർപ്പുകളുടെ പിന്നിൽ രാഷ്ട്രീയം ഒരു കാരണമായിരുന്നു. താത്ത ഡാൻസ് പഠിച്ചിരുന്ന കാലത്താണ് ശരിക്കും വിവാദങ്ങൾ തുടങ്ങുന്നത്. പത്താം ക്ലാസ് പഠിച്ചിരുന്ന കാലം. പിന്നീട് പ്ലസ്ടു കഴിഞ്ഞ ശേഷം അവൾ കേരളം വിട്ടു. ഇതിനു ശേഷമാണ് എനിക്കെതിരെയുള്ള എതിർപ്പുകൾ തുടങ്ങുന്നത്. ഈ സമയം ഞാൻ എട്ടാം ക്ലാസിലാണ് പഠിക്കുന്നത്. അന്നു മുതൽ ഓരോ കലോത്സവങ്ങളിലും സമ്മാനങ്ങൾ നേടുമ്പോൾ എതിർപ്പുകളും കൂടി വന്നു. പഠിച്ച സ്‌കൂളിൽ നിന്നുവരെ എതിർപ്പുയർന്നു. ഞാനും താത്തയും കഥകളി ചെയ്തതോടു കൂടിയാണ് ഇവർക്ക് ആകെ പ്രശ്‌നമായത്.\n? ഏതൊക്കെ തരത്തിലുള്ള എതിർപ്പുകൾ നേരിടേണ്ടി വന്നു.\nഉമ്മ മരിച്ചപ്പോൾ മഹല്ല് ഖബർസ്ഥാനിൽ ഖബറടക്കാൻ പറ്റിയിരുന്നില്ല. ഉമ്മുയുടെ ആങ്ങളമാരുടെ ഇടപെടലുകളെത്തുടർന്ന് അവരുടെ നാടായ കൊണ്ടോട്ടിയിലായിരുന്നു അന്ന് ഖബറടക്കിയത്. 2006 ലായിരുന്നു ഇത്. ഉമ്മയുടെ ചികിത്സക്കായി സഹായം ലഭിക്കാൻ മഹല്ലിൽനിന്ന് ഒരു കത്ത് ആവശ്യമായി വന്നു. ഈ കത്തിനായി മഹല്ല് അധികൃതരെ സമീപിച്ചപ്പോഴാണ് അറിയുന്നത് ഞങ്ങൾ മഹല്ല് കമ്മറ്റിയിൽ ഇല്ല എന്ന്. രണ്ടു കുട്ടികളും ഹിന്ദുക്കളുടെ ഡാൻസ് കളിക്കുന്നു, ഉപ്പ നാടക നടനായിരുന്നു എന്നൊക്കെയായിരുന്നു അവർ പറഞ്ഞ കാരണങ്ങൾ. എതിർപ്പുകളിലെല്ലാം ഞങ്ങളുടെ രാഷ്ട്രീയവും പ്രധാനഘടകമായിരുന്നു. പല പരിപാടികൾ പോലും ഞങ്ങളെ അതിന്റെ പേരിൽ അറിയിച്ചിരുന്നില്ല. പലതിനും വിലക്കേർപ്പെടുത്തി. മൊറയൂർ സ്‌കൂളിൽ ഒരിക്കൽ എൻ.എസ്്.എസ് ക്യാമ്പ് നടക്കുന്ന സമയത്ത് എന്നെയും താത്തയേയും ഉദ്ഘാടനത്തിന് ക്ഷണിച്ചു. അവിടത്തെ ലീഗുകാരായിരുന്നു ക്യാമ്പിനുള്ള സൗകര്യങ്ങളൊക്കെ ഒരുക്കിക്കൊടുത്തത്. മൻസിയയും റൂബിയയും ഉദ്ഘാടനം ചെയ്യാനുണ്ടെങ്കിൽ ഞങ്ങൾക്ക് മുന്നോട്ടു കൊണ്ടുപോകാൻ പറ്റില്ലയെന്ന് അവർ പറഞ്ഞു. ഇത്തരത്തിലുള്ള പല സാഹചര്യങ്ങളുമുണ്ടായിട്ടുണ്ട്. ഭീഷണിയും ഒരുപാടുണ്ടായിട്ടുണ്ട്. നേരിട്ടായിരുന്നില്ല, ഇതെല്ലാം ഫേസ്‌ബുക്ക് വഴിയായിരുന്നു. അതൊക്കെ ഓരോ ബുദ്ധിയില്ലാത്ത ആളുകളാണെന്നേ കരുതുന്നുള്ളൂ..ഓരോ ഇഷ്യൂ വരുമ്പോഴാണ് ഇവരെല്ലാം സോഷ്യൽ മീഡിയയിൽ എതിർപ്പുമായെത്തുന്നത്. കോഴിക്കോട് സ്‌റ്റേറ്റ് കലോത്സവം നടന്ന സമയത്ത് ശിഹാബ് തങ്ങളുടെ ഫോട്ടോ വെച്ചതുമായി ബന്ധപ്പെട്ട് ഒരു അഭിപ്രായം പറഞ്ഞിന്റെ പേരിൽ ഫേസ്‌ബുക്കിലൂടെ ഒരുപാട് എതിർപ്പുകൾ ഉണ്ടായിരുന്നു. എതിർപ്പുകളെല്ലാം മതത്തിന്റെ പേരിലായിരുന്നു നടത്തിയതെല്ലാം. രാഷ്ട്രീയക്കാരാണെങ്കിൽ പോലും മതത്തിന്റെ കാര്യം പറഞ്ഞായിരുന്നു എതിർത്തത്. അതുകൊണ്ടു തന്നെ മറ്റു മതക്കാർക്ക് ഇടപെടാനും പറ്റാത്ത അവസ്ഥയായിരുന്നു.\n? മതപരമായ കാര്യങ്ങളായിരുന്നോ പ്രശ്‌നത്തിന്റെ കാതൽ.\nമതത്തിനല്ല പ്രശ്‌നം യഥാർത്ഥത്തിൽ, ആളുകൾക്കാണ്. മതത്തിന് ഒരിക്കലും പ്രശ്‌നമില്ല. പക്ഷേ ഞാൻ മതത്തിൽ വിശ്വസിക്കുന്നില്ല. എന്റെ ഉപ്പ ചെറുപ്പകാലത്ത് വിശ്വാസിയായിരുന്നു. ഉമ്മ മരിക്കും വരെ വിശ്വാസിയായിരുന്നു. ഞങ്ങളെ മദ്രസയിലേക്കൊക്കെ വിട്ടിരുന്നു. അതോടൊപ്പം രാമായണവും ബൈബിളും മറ്റു മതങ്ങളെപ്പറ്റി പഠിക്കാനും ഉപ്പ ഞങ്ങളോടു പറഞ്ഞു. എന്നാൽ മാത്രമേ അതിലെ ശരി തെറ്റുകൾ മനസിലാക്കാൻ പറ്റുകയുള്ളൂ. ഞാൻ ഒമ്പതാം ക്ലാസ് വരെയും താത്ത എട്ടാം ക്ലാസ് വരെയും മദ്രസയിൽ പഠിച്ചു. ഏഴാം ക്ലാസ് മുതൽ പ്രശ്‌നങ്ങൾ ആരംഭിച്ചിരുന്നു. പിന്നീട് കഷ്ടിച്ച് രണ്ടു വർഷം കൂടി പഠിച്ചായിരുന്നു മദ്രസ നിർത്തിയത്. അന്നു മുതൽ ഞാൻ മതവിശ്വാസിയായിരുന്നില്ല. ഉസ്താദുമാർ എന്തു കഥ പറയുമ്പോഴും പാഠമെടുക്കുമ്പോഴും ഞാൻ സംശയങ്ങൾ ചോദിച്ചു കൊണ്ടിരുന്നു. അത്ര സംസാരിക്കാത്ത കുട്ടിയായിരുന്ന എന്നെ സംശയം ചോദിക്കുന്നതു മുതലാണ് നോട്ട് ചെയ്തത്. അങ്ങോട്ട് ചോദ്യം ചോദിക്കൽ കൂടിയപ്പോയാണ് താത്തയെ ഉപ്പയെ വിളിച്ച് തട്ടമിടാത്ത കുട്ടികളെ ഇവിടെ പഠിപ്പിക്കാൻ പറ്റില്ലെന്ന് പറയുന്നത്. മദ്രസയിൽ തട്ടമിട്ട് അതിന്റെ നിയമാവലി അനുസരിച്ചായിരുന്നു പോയിരുന്നത്. പക്ഷേ പുറത്തു വരുമ്പോൾ തട്ടമിടാറില്ലായിരുന്നു. തട്ടമിടാത്തതും ഡാൻസുമെല്ലാം കാരണമായി കാണിച്ച് അവർ പ്രശ്‌നമുണ്ടാക്കുകയായിരുന്നു. ഇപ്പോ വിശ്വാസവുമായി യാതൊരു ബന്ധവുമില്ല. ജീവിതം സുഖമായി പോകുന്നു.\n? രാഷ്ട്രീയത്തിൽ സജീവമാകാൻ പദ്ധതിയുണ്ടോ\nഞാൻ സ്‌കൂൾ പഠനകാലം മുതൽ എസ്.എഫ്.ഐയിൽ പ്രവർത്തിച്ചിരുന്നു. എസ്.എഫ്.ഐയുടെ ഏരിയാ കമ്മിറ്റി വരെ പ്രവർത്തിച്ചിരുന്നു. പിന്നീട് ഡിവൈഎഫ്‌ഐയിലും കുറച്ചു കാലം സജീവമായി. ഇക്കഴിഞ്ഞ സംഘടനാ കാലയളവ് വരെ ഡിവൈഎഫ്‌ഐ മലപ്പുറം ജില്ലാ കമ്മിറ്റി അംഗമായിരുന്നു. ഇനി നാട്ടിൽ തന്നെ ഉണ്ടാകും. പാർട്ടിയിൽ തുടർന്നും പ്രവർത്തിക്കാനാണ് ആഗ്രഹിക്കുന്നത്.\n? വിമർശകരോട് എന്താണ് പറയാനുള്ളത്\nഎതിർപ്പുകളാണ് എന്റെ വിജയത്തിലേക്കുള്ള ചവിട്ടുപടിയായത്. ചെറുപ്പം മുതലേ നല്ല എതിർപ്പുകൾ ഉണ്ടായതു കൊണ്ട് മാത്രമാണ് ഞാൻ മുന്നോട്ടു പോയത്, അല്ലെങ്കിൽ ഞാൻ മടിച്ചിയാകുമായിരുന്നു. സത്യത്തിൽ എതിർപ്പുകളുണ്ടായതു കൊണ്ടാണ് പഠിക്കുമ്പോഴും മറ്റും എനിക്ക് ജയിക്കണമെന്ന ലക്ഷ്യമുണ്ടായിരുന്നത്. എം.എ ഭരതനാട്യത്തിനു പോയ സമയത്തും എല്ലാവരും കളിയാക്കിച്ചിരിച്ചിട്ടുണ്ട്. ഇവളൊക്കെ ഡാൻസ് പഠിച്ചിട്ട് എന്താക്കാനാ എന്ന രീതിയിൽ ചോദിച്ചിട്ടുണ്ട്. അവരുടെ മുഖം ആലോചിക്കുമ്പോൾ ഡാൻസ് പഠിച്ചിട്ട് എനിക്കിവിടെ നിൽക്കാൻ പറ്റുമെന്ന് കാണിച്ചുകൊടുക്കണം അത്രയേ ആഗ്രഹിച്ചിട്ടുള്ളൂ. വിമർശിച്ചവർക്കെല്ലാം നന്ദി. ഇനിയും ഇതുപോലെ എതിർപ്പുകളും വിമർശനങ്ങളും ഉണ്ടാകണം മുന്നോട്ടു പോകാൻ. അല്ലെങ്കിൽ മടിച്ചിയായി ഒരു മൂലയിൽ ഒതുങ്ങിക്കൂടുമായിരുന്നു. സപ്പോർട്ട് ചെയ്യുന്നവർ സപ്പോട്ട് ചെയ്യുക. എതിർപ്പുകളെല്ലാം പോസിറ്റീവ് മൈൻഡിലാണ് എടുത്തിട്ടുള്ളത്.